text:
ཞང་བོད་ཀྱི་གསོ་རིག་དང་འབྲེལ་བའི་གལ་ཆེའི་གནད་བཤད།
[ཟླ་ཚེས། 2016-11-07 22:04:54][རྩོམ་པ་པོ། ར་མ་དགེ་བཤེས་ཀུན་བཟང་རྒྱལ་མཚན།][རྩོམ་ཁུངས། ཧི་མ་ལ་ཡའི་བོན།][ཀློག་གྲངས། ]
ནང་དོན་གནད་བསྡུས། འབྱུང་ལྔའི་གནད་དོན་དེ་ཉིད་སྣང་སྲིད་འཇིག་རྟེན་གྱི་སྐྱེ་འཇིག་གནས་གསུམ་དང་དངོས་སུ་འབྲེལ་གཤིས། ཞང་བོད་གསོ་རིག་གི་གཞུང་ལུགས་ཀྱང་དེ་ལས་མ་འདས་པའི་གལ་གནད་ཟིན་ཚུལ་དངོས་བསྟན་ལུང་ཚིག་གལ་ཆེར་འགའ་དྲངས་ཐོག། ཕྱི་རྒྱུད་ལས། ངོས་ཟིན་བོན་དང་མདོས་དང་བསྐྲད་པ་དང་། བྱིན་རླབས་བཀའ་བསྒྲག་བསོད་ནམས་བསག་ལ་སོགས། ཡུལ་ལུགས་སྦྱར་ཏེ་གང་ལ་འཚམས་པས་བཅོས། ཅེས་དང་། བླ་རྩ་བྲོས་ན་བླ་ཚེ་ཡལ་ཏེ་འཆི། ཚེ་ཆོག་འཆི་བསླུས་ཁུགས་པ་སྲིད་པ་ཙམ་ཞེས་པའི་ལུང་དོན་གཙོར་འདོན་བྱེད་པའི་བོན་ལུགས་ཀྱི་མདོས་གླུད་ཆོ་གའི་སྐོར་ངོ་སྤྲོད། གསོ་རིག་འབུ་བཞིའི་བརྒྱུད་རིམ་དཔྱད་གཞིའི་གལ་ཆེའི་བླ་རྒྱུད་འགའི་ལོ་ཚིགས་ཁ་ཤས་གསལ་སྟོན་ཞུས་ཡོད།
གལ་གནད་ཚིག ཅི་ཡང་མེད་པའི་སྟོང་པ། ཅི་ཡང་སྣང་བའི་ཆོ་འཕྲུལ། འབྱུང་ལྔའི་འགལ་འབྲེལ། མདོས་གླུད། འབུམ་གཞིའི་བརྒྱུད་རིམ།།
ཞང་བོད་ཀྱི་གསོ་རིག་གཞུང་ལུགས་ནི། ཆེས་རྩ་ཆེའི་ནོར་བུ་ཞིག་ཡིན་པར་སྨོས་མེད་ཡིན་པར་བརྟེན། གཞུང་ལུགས་དེའི་གྲུབ་པའི་རྨང་གཞི་དང་ནང་དོན་གྱི་ངོ་བོ་འབྱུང་ལྔ་དང་འབྲེལ་ཞིང་། དམིགས་གསལ་མདོས་གླུད་གཏོ་ཆོག་གི་རིག་པས་ཞང་བོད་གསོ་རིག་གི་གཞུང་དང་འབྲེལ་བ་ཤིན་ཏུ་ཆེ་བས་གནས་བབས་ཟིན་པའི་རང་བཞིན་ལྡན་པ་བཅས། ད་བར་མ་ཉམས་བརྒྱུད་པའི་སྐལ་པ་འདི་ཉིད། འོ་ཅག་གངས་ཅན་པའི་དགེ་མཚན་ཐུན་མོང་མིན་པའི་ཁྱད་མཚན་ཞིག་ཅི་སྟེ་མིན། དེས་ན་འདིར་ཁོ་བོའི་ཤེས་ཚོད་ཀྱིས་དེའི་ཐད་གལ་གནད་འགའ་ཞིག་འཆད་པ་ལ། ཞང་བོད་ཀྱི་གནའ་གཏམ་འབྱུང་ལྔའི་སྒྱུ་འཕྲུལ་དྲྭ་བ། ཞང་བོད་གསོ་རིག་གི་རྨང་གཞི་འབྱུང་ལྔ་དང་འབྲེལ་ཚུལ། མདོས་གླུད་ཀྱི་རིག་པ་ཞང་བོད་གསོ་རིག་དང་འབྲེལ་ཚུལ། ཞང་བོད་གསོ་རིག་དང་འབྲེལ་བའི་བརྒྱུད་རིམ་སྐོར་བཅས་རྣམ་པ་བཞི་ལས།
གཅིག ཞང་བོད་ཀྱི་གནའ་གཏམ་འབྱུང་ལྔའི་སྒྱུ་འཕྲུལ་དྲྭ་བ།
དངོས་པོ་གང་ཞིག་གྲུབ་པར་ཐོག་མའི་འབྱུང་ཁུངས་གང་ལ་ཐུག་པ་དང་། བར་དུ་སྐྱེ་འཕེལ་གྱི་རྒྱུད་རིམ་ལྡན་ཞིང་། ཐ་མ་སྐྱེ་གནས་འཇིག་གསུམ་གྱི་རང་བཞིན་ལྡན་པའི་ཕུང་པོ་གཏོས་དང་བཅས་པ་ཞིག་གྲུབ་པ་ནི། རང་རང་གི་རྒྱུ་རྐྱེན་ཕུན་སུམ་ཚོགས་པའི་མཐུན་རྐྱེན་གྲུབ་པ་དང་། འགལ་རྐྱེན་མེད་པའི་གོ་སྐབས་ངེས་ཅན་ཞིག་དང་ཕྲད་པ་ལས་བྱུང་བ་ཞིག་ཡིན་པས་ན། རྟེན་པ་སྣོད་དང་གཡོ་བ་བཅུད་ཀྱི་ཆགས་གནས་འཇིག་གསུམ་གྱི་རང་བཞིན་བསམ་གྱིས་མི་ཁྱབ་ནའང་། མདོ་དོན་འབྱུང་ལྔའི་འགལ་འབྲེལ་གྱི་སྣང་ཚུལ་ལས་མ་འདས་ན། དེང་རབས་ཕྲ་མཐོང་ཆུ་ཤེལ་གྱི་སོབ་འབག་མཛེས་པོས་ཟུར་སྟེགས་གནང་ཞིང་ཕྱི་རོལ་ཁོ་ནར་ཁ་ཕྱོགས་པའི་ཨུ་ཚུགས་སྡུག་ནན་གྱིས་ལོ་ཟླའི་བགྲང་ཕྲེང་འཁོར་ལོ་ཡུན་རིང་བསྐོར་བའི་ཞིབ་འཇུག་གི་གནད་དོན་གང་རྙེད། འཛམ་གླིང་ཡོངས་ལ་སྤྲེལ་རྐུབ་ངོམས་པ་བཞིན། དེང་རབས་ཀྱི་ཚན་རྩལ་མི་སྣས་ལྷང་སྒྲོགས་བྱེད་པའི་སྟེགས་བུའི་ཐོག་ཏུའང་ང་ཚོའི་གངས་ཅན་གྱི་གནའ་རབས་འབྱུང་ལྔའི་རིག་པའི་གནད་གསང་ཟབ་པ་དང་། གསལ་བ་ཕྲ་རྣོ་མྱུར་བརྟན་བརྗིད་དང་ལྡན་པ་འདི་ཉིད་ངོ་གནོང་ནམ་ཡང་མི་དགོས་པ་ཞིག་ཡིན་པ་ནི། གཤམ་གྱི་ལུང་དོན་ཁག་ལ་དཔྱད་ན་འོས་པར་སེམས་ཀྱང་། མ་གོ་ལོག་ལྟ་ཅན་ལ་གསང་།ལས་ཅན་དོན་མི་སྟོང་ལ་སྔགས། ཅེས་པའི་གངས་ཅན་གྱི་རང་ལུགས་དེའང་གལ་ཤིན་ཏུ་ཅིས་ཀྱང་མི་ཆེ། འོ་ན་དགོས་པའི་དུས་དང་མཁོ་བའི་ཉག་ཞེས་པའི་དཔེ་ལྟར། མན་ངག་བྱུར་བུར་བཏམས་པའི་ལུང་མཛོད་གཏེར་སྦྲམ་འགའ་ཡི་ཞལ་ཁེབས་ཅུང་ཙམ་ཕྱེས་ན། མཁའ་ཀློང་རབ་འབྱམས་སྐོང་བའི་འཕྱོང་ལས་ (1) དང་པོ་ཅི་ཡང་མེད་པའི་སྟོང་པ་ལས། ཅི་ཡང་སྣང་བའི་ཆོ་འཕྲུལ་བྱུང་། ཆོ་འཕྲུལ་འོད་ཀྱི་འཁོར་ལོ་ལས། འབྱུང་བ་རྒྱུ་ཡི་སྐྱེ་འཕེལ་བྱུང་། འབྱུང་བཞི་རྒྱུ་ཡི་ཡང་བཅུད་ལས། བག་དང་རྡུལ་ལས་རྒྱུ་བསྐྱེད་ནས། སྣོད་ཀྱི་འཇིག་རྟེན་མས་བསྲིད་ཆགས། སྣང་བ་འོད་ཀྱི་སྙིང་པོ་ལས། བསམ་དང་དྲན་གྱིས་གཡོ་བས་བསྐྱོད། ཤེས་རིག་རྒྱུད་ཕྲད་བཅུད་ཡས་ཆད་༼ཆགས༽། མ་རྟོགས་ལོག་པའི་རྣམ་རྟོག་གིས། འཇིག་རྟེན་མི་བདེ་སྡུག་བསྔལ་སྤྱོད། བདེ་བའི་དོན་རྟོགས་རྣམ་གྲོལ་བས། འདས་པའི་ཡེ་ཤེས་སྟོང་བདག་མེད། གཞན་དབང་རྩུབ་མོས་བདག་མི་འཁྲུག། དེ་ཚེ་རང་དབང་མངོན་དུ་གྱུར། ཞེས་དང་། མདོ་གཟེར་མིག་ལས་ཀྱང་།(2 )དང་པོ་ཡེ་མེད་སྟོང་པ་ལ། སྲིད་ནི་ཡེ་ཡོད་ཅུང་ལ་སྲིད། ཆགས་ནི་ཕྲ་རབ་རྡུལ་ལ་ཆགས། གྲུབ་ནི་སྤྱི་མཐུན་ལས་ལ་གྲུབ། རྒྱུ་ནི་འབྱུང་བ་ལྔ་ལས་བརྟེན། ཞེས་གསུངས། དེ་ལྟར་ཐོག་མའི་སྟོང་པ་ལས་རང་བྱུང་རྐྱེན་གྱིས་བསྐུལ་བས་སྐྱེ་འཕེལ་དངོས་པོ་བྱུང་ཚུལ་བརྒྱུད་རིམ་ལྡན་པ་དང་། བྱུང་ཚུལ་གོ་རིམ་དེ་ཡང་རྒྱུ་མཚན་ལྡན་པའི་དངོས་པོའི་སྐྱེ་རིམ་ཕྲ་རགས་འཕེལ་འགྱུར་གྱི་གོ་རིམ་ལྡན་ཞིང་། བྱེད་ལས་དང་མཚན་ཉིད་དབྱེ་བ་ཡོད་པས་ཕན་ཚུན་འགལ་འབྲེལ་གྱི་ལྟོས་གྲུབ་ལས་སྣོད་བཅུད་ཐམས་ཅད་སྐྱེ་འཇིག་གནས་གསུམ་གྱི་རང་བཞིན་དང་ལྡན་པ་ཞིག་ཡིན་ཚུལ་གོ་ནུས་པ་མ་ཟད། གཟེར་མིག་ལས།(3)འབྱུང་བ་རྣམ་བཞི་བསྡུད་པ་ནམ་མཁའ་ལྔ། འདི་ལྟར་སྣང་བའི་རྒྱུ་དང་འབྲས་བུ་ཡིན། ལས་དང་མཚན་ཉིད་དབྱེ་བ་འདི་ལྟར་བཤད། སྤྱིར་ན་འབྱུང་བ་ཞེས་བྱ་བ་ནི། གཅིག་ལ་གཅིག་བརྟེན་གྱིན་འབྱུང་བས་འབྱུང་བ་ཞེས་བྱའོ།། ནམ་མཁའ་ཞེས་བྱ་བ་ནི། ཡེ་མ་བྱུང་མ་སྐྱེས་སྐྱེ་འགག་མེད་པ་རུ་གདོད་ནས་གནས་པ་འབྱུང་བས་སྡུད་པའོ།། མ་བྱུང་མ་མྱོང་སེམས་ཅན་ལས་ལ་བརྟེན་དེ། འབྱུང་བའི་འབྱུང་བ་རྣམ་བཞི་འདི། མཚན་ཉིད་གཅིག་ཏུ་ངེས་ལ་ལས་ནི་གཉིས་གཉིས་འབྱུང་། འབྱུང་བ་རླུང་གི་མཚན་ཉིད་ཡེ་ནས་ཡང་བའོ།། རླུང་གི་ལས་ནི་སེམས་ཅན་ལས་ཀྱི་ཆ་དང་མཐུན། སེམས་ཅན་ལས་མ་ཟད་པའི་བར་དུ་དངས་སྙིགས་འབྱེད་ཅིང་ཐམས་ཅད་འདེགས། སེམས་ཅན་ལས་ཟད་བསོད་ནམས་ཆ་འབྲི་ན། འབྱུང་བ་རླུང་གིས་བཤིགས་ནས་འཐོར་བའོ།། འབྱུང་བ་མེ་ཡི་མཚན་ཉིད་ཡེ་ནས་ཚ་བའོ།། མེ་ཡི་ལས་ནི་སེམས་ཅན་ལས་ཀྱི་ཆ་དང་མཐུན། སེམས་ཅན་ལས་མ་ཟད་པའི་བར་དུ་སྨིན་པར་བྱེད་ཀྱིན་ཐམས་ཅད་བསྐྱེད། སེམས་ཅན་ལས་ཟད་བསོད་ནམས་ཆ་བྲི་ན། འབྱུང་བ་མེ་ཡིས་བསྲེག་ནས་འཚིག་པའོ།། འབྱུང་བ་ཆུ་ཡི་མཚན་ཉིད་ཡེ་ནས་གཤེར་བའོ།། ཆུ་ཡི་ལས་ནི་སེམས་ཅན་ལས་ཀྱི་ཆ་དང་མཐུན། སེམས་ཅན་ལས་མ་ཟད་པའི་བར་དུ་སྡུད་ཅིང་གསོ།། སེམས་ཅན་ལས་ཟད་བསོད་ནམས་ཆ་བྲི་ན། འབྱུང་ བ་ཆུ་ཡིས་བཤིགས་འཁྱེར་འཁྲུ་བའོ།། འབྱུང་བ་ས་ཡི་མཚན་ཉིད་ཡེ་ནས་སྲ་བའོ།། ས་ཡི་ལས་ནི་སེམས་ཅན་ལས་ཀྱི་ཆ་དང་མཐུན། སེམས་ཅན་ལས་མ་ཟད་པའི་བར་དུ་མཁྲེགས་ཀྱིན་བརྟན། སེམས་ཅན་ལས་ཟད་བསོད་ནམས་ཆ་བྲི་ན། འབྱུང་བ་ས་ཡིས་གཏིང་ནས་འཁྲུག་པའོ།། སྤྱི་ཁྱབ་སྡུད་པ་ནམ་མཁའི་མཚན་ཉིད་ཡེ་ནས་སྟོང་ཞིང་བདག་མེད་པའོ།། ནམ་མཁའི་ལས་ནི་སེམས་ཅན་ལས་ཀྱི་ཆ་དང་མཐུན། སེམས་ཅན་ལས་མ་ཟད་ཀྱི་བར་དུ་གསལ་གྱིན་གོ་རྣམས་འབྱེད། སེམས་ཅན་ལས་ཟད་བསོད་ནམས་ཆ་བྲི་ན། གསལ་ཞིང་གོ་འབྱེད་ནམ་མཁའ་འཐིབས་ནས་མུན་པར་འགྱུར་བའོ།། འདི་ལྟར་སྣང་བའི་སྣོད་ཀྱི་འཇིག་རྟེན་གྱི། ལས་དང་མཚན་ཉིད་དབྱེ་བ་གསལ་བར་ཕྱེ་ཞིང་ཞིབ་པར་བཤད་པའོ།། ཞེས་གསུངས་སོ།།
གཉིས། ཞང་བོད་གསོ་རིག་གི་རྨང་གཞི་འབྱུང་ལྔ་དང་འབྲེལ་ཚུལ།
བོད་ཀྱི་གསོ་བ་རིག་པའི་གཞུང་ལུགས་ཀྱི་རྨང་གཞི་ནི།འབྱུང་ལྔའི་སྒྱུ་འཕྲུལ་གཡོ་ལྡང་གི་ངོས་འཛིན་བྱེད་པའི་རིག་པ་སྟེ། འབྱུང་བ་འཕེལ་ཟད་འཁྲུགས་པ་ཁ་ཡོ་སྙོམས་པའི་གསོ་དཔྱད་ཀྱི་རིགས་འགྲོས་ཐུན་མོང་མིན་པའི་ཁྱད་མཚན་ཅན་ཞིག་ཡིན་པ་གཤམ་གྱི་གནའ་དཔེ་དེ་དག་ལས་གསལ་ཡོད། སྨན་འབུམ་དཀར་པོ་ལས། (4)དེ་སྐད་ཞུས་ཏེ་སྟོན་པའི་བཀའ་སྩལ་པ། དཔྱད་བུ་ལ་སོགས་གསོ་བ་འཛིན་པ་ཀུན། རྒྱུད་འདི་རྒྱུ་འབྲས་གཉིས་ཀྱི་ཐེག་པར་གཏོགས། རིག་པའི་གནས་ལྔ་གཅིག་ཡིན་ཕྱྭ་གཤེན་ཏེ། དགེ་རྩ་བསོད་ནམས་ཆེ་བས་དགེ་བསྙེན་ཡིན། རྒྱུ་འབྲས་གཉིས་ལྡན་བླ་མེད་ཐེག་པར་མཚུངས། འདུ་བ་གཉེན་པོ་གཉིས་ཀྱི་རྒྱུ་འབྲས་འདི། རྩ་བ་གཅིག་ལ་བྱུང་བའི་རྒྱུ་མཐུན་ཏེ། འཁོར་དང་མྱང་འདས་འདུ་བ་གསོ་ཐབས་སོགས། ཀུན་གཞིའི་རྣམ་ཤེས་གཅིག་ལ་མ་འདུས་མེད། དཔེར་ན་ལྕགས་ཀྱི་གཉེན་པོ་ལྕགས་འབྱུང་བཞིན། རང་ལས་བྱུང་བའི་འདུ་བ་རང་གིས་སེལ། འགྲོ་བའི་ལུས་དང་གསོ་བྱའི་ནད་དང་བདུད། གསོ་བྱའི་སྨན་དང་གསོ་ཐབས་དཔྱད་ལ་སོགས། འབྱུང་བ་ལྔ་ལ་མ་བྱུང་གཅིག་ཀྱང་མེད། གསོ་བྱེད་རིག་པ་མངོན་རྫོགས་ཐབས་ཡིན་པས། དེ་དང་དེ་ལས་འབྱུང་བ་ཀུན་འབྲེལ་བ། དཔེར་ན་སྒྱུ་འཕྲུལ་དྲྭ་བའི་མིག་དང་འདྲ། འཁོར་འདས་གཉིས་ནི་རྒྱུ་འབྲས་མཐུན་པས་འབྲེལ། སྣོད་བཅུད་གཉིས་ནི་ཕྱི་ནང་འབྱུང་བར་འབྲེལ། ཡུལ་སེམས་གཉིས་ནི་བདག་བྱ་བདག་བྱེད་འབྲེལ། ལུས་སེམས་གཉིས་ནི་བརྟེན་བྱ་རྟེན་བྱེད་འབྲེལ། ལུས་དང་ནད་གཉིས་བདག་ལ་རང་འབྱུང་འབྲེལ། གནོད་བྱ་གནོད་བྱེད་སེམས་དང་རྟག་པར་འབྲེལ། གསོ་བྱ་གསོ་བྱེད་བསོད་ནམས་ལས་ཀྱིས་འབྲེལ། མ་ཤེས་ཤེས་པ་ཐོས་སེམས་ཐབས་སུ་འབྲེལ། ཐབས་ལས་བྱུང་བའི་འདུ་བ་སེལ་བར་འབྲེལ། འདུ་བ་གྲོལ་བའི་སེམས་ངོས་བདེ་བའི་འབྲེལ། བདེ་བ་ལས་བྱུང་བསོད་ནམས་ཚོགས་སུ་འབྲེལ། བསོད་ནམས་ལས་བྱུང་ཡེ་ཤེས་སྟོབས་སུ་འབྲེལ། ཡེ་ཤེས་ངོ་བོ་ཐིག་ལེ་ཉག་གཅིག་སྟེ། བོན་རྣམས་བསྐྱལ་ས་ཐིག་ལེ་ཉག་གཅིག་ཡིན། འདི་ལས་མ་ཚང་གསོ་དཔྱད་ཡོད་མ་ཡིན། འདི་ལ་མ་གྱེས་གསོ་དཔྱད་ཐབས་མེད་སྟེ། དཔེར་ན་གདུགས་ཀྱི་ནོར་བུའི་ཏོག་དང་འདྲ། ལྷ་ཀླུ་མི་ཡི་ཡུལ་དུ་རྒྱུད་འདི་ཀུན་ཏུ་གྲགས། ལྷ་ཡི་འཁོར་ལ་གསོ་ཐབས་སྨན་འབུམ་བསྟན། ཀླུ་ཡི་ཡུལ་དུ་གསོ་བྱའི་ནད་འབུམ་བསྟན། མི་ཡི་ཡུལ་དུ་གསོ་ཐབས་དཔྱད་འབུམ་བསྟན། རྒྱུ་གསུམ་འདུས་པའི་མདོ་འབུམ་རྩ་བ་འདི། དཔྱད་བུ་ལ་སོགས་གསོ་བ་རིག་པ་འཛིན་པ་ཀུན། འཛམ་བུའི་གླིང་འདིར་ཀུན་ལ་ཕན་ཕྱིར་སྟོན། རྒྱུད་འདིའི་བསྟན་པ་དུས་མཐར་གནས་པ་སྟེ། གཡུང་དྲུང་སེམས་དཔའི་རིགས་ཀྱིས་ལོ་ཙཱ་བསྒྱུར། གང་ཟག་གཞན་ཕན་ཅན་གྱི་འགྲོ་དོན་བྱེད། ཕན་པར་འདོད་ཕྱིར་ཀུན་གྱི་མི་གཏོང་འཛིན། ཐུགས་རྗེས་དོས་དྲག་ནུས་མཐུ་ཟད་མེད་འབྱུང་། དེ་ལྟར་ངེས་མེད་བློ་ལ་ཞེན་པར་ཟུངས། ཅེས་དང་། ཕྱི་མ་འཕྲིན་ལས་རྒྱུད་ལས།(5)སྟོན་པས་གསུངས་པ། ཀྱེ་དྲང་སྲོང་ཆེན་པོ་ཡིད་ལས་སྐྱེས། ཐབས་དང་ཐབས་བྱུང་འབྲེལ་པ་ཅི་སྟེ་མེད། འགྲོ་བའི་ལུས་འདི་འབྱུང་བ་བཞི་ལས་གྲུབ། གསོ་བྱའི་ནད་ཀྱང་འབྱུང་བ་བཞི་ཡིས་བསྐྱེད། གཉེན་པོའི་སྨན་ཡང་འབྱུང་བཞིའི་ངོ་བོ་ཉིད། ལུས་ནད་གཉེན་པོ་བདག་ཉིད་གཅིག་པར་འབྲེལ། གནོད་བྱ་གནོད་བྱེད་རྟེན་དང་བརྟེན་པར་འབྲེལ། གསོ་བྱ་གསོ་བྱེད་བསོད་ནམས་ལས་ཀྱིས་འབྲེལ། རིན་པོ་ཆེ་དང་ཀླུ་ཡི་རྒྱལ་པོ་འདྲ། མི་ཤེས་ཤེས་བྱེད་གསོ་རིག་ཐབས་སུ་འབྲེལ། ཐབས་ལས་བྱུང་བ་འདུ་བ་སྙོམས་པར་འབྲེལ། འདུ་བ་སྙོམས་པར་ནད་མེད་བདེ་བར་འབྲེལ། ཐབས་དང་ཐབས་བྱུང་དེ་ལས་བྱུང་བར་འབྲེལ། ཅི་ཕྱིར་དོན་བྱེད་ནུས་ཕྱིར་རག་ལུས་ཕྱིར། ཞེས་སོ།། དེ་ལྟར་སྡོམ་ཚིག་གོང་འོག་གཉིས་ཀྱིས་རྟེན་གཡོ་སྣོད་བཅུད་ཐམས་ཅད་འབྱུང་བའི་ཡོ་ལངས་ཀྱི་འབྲེལ་ཚུལ་གསལ་པོར་བསྟན་ཡོད་པ་དང་། དེ་ནི་གོ་དོན་ཆེས་ཟབ་པ་སྟེ། འབྱུང་བའི་རྟེན་འབྲེལ་ལྟོས་གྲུབ་ཀྱི་རིག་པའི་གཞུང་ལུགས་ཅིག་གི་འོག་ཏུ་། གངས་ཅན་བོད་ལུགས་ཀྱི་གསོ་རིག་ཙམ་དུ་མ་ཟད་མཐོ་སྒང་བོད་ཀྱི་རིག་གཞུང་ཡོད་དོ་ཅོག་གི་གནད་དོན་ཕྱོགས་བསྡུས་ཅན་གྱི་སྡོམ་ཚིགས་ཅིག་མིན་པ་སུས་ཀྱང་བཤད་ཐབས་བྲལ་བ་ཡིན།
གསུམ། མདོས་གླུད་ཀྱི་རིག་པ་ཞང་བོད་གསོ་རིག་དང་འབྲེལ་ཚུལ།
གསོ་རིག་རྒྱུད་བཞི་ལས།(6)ངོས་ཟིན་བོན་དང་མདོས་དང་བསྐྲད་པ་དང་། བྱིན་རླབས་བཀའ་བསྒྲག་བསོད་ནམས་བསག་ལ་སོགས། ཡུལ་ལུགས་སྦྱར་ཏེ་གང་ལ་འཚམས་པས་བཅོས། ཅེས་དང་།(7)བླ་རྩ་བྲོས་ན་བླ་ཚེ་ཡལ་ཏེ་འཆི། ཚེ་ཆོག་འཆི་བསླུས་ཁུགས་པ་སྲིད་པ་ཙམ། ཞེས་ པའི་ནང་དོན་གྱི་གོ་བ་གཏིང་ཚད་ཤིན་ཏུ་ཟབ་པ། ཞང་བོད་མདོས་གླུད་ཀྱི་རིག་པའི་ཁྱབ་ཁོངས་ཚུད་པའི་ལུང་ཚིག་ནོམ་པ་ཅན་ཞིག་ཡིན། མདོས་གླུད་ཀྱི་གོ་དོན་ཞིབ་གསལ་འགྲེལ་བཤད་ད་བར་སུས་ཀྱང་མ་ཐུབ་ནའང་། འབྱུང་བ་ལྔ་ཡི་སྤྱི་འགྲོས་འགལ་འབྲེལ་གྱི་རིག་པའི་ཁྱབ་ཁོངས་ལས་འདའ་ཐུབ་མེད་པའི་རྒྱུ་མཚན་ཅན་གྱི་ཆོ་གའི་སྐོར་ལ་གཏོགས་ན་ཆོག། གངས་ཅན་བོད་ལུགས་ཀྱི་གསོ་རིག་གཞུང་ལུགས་ཀྱི་ནང་དོན་ཁྱབ་ཚད་དེ། འཛམ་གླིང་གསོ་རིག་གཞུང་ལུགས་གཞན་སུ་དང་མ་འདྲ་བའི་དམིགས་གསལ་ཅན་ཞིག་ཡིན་ཏེ། ཆོས་ལུགས་དང་རིག་གནས་ཡོད་དོ་ཅོག་དང་འབྲེལ་བའི་དགེ་མཚན་རྡོག་པོར་དྲིལ་བས། འགྲོ་བ་མི་ཡི་ནད་བཅོས་གཙོ་གནད་བཟུང་བའི་གསོ་བ་རིག་པའི་གཞུང་ཆེན་རང་རྐང་རང་གིས་ཚུགས་པའི་རིག་གནས་ཅིག་ཡིན་པས་སོ།། རྒྱུད་ལས། འཛམ་གླིང་རང་ལུས་འདོམ་གང་གྲུ་བཞི་སྟེ། ཞེས་གསུངས་པའི་ཟབ་ཚད་དེ། སྲིད་རྩེ་ནས་དམྱལ་བའི་གདར་སོ་བར་གྱི་རིང་ཚད་ཀྱིས་དཔོག་པ་ལས་གཞན་གྱིས་མིན་ན། མནན་ན་མཐེབ་གང་། གཏོང་ན་རི་གང་བའི་རིགས་པ། འབྱུང་ལྔའི་འགལ་འབྲེལ་གྱི་གནད་དོན་དེ་རང་མ་གཏོགས་ཕྲ་མཐོང་ཆེ་ཤེལ་དགུ་བརྩེགས་བྱས་པའི་མཐོང་ཡུལ་ན་མེད་ཚོད་དུ་བདེན་ནོ་ཞེས་པའི་སྨྲང་ཞིག་གྱེར་བར་འདོད།། ནད་པའི་ཁ་སྣའི་བར་ལ།། ནད་སྨན་ཚོམ་གཅིག་གཏོང་ཡང་།། ནད་བཅོས་མཐར་ཐུག་མིན་ནོ།། ནད་བྱུང་བཅོས་པ་མི་ལྡོག། ནད་འབྱུང་འགོག་པའི་གཉེན་པོ།། ནད་བརྒྱ་སྨན་གཅིག་ཡིན་པ།། ནད་གསོའི་ཁོར་ཡུག་ཡིན་ནོ།། རྩེ་མོ་ལྷ་ལ་ཐུག་ཡོད།། རྩ་བ་ཀླུ་ལ་ཟུག་ཡོད།། སྐེད་པ་གཉན་ལ་སྦྲེལ་ཡོད།། མདོས་དང་གླུད་ཀྱི་གནད་ཀ། ཚན་རིག་ནང་གི་ཚན་རིག། འབྱུང་ནུས་ཕྲ་བའི་ཕྲ་བ།། ཞིབ་ནས་ཞིབ་ཏུ་ཏིག་དང་། ཅེས་ཀྱང་སྨྲའོ།། མདོས་གླུད་ཞིབ་འཇུག་གི་དཔྱད་པ། འཛམ་གླིང་བོད་རིག་པའི་མཁས་དབང་མཁའ་རྨེའུ་བསམ་གཏན་ལགས་ཀྱི་མདའ་དང་འཕང་གི་དེབ་ལས་གསལ་བས་བློ་སྒོ་འབྱེད་པར་ནུས་ཀྱང་། ཁོང་ཉིད་ནས་གཙོ་བོར་ལོ་རྒྱུས་དམིགས་གཏད་བྱས་པའི་ཁ་ཕྱོགས་ཅན་ཞིག་ཡིན་པར་སྙམས། འདིར་སྐབས་དོན་མདོས་གླུད་ཀྱི་སྐོར། བོད་ལུགས་གསོ་རིག་དང་འབྲེལ་བའི་གླེང་རིན་ཡོད་པ་སྨོས་མེད་ཡིན་པས་མདོས་གླུད་ཀྱི་གོ་རིམ་ལོ་རྒྱུས་སོགས་ཞིབ་བཤད་རྒྱས་པར་མི་ལངས་ནའང་། ཕྱོགས་ཙམ་གྱིས་སྐབས་དོན་འབྲེལ་བར་མདོས་གླུད་ཀྱི་ཆོ་ག་སྤེལ་སྟངས་རགས་ཙམ་སྨོས་ན། མདོས་ཞེས་པ་ཕྱི་སྣོད་འཇིག་རྟེན་དང་ནང་བཅུད་སེམས་ཅན་གཉིས་ཕན་ཚུན་འབྲེལ་ཅན་རྣམ་པར་མཚོན་པའི་ཚབ་གཟུགས་ཀྱི་བཅའ་བཀོད་མཐུན་རྫས་བསགས་པའི་ཕུང་གསོགས་བྱས་པ་དམིགས་རྟེན་རྒྱས་བསྡུས་གང་རུང་གི་མདོས་སུ་བཞེངས་པ་བཤམ་ནས། སྐབས་ཀྱི་རྒྱུ་སྦྱོར་ཡོན་བདག་གི་ནད་དང་རྐྱེན་སེལ་ཆེད་དུ་ཆོ་ག་མཁན་པོ་དེ་ཉིད། སྐབས་དོན་གཞུང་མཐུན་ལྟར་ལག་ལེན་གོ་རིམ་གྱིས་ཆོ་ག་ལ་འཇུག་དགོས་པ་སྟེ། མདོས་ཀྱི་བཅའ་བཀོད་དང་མཐུན་རྫས་སོགས་གང་དགོས་གོ་རིམ་བསྟན་པའི་ཚིག་བཤད། མདོས་ཀྱི་ལས་བྱང་བསམ་འཕེལ་ནོར་བུའི་ལུང་ཚིག་ཁག་ཅིག་དྲངས་བར་མོས་སོ།། (8)བསྭོ་མི་མངོན་དབྱིངས་ཀྱི་ཕོ་བྲང་ནས། རྒྱལ་བ་ཞི་ཁྲོའི་ལྷ་ཚོགས་རྣམས། དབྱིངས་ནས་གསན་ཅིང་དགོངས་སུ་གསོལ། མ་གཅིག་སྲིད་པའི་རྒྱལ་མོ་དང་། གཡུང་དྲུང་བོན་སྐྱོངས་སྲུང་མ་རྣམས། བདག་ལ་གསན་ཅིང་དགོངས་སུ་གསོལ། སྒྲུབ་གཤེན་རྣལ་འབྱོར་འཁོར་བཅས་དང་། རྒྱུ་སྦྱོར་ཡོན་གྱི་བདག་པོའི། རྐྱེན་དང་བར་ཆོད་བསལ་དོན་དུ་། རིན་ཆེན་གསང་བའི་གསང་མདོས་འདི། ཡོད་པ་རང་གི་ཕུག་ནས་བཏོན། མེད་པ་མི་ལ་རིན་གྱིས་ཉོས། མདོས་གཞི་ཁྲ་བོའི་སྟེང་ཤེད་དུ་། ནས་འབྲས་འབྲུ་སྣ་ཕུང་པོར་སྤྲུངས། འདོད་ཡོན་ཚངས་པའི་མདོས་ཆེན་བཅས། རི་རབ་རི་བདུན་རོལ་མཚོ་བདུན། གླིང་བཞི་གླིང་ཕྲན་ལྕགས་རིར་བཅས། ཕྱི་སྣོད་འཇིག་རྟེན་བཀོད་རེ་ལེགས། འགྲོ་བ་ནང་གི་བཅུད་རྣམས་ནི། སྣང་སྲིད་རྩེ་ལ་ཁྱུང་ཆེན་འཕྱོ། བྱ་རྒྱལ་ཁུ་བྱུག་གསུང་རེ་བསྙན། རྨ་བྱ་རྒྱ་བྱ་ནེ་ཙོ་དང་། ཁྲུང་ཁྲུང་ཤང་ཤང་རྒོད་དང་ཀླག། སྐྱུངཀ་བཞད་བྱ་ཕོ་རོག་དང་། བྱ་ཝང་ལྕོང་ཀ་ཐིང་རིལ་དང་། ཤ་ཟན་བྱ་དང་འདམ་ཟན་བྱ་། སྐད་སྙན་བྱ་དང་སྤུ་སྡུག་བྱ་། འདབ་ཆགས་སྣ་ཚོགས་འཕུར་འཇུམ་ཞིང་། རིན་ཆེན་གསང་བ་མདོས་ཀྱི་བརྒྱན། སིང་༼ སེང༽གླང་རྟ་འབྲུག་བརྗིད་རེ་ཆེ། སྟག་གཟིག་གུང་གསུམ་དོམ་དང་དྲེད། འཕར་སྤྱང་གསའ་དབྱི་ཝ་སྦེ་དང་། གཅན་ཟན་སྣ་ཚོགས་ལོག་༼ ལོགས༽ལ་འགྱིང་། རིན་ཆེན་གསང་བ་མདོས་ཀྱི་བརྒྱན། ཤ་རྐྱང་བཙོས་རྒོ་བསྙན་༼གཉན༽དང་རླ༼གླ༽། ར་རྒོད་རྣ་བ་བརྔས་དང་གཡག། རིག་དྭགས་བཞིན་བཟང་ཟུར་ལ་རྒྱུག། རིན་ཆེན་གསང་བ་མདོས་ཀྱི་བརྒྱན། གནག་རྟ་ར་ལུག་བོང་དྲེལ་དང་། རྔ་རྨོང་མ་ཧེ་བ་གླང་ཕག། གཡང་དྭགས་སྣ་ཚོགས་རི་ལ་གྲམ། རིན་ཆེན་གསང་བ་མདོས་ཀྱི་བརྒྱན། ཆུ་སྲིན་དུང་དང་པིར་དང་ཙིར། གྱུར་སྲམ་ཉ་སྦལ་ཅོང་མོ་དང་། ཆུ་གནས་སྣ་ཚོགས་སྐྱལ་རེ་མཁས། རིན་ཆེན་གསང་བ་མདོས་ཀྱི་བརྒྱན། སྡོམ་སྡིག་གྲོགས་༼གྲོག༽སྦུར་རྡོ་ལ་གནས། སྤྲ་སྤྲེལ་མི་རྒོད་ནགས་ལ་གནས། ཕྱི་གྲུམ་ཨོ་དཀར་ས་ལ་གནས། རིན་ཆེན་གསང་བ་མདོས་ཀྱི་བརྒྱན། ཤང་ཟེ་༼རྒད་པོ་༽ཤང་མོ་༼རྒན་མོ་༽ཧྲི་ཙ་༼བུ་༽དང་། ཙ་མེད་༼བུ་མོ་༽ཡོད་ཟེ་༼བུད་མེད་༽སླུང་ཟེ་༼སྐྱེས་པ་༽དང་། མི་རིགས་སྣ་ཚོགས་བཞིན་སྡུག་དང་། རིན་ཆེན་གསང་བ་མདོས་ཀྱི་བརྒྱན། འགྲོ་བ་ནང་གི་བཅུད་རྣམས་ནི། ཡོད་པ་རྔོས་༼དངོས༽ལ་མེད་པ་གཟུགས། རིས་སུ་བྲིས་དང་གཟུགས་སུ་བསྟོད༼བཏོད༽། ཤ་ཁྲག་སྤུ་མཚོན་རུས་པ་དང་། མགོ་དང་མཆེ་སྡེར་ཤུན་པ་རྣམས། རིན་ཆེན་གསང་མདོས་བཅུད་དུ་བསགས། ཀྱེེ་མདོས་ཀྱི་ཕྱི་ཡི་རྒྱན་བཙལ་བ། ནམ་རྒྱང་མདའ་འཕང་ཤིང་རིས་ད་ང། ཕོ་ཏོང་མོ་ཏོང་བུ་ཐོང་རྣམས། སྐུ་གླུད་མདོས་ཆེན་ཕྱི་ཡི་བརྒྱན། བོན་ཉིད་ནམ་མཁའ་བརྗོད་དང་བྲལ། དོན་དམ་ནམ་མཁའ་སྤྲོས་དང་བྲལ། ཀུན་རྫོབ་ནམ་མཁའ་གཟུགས་སུ་གྲུབ། ནམ་མཁའ་མཁའ་ཀློང་དབྱིངས་ཀྱི་ངང་། གླིང་བཞི་རི་རབ་སྲོག་ཤིང་ལ། ཁ་ལེ་སྟོང་འབྱམས་སྨོན་ལམ་ཤིང་། ཡོངས་སུ་ས་བརྡོལ་ལོ་འབྲས་འཛོམས། དེ་ལ་གནས་པ་ཕུན་སུམ་ཚོགས། བཞུགས་པའི་སྐུ་མཁར་དང་རེ་སྤྲོ། རི་རབ་བུམ་པའི་སྟེང་ཤེད་ན། གཞའ་ཚོན་སྣ་ལྔའི་གུར་ཆེན་ལ། རྩིབ་བརྒྱད་འཁོར་ལོའི་དབྱིབས་སུ་བྲན། སྣལ་རིས་གཞའ་ཚོན་འོད་ཀྱི་བསྐོར། རིན་ཆེན་མཐིང་གི་གུར་ཆེན་ཕུབ། གཞལ་ཡས་ཁང་གི་གནས་སུ་འབུལ། རིན་ཆེན་གུར་གྱི་སྟེང་ཤེད་དུ་། གཡས་དཀར་གཡོན་དམར་དབུས་མཐིང་ལ། མཐའ་རས་རིན་ཆེན་སྣ་དྲུག་བྲན། མཐིང་ནག་དཀར་དམར་གཞའ་རིས་དང་། ནམ་མཁའ་བརྗིད་ལྡན་མཛེས་པ་འདིས། སྐུ་གསུམ་ཁྲོ་རྒྱལ་ཐུགས་དམ་བསྐང་། དབྱིངས་ནས་བཀའ་ཆད་མ་འབེབ་ཅིག། ཞི་ཁྲོའི་ལྷ་ཕྱོགས་བསྐང་བའི་ཕྱིར། གཡུང་དྲུང་བུམ་པ་དཔལ་དབྱེ་རིས། ནོར་བུ་གདུག་༼གདུགས༽དང་རྒྱལ་མཚན་རིས། དུང་དང་གསེར་ཉ་པད་མ་རིས། གཞའ་ཚོན་སྣལ་རིས་འོད་ཀྱི་བསྐོར། སྤུ་བསྡུག་༼སྡུག༽བྱ་རིགས་ཕོད་ཀྱི་བརྒྱན། ཞི་ཁྲོ་དབྱིངས་ཀྱི་ལྷ་ཚོགས་བསྐང་། སྒྲུབ་གཤེན་རྐྱེན་དང་བར་ཆོད་སོལ། དབྱིངས་ནས་བཀའ་ཆད་མ་འབེབ་ཅིག། རྫུ་འཕྲུལ་ལྷ་ཚོགས་་བསྐང་བའི་ཕྱིར། བསྙུག་ལྡེམ་གཤག་པའི་ཚལ་པ་ལ། བརྒྱང་ཤིང་དཔུང་ཐུང་ཚད་དང་སྦྱར། ཁ་དོག་སྣ་ལྔའི་ནམ་མཁའ་བྲན། སེར་པོ་གཙོ་མ་གསེར་འོད་རིས། དཀར་པོ་མན་ཤེལ་དུང་འོད་རིས། ལྗང་ཁུ་ཨེན་ཏྲ་གཡུ་འོད་རིས། དམར་པོ་མཚལ་མདོག་ཟངས་འོད་རིས། སྔོན་པོ་ཨུད་དཔལ་་མཐིང་འོད་རིས། སྨུག་པོ་ལེ་བརྒན་མཆོང་འོད་རིས། ནག་པོ་ལྕགས་ཁ་དལ་འོད་རིས། རིན་ཆེན་ནམ་མཁའ་གཞའ་འོད་རིས། མིག་དང་ཁོང་སེང་མཐའ་རིས་ལ། ཁ་དོག་སྣལ་རིས་སོ་སོར་བསྒྱུར། བྱ་རིགས་སྤུ་བསྡུག་ཕོད་ཀྱིས་བརྒྱན། གཞའ་ཚོན་ལྟ་བུའི་མཛེས་བརྗིད་ལྡན། ནམ་མཁའ་ཡོན་ཏན་བརྒྱ་བཅུ་རྫོགས། རིན་ཆེན་གསང་བ་མདོས་ཀྱི་བརྒྱན། སྲིད་པའི་རྒྱང་བུ་སྐལ་བའི་རྟེན། ལྷོ་སྙུག་ལྡེམ་པའི་རྟ་ལ་བསྐྱོན། རྒྱང་ཤིང་རྒྱང་ངེ་འདུག་པའི་རྒྱང་། མཚར་བསྙུགས་༼སྙུག་༽བུ་བེས་ཆེ་བའི་བུ་། རྒྱང་རྟ་སྙུག་མ་ཕྲ་བ་དེ། རྒྱང་བུ་ལྡེམ་ལྡེམ་འགྲོ་བའི་ཚུལ། འཕེན་འདབ་ལྕུག་མ་གྲིམ་པ་དེ། ལྡེམ་ཀྱུག་ཀྱུར་ཀྱུར་སྨྲ་བའི་ཚུལ། རྩེ་ལ་བྱ་ཕོད་བརྒྱན་པ་དེ། བྱ་ཕོད་ལྷག་ལྷག་བཞེད་པའི་ཚུལ། རྒྱང་འཕེན་དར་མཚོན་ཕྱར་བ་འདྲ། འཕེན་ཁ་གསུམ་དུ་གྱེས་པ་དེ།སྐུ་གསུང་ཐུགས་རྗེས་བརྡའ་མཚོན་ཡིན།འཕེན་འདབ་དགུ་རུ་གྱེས་པ་དེ། འདོད་དགུ་ལྷུན་གྱིས་གྲུབ་པའི་དོན། འཕེན་ཁ་གྱེན་དུ་བསྟན་པ་དེ། ལྷ་གཤེན་ཁ་ལོ་གྱེན་དུ་བསྒྱུར་བའི་དོན། དུང་རྒྱང་གསེར་རྒྱང་གཡུ་རྒྱང་དང་། ཟངས་རྒྱང་མཐིང་རྒྱང་མཆོང་རྒྱང་དང་། ལྕགས་རྒྱང་རིན་ཆེན་རྒྱང་བུ་སོགས། རིན་ཆེན་གསང་བ་མདོས་ཀྱི་བརྒྱན། ཁྱེད་༼ཁྱད་༽པར་འཕགས་པའི་ཤིང་དག་ལ། ཕོ་ཏོང་བརྗིད་ལྡན་རིས་སུ་བྲིས། དྲི་ཞིམ་ལྡན་པའི་མོ་ཤིང་ལ། མོ་ཏོང་རྒྱན་ལྡན་རིས་སུ་བྲིས། འཁྱོག་འཛེར་མེད་པའི་བུ་ཤིང་ལ། བུ་ཏང་དར་ཆས་རིས་སུ་བྲིས། སྟག་ཆས་རིས་དང་རྣ་ཐོད་རིས། མཁར་ཐབས་རིས་དང་སེན་ཐབས་རིས། མེ་ལྕེ་རིས་དང་བ་དན་རིས། ཧ་ལོ་རིས་དང་དར་ཆས་རིས། འཕང་ཕུད་རིས་དང་ནོར་བུ་རིས། རྩེ་ལ་ནོར་བུ་འབར་བ་དང་། སྤྲིན་དང་གཞའ་ཚོན་སྣང་སྲིད་བརྒྱན༼རྒྱན་༽། ཉི་ཟླ་གཟའ་སྐར་མུན་པའི་སྒྲོན། མི་ནོར་ཡུལ་མཁར་དཀོར་ནོར་དང་། སྣ་ཚོགས་རི་མོ་ལེགས་པར་བྲིས། མཐིང་སྤང་ལི་ཁྲི་མཚལ་རམ་སྐག། ཁ་དོག་སྣ་ལྔ་སོ་སོར་བསྒྱུར་། དར་དང་ན་བཟའ་རྒྱན་གྱི་༼གྱིས་༽བརྒྱན། བཞེད་འཛུམ་གླུ་གར་སྟབས་དང་ཆས། རིན་ཆེན་གསང་བའི་མདོས་ཀྱི་བརྒྱན། མཛེས་པའི་སྙུག་མ་ཚད་ལྡན་ལ། བྱ་རྒོད་སྤུར་ཁའི་སྒྲོའི་སྒྲོན། གསེར་ལྟོང་སེར་པོ་གཡུའི་སྤྲས། སྣ་ཚོགས་རི་མོ་མཛེས་པར་བྲིས། སྐྱེས་པ་དར་མར་བྱིན་གྱིས་རླབས། རིན་ཆེན་གསང་བ་མདོས་ཀྱི་བརྒྱན། མཛེས་ལྡན་ཡིད་འོང་མོ་ཤིང་ལ། འཕང་བཀྲ་རིན་ཆེན་འཕྲུལ་གྱི་རྫས། ཡ་མཚན་རི་མོ་སྣ་ཚོགས་བྲིས། མོ་བཙུན་དར་མར་བྱིན་གྱི་རླབས། རིན་ཆེན་གསང་བའི་མདོས་ཀྱི་བརྒྱན། བླ་རི་གདུགས་དང་རྒྱལ་མཚན་དང་། བ་དན་བླ་བྲེ་དར་ཐག་དང་། ཀུ་ཡ་ཐོན་ཐི་མན་ཏྲི་དང་། ཟ་འོག་མན་འཚེ་ལེབ་རྒན་དང་། དཀར་སེར་ལྗང་དམར་སྔོ་ནག་སྨུག། མཛེས་པའི་དར་མཚོན་སྣ་ཚོགས་འདི། བཀྲ་ཤིས་སྙུག་མའི་རྩེ་ལ་བཏག། འབྱུང་བ་རླུང་གི་སྤྱོད་པའི་ཚེ། ལྷབ་ལྷུབ་དར་ཟབ་པུ་རུ་རུ་། རིན་ཆེན་གསང་བ་མདོས་ཀྱི་བརྒྱན། རིན་ཆེན་མཛེས་པའི་སྣོད་བཟང་དུ་། དཀར་གསུམ་མངར་གསུམ་འབྲུ་སྣ་དང་། སྨན་སྤོས་མེ་ཏོག་རིན་པོ་ཆེ། དུ་སམ་བོང་ངེ་ཤ་ཁྲགས་༼ཁྲག་༽རུས། ཡུ་ཏི་གཡུ་འབྲང་རྒྱ་མཚོ་ཕུད། མཁན་ཤུག་བལ་བུ་བཟང་ཤིང་དང་། མཚེའི་ནེ་ཙོ་སྨྲ་རེ་མཁས། ཉུང་༼ཉུངས་༽གི་རྟ་ཕོ་བང་རེ་མགྱོགས། དགོས་འདོད་ཚངས་པའི་མདོས་ཆེན་འདི། སྐུ་གསུང་ཐུགས་ཀྱི་ཁྲོ་རྒྱལ་དང་། ཞི་ཁྲོ་དབྱིངས་ཀྱི་ལྷ་ཚོགས་ལ། རིན་ཆེན་གསང་བའི་རྒྱན་མདོས་འབུལ། ཐུགས་དམ་དབྱིངས་སུ་བསྐང་ནས་ཀྱང་། སྒྲུབ་གཤེན་རྐྱེན་དང་བར་ཆོད་སོལ། ཞེས་སོ།། དེ་ལྟར་མདོས་ཀྱི་འབུལ་ཡུལ། མ་མཆོག་སྲིད་པའི་རྒྱལ་མོ་ལ་སོགས་དམ་ཅན་ཕོ་མོ། ཀླུ་གཉན་ས་བདག་གཟའ་དང་རྒྱུ་སྐར། ཡུལ་ས་གཞི་བདག་རྣམས་ལ་འབུལ་བའི་ཏིང་འཛིན་དང་ཚིག་བཤད་ཀྱི་སྨྲང་ལ་གྱེར་ནས་འབུལ་བའོ།། དེ་ལྟར་མདོས་ཀྱི་སྤྱི་རྒྱུག་རགས་ཙམ་དུ་སྨོས་པ་ཡིན། མདོས་གླུད་ཀྱི་ཆོ་ག་བྱས་པའི་ལག་རྗེས་ཕན་ནུས་ཐོན་སྟངས་དངོས་ཡོད་ཀྱི་རྒྱུ་མཚན་ལྡན་པས་དངོས་ར་སྤྲོད་ཚུལ་ཞིག་ནི། མདོས་གླུད་ཀྱི་ཆོ་ག་དང་འགྲོ་བའི་ན་ཚའི་བར་ཕན་ཚུན་འབྲེལ་མེད་དོན་གཞན་མ་ཡིན་པར། རང་མཐུན་འབྲེལ་ཡོད་ཀྱི་ནུས་པ་དངོས་ཤུགས་རྒྱུད་གསུམ་ཅི་རིགས་ཀྱིས་ནད་གསོའི་བྱ་ཐབས་དང་འབྲེལ་ཞིང་སྤྱི་ཚོགས་གཞི་རྒྱ་ཆེ་བའི་ནུབ་རླབས་བསྐྱེད་པ་ཡིན། དེའི་ཚུལ་གཤམ་གྱི་ལུང་གིས་གོ་བར་ནུས་པས། སྣང་གཤེན་ཐེག་པའི་མདོ་ལས། ལུང་ཚིག་དུམ་ཙམ་དྲངས་བ་འདི་ལྟར་ཏེ།(9)འགྲོ་བ་མ་རིག་རྟོག་ཚོགས་འཁྲུལ། རིག་པའི་ཡེ་ཤེས་མཐོང་མེད་ཕྱིར། མ་རིག་མུན་པའི་སྨག་གནས་ཀྱང་། དེ་ལ་ཚོར་མྱོང་དྲན་པ་འགྱུ་། མི་བདེ་སྡུག་བསྔལ་བྱུང་ཚོར་བས། མ་རིག་པ་ལ་ནད་དུ་ལྡང་། མ་རྟོགས་གོལ་བའི་རྐྱེན་གྱི་སློང་། དེ་ལ་བཟུང་འཛིན་ཉོན་མོངས་སྐྱེ། རང་གི་མ་རིག་པ་ལ་རྒྱུ་། གཞན་གྱི་མ་རྟོགས་པ་ལ་རྐྱེན། དོན་དུ་རང་གཞན་གཉིས་ཀ་ལན། ཚོར་མྱོང་དེ་འཛིན་འདུ་བ་འཁྲུགས། ཡུལ་ལ་ཆགས་རྨོང་གཅེས་འཛིན་དྲན། སེམས་ལ་བྱུང་ཚོར་འཇིགས་སྐྲག་བྱེད། རི་དྭགས་རྒྱ་རུ་ཚུད་པ་འདྲ། མ་གོ་མ་རིག་མ་རྟོག་ལ། མོ་གཏོ་དཔྱད་༼སྨན་བཅོས་ལ་གོ་དགོས་༽ ཕན་པར་འདོད། སྨྲེ་ཞིང་སྡུག་བསྔལ་མཆི་མ་འབྱུང་། སྡུག་བསྔལ་ཉོན་མོངས་སྦྱང་བ་ལ། དེ་ལ་རྒྱལ་བའི་ཐུགས་རྗེ་ཡིས། ནད་ལ་དཔྱད་དང་བགེགས་ལ་གཏོ། གང་ལ་གང་དགོས་རིམ་པ་ཡི། གང་འདུལ་དེ་སྟོན་ཐབས་མཆོག་ལྡན། མ་རིག་པ་ལ་རིག་པ་བསྟན། མ་རྟོག་༼རྟོགས་༽པ་ལ་གོ་བར་བཀྲོལ། བརྡ་དང་ཐབས་ཀྱིས་དོན་བསྟན་པ། སེམས་ཅན་ཉོན་མོངས་རང་སར་ཞི། ཀུན་རྫོབ་མཚན་མའི་དངོས་པོ་བདེན། གཡུང་དྲུང་བོན་ལ་ཡིད་ག་བྲོད། གཤེན་པོའི་ཚོགས་ལ་སྙན་པར་རྩི༼བརྩི༽། དཀར་པོའི་དགེ་ལ་སྤྲོ་བ་སྐྱེ། བསྟན་པའི་བོན་ལ་མོས་པ་ཡིས། དད་པ་གོང་དུ་འཕེལ་བ་དང་། གཤེན་པོའི་སྨྲང་ལ་ཉན་པ་ཡིས། ཕྱིས་ཀྱང་བཀའ་གཉན་བཙན་པར་འགྱུར་། དེ་ཕྱིར་ལྷ་ལ་ཡོན་འབུལ་ཞིང་། ནག་པོའི་བདུད་ལ་གླུད་གཏང་བ། འཇུག་སྒོ་ཐབས་ཀྱི་ཡན་ལག་ཡིན། ཞེས་སོ།། དེས་ན་གངས་ཅན་མཐོ་སྒང་གི་ཡུལ་དུས་དང་ཉེ་བར་འཚམས་པའི་ཁམས་དང་མོས་མཐུན་གྱི་རིག་གནས་ཏེ། མདོས་གླུད་གཏོ་ཆོག་གི་རིག་པའི་འབྱུང་ཁུངས། བོན་གྱི་ཐེག་པ་རིམ་དགུའི་ནང་གསེས་ཕྱྭ་གཤེན་དང་། སྣང་གཤེན། འཕྲུལ་གཤེན། སྲིད་གཤེན་ཏེ་རྒྱུ་ཐེག་བཞི་པོའི་དགེ་མཚན་གྱི་བྱིན་རླབས་ཡུན་ནས་ཡུན་དུ་ཤ་རུས་ཁྲག་གསུམ་ལ་ཐིམ་ཞིང་ཐུན་མིན་མི་རིགས་ཀྱི་ཤ་ཚུགས་རུས་འབུར་མངོན་དུ་གསལ་བའི་བོད་གངས་ཅན་པའི་ཁམས་དང་མོས་དབང་གི་ཁོར་ཡུག་ཆགས་པའི་ལྟ་ཚུལ་འདིས། རང་བྱུང་ཁམས་ཀྱི་སྣོད་བཅུད་ཉམས་པ་གསོ་བ་དང་། ཉེས་པ་འགོག་པའི་ནུས་སྟོབས་ཀྱི་གསོན་དབུགས་ངོ་མ་དེ་རྒྱུན་ནས་རྒྱུན་དུ་མཐུད་ཡོད། འདི་ནི་འཛམ་གླིང་གི་མི་མང་ཡོངས་རྫོགས་དེང་རབས་མཚོན་ཆའི་དྲག་ཆས་དང་བཅས་ཏེ། ཁོར་ཡུག་སྲུང་སྐྱོབས་ཅེས་པའི་མིང་གི་ཅོད་པན་མཛེས་པས་རུ་སྟར་བསྒྲིགས་པ་ལས་ཀྱང་མ་ལྷག་ནའང་མི་དམན་པ་ཞིག་ཡིན་ངེས་རེད་ཅེས་བརྗོད་ན་ཅིས་མི་ཕོད། དེ་བཞིན་མདོས་གླུད་ཀྱི་ཆོ་ག་འབྲེལ་བའི་བླ་བསླུ་དང་ཚེ་འགུགས་ཀྱི་ནུས་པ་འདོན་སྟངས་ཀྱང་འཇིག་རྟེན་མི་དང་འབྱུང་བ་ཕན་ཚུན་འབྲེལ་སྟོབས་ལས་བྱུང་ཞིང་། དེ་མཐུན་ཏིང་ངེ་འཛིན་དང་རྫས་ཀྱི་ནུས་ལམ་ནས་འབྱུང་ལྔ་དང་འབྲེལ་བའི་ནུས་སྟོབས་གནད་འབྱིན་བྱེད་པ་ཡིན། མདོར་ན་ཕུང་པོ་ལྔ་ལྡན་གྱི་གང་ཟག་ཆགས་གནས་འཇིག་སྟོང་བྱེད་པའི་ནུས་སྟོབས་འབྱུང་བ་ལྔ་ཡི་བྱེད་ལས་ལ་རག་ལས་པའི་ཕྱིར་ན། མདོས་གླུད་དང་བོད་ལུགས་གསོ་རིག་བར། ཕྱི་ནང་སྣོད་བཅུད་བར་སོགས་འབྲེལ་བའི་གནད་ལམ་གཙོ་བོ་འབྱུང་ལྔར་མ་ཐུག་པ་གང་ཡང་མེད་དོ།། འབྱུང་ལྔའི་སྒྱུ་འཕྲུལ་དྲྭ་བའི་རིགས་པ་འདི་ཉིད་གལ་གནད་ཤིན་ཏུ་ཆེ་བར་སེམས་སོ།།
བཞི། ཞང་བོད་ཀྱི་གསོ་རིག་དང་འབྲེལ་བའི་བརྒྱུད་རིམ་སྐོར།
བུ་འཚོ་སྲིད་པའི་རྒྱལ་པོ་ནི་སྤྱི་ལོའི་དུས་རབས་༡༡གི་སྨད་ཙམ་དུ་བྱོན་པའི་བོན་གྱི་གཏེར་སྟོན་སྔ་གྲས་ཤིག་ཡིན། རབ་བྱུང་གཉིས་པའི་ལྕགས་བྱི་(1120)ལོར་གཙང་སྟོད་རྡོ་རྗེ་གསང་ཕུག་ནས་སྨན་རྒྱུད་དགུ་སོགས་གཏེར་ནས་བཏོན། གཤེན་དམ་པ་རྒྱལ་ཚབ་(1050-1138)ལ་གནང་། དེ་ནས་རིམ་བཞིན་བརྒྱུད་པ་ཡིན། མཚན་གྱི་རྣམ་གྲངས་ལ་མཁུན་བཙུན་སྲིད་པའི་རྒྱལ་པོ་དང་། ཁུ་མཛུ་སྲིད་པའི་རྒྱལ་པོ། བུ་འཚོ་སྲིད་པའི་རྒྱལ་པོ་བཅས་ཞུ་བ་གསལ་ཡང་བསྟན་འབྱུང་ལོ་རྒྱུས་ཁག་ཏུ་བུ་འཚོ་སྲིད་པའི་རྒྱལ་པོ་ཞེས་ཡོངས་སུ་གྲགས་པ་དེ་ཡིན། ཁོང་གིས་གཏེར་ཞལ་ཕྱེས་པའི་སྨན་སྒྲུབ་ཨ་མ་ར་ཡའི་སྒྲུབ་སྐོར་ནང་དུ་བདུད་རྩི་ཕུད་བུམ་དགུ་པ་ཞེས་པའི་ལེའུ་ཚན་ཞིག་ཡོད། དེའི་ནང་གི་བརྒྱུད་རིམ་དེ། ད་བཞུགས་འབུམ་བཞིའི་བརྒྱུད་རིམ་དང་འབྲེལ་པ་ཤིན་ཏུ་ཆེ་སྐོར་དཔྱད་གཞི་ཞིག་རྒྱལ་བ་སྨན་རི་བའི་༧ཡོངས་འཛིན་ཆེན་མོ་བསྟན་འཛིན་རྣམ་དག་རིན་པོ་ཆེས་(1926-)བཏོན་གནང་ཡོད། ཁུ་ཚྭ་དང་བུ་འཚོ་སོགས་ཀྱི་གཏེར་ལུགས་མ་འདྲ་བའི་སྨན་འབུམ་འགའ་ཞིག་ཡོད་པར་གྲགས་ཀྱང་བུ་འཚོའི་གཏེར་ལུགས་ཀྱི་ཐུགས་འབུམ་མཁའ་སྔོན་གྱི་མཇུག་བྱང་རྒྱུད་རིམ་གསལ་བཤད་དེ་ཉིད་གཞིར་བཟུང་སྟེ་དཔྱད་པར་གནང་བའི་གསུང་གདམ་དེ་དག་འདིར་མཁོ་འདོན་ཞུ་བ་ལ། འདི་ལྟར་གསལ་ཏེ། (10) བརྒྱུད་ཚུལ་འབུམ་འདིར་གསལ་བ་ལྟར། དཔྱད་བུས་རྟག་གཟིགས་པ་དམུ་ཙ་ཏྲ་ཧེ་ལ་བཤད། དེས་གསེར་ཐོག་ལྕེ་འབྱམས་ལ་བཤད། དེས་སྟོང་རྒྱུང་མཐུ་ཆེན་ལ་བརྒྱུད། དེས་གྱིམ་ཚ་རྨ་ཆུང་ལ་བརྒྱུད། དེར་བན་དྷེ་མི་བདུན་གྱིས་ཆོས་སུ་བསྒྱུར་སྐབས། དཔེ་ཆ་མེ་ལ་སྲེག་པའི་གྲབ་བྱས་དུས། བོན་པོ་མི་བདུན་གྱིས་ཁྱེར་ནས་གཙང་སྟོད་བྱེ་མ་གཡུང་དྲུང་གསང་ཕུག་ཏུ་སྦས། གཞུང་འདི་རྣམས་ནས་གཙང་སྟོད་བྱེ་མ་གཡུང་དྲུང་གསང་ཕུག་ཏུ་སྦས་ཞེས་པའི་ས་གནས་དེ་སྐྲག་ལ་ཡི་ནུབ་ཀྱི་རྒྱབ་ཏུ། སྤོས་དྲི་ངད་ལྡན་གྱི་བྲག་ཟུར་དུ་བྲག་ཕུག་ཟང་ཐལ་གནམ་སྐས་ཅན་ཞིག་ཡོད་པའི་ས་གནས་དེ་ལ་སྣ་རུ་བྲག་གནམ་སྐས་ཅན་ཞེས་དང་། སྣང་རུ་བྲག་གནམ་སྐས་ཅན་ཞེས་པ་སོགས་ཡིག་གཟུགས་འདྲ་མིན་འདུག་ཀྱང་། གང་ལྟར་དེ་སྨན་གཞུང་འདི་རྣམས་ཀྱི་གཏེར་གནས་དང་། གནའ་དུས་མིང་ཡང་འདི་ལྟར་ཡིན་ནམ་སྙམ་ནས་བརྟག་དཔྱད་བྱེད་པའི་གཞི་རུ་བཞག་ཡོད། ཕྱིས་དུས་ལ་བབ་ཙམ་ན་གཙང་གི་གཤེན་པོ་བུ་འཚོ་སྲིད་པའི་རྒྱལ་པོ་ཞེས་པས་གཏེར་ཞལ་ཕྱེས་ནས། རྨེའུ་མཁས་པ་དཔལ་ཆེན་(1052-1106)ལ་སྤེལ་བའོ།། ཞེས་པ་ཙམ་ལས་བརྒྱུད་རིམ་འདི་ཡི་ཚུལ་ལ་ཞིབ་གསལ་གྱི་རིམ་པ་ཡིད་ཆེས་རྙེད་པར་དཀའ་འདུག་ཀྱང་། སྤྱིར་བརྒྱུད་རིམ་འདི་ལྟར་ཡོད་སྲིད་ཀྱང་གཏེར་སྟོན་གྱི་མཚན་དང་། བོན་པོ་མི་བདུན་ཞེས་པ་སོགས་གང་ལྟར་བརྟག་གཞི་བྱེད་སའི་གནས་ཆེ་ཤོས། ཨ་མ་ར་ཡ་ལས་བདུད་རྩི་ཕུད་བུམ་དགུ་པའམ་ཕུམ་བུམ་དགུ་པ་ཞེས་པའི་སྒྲུབ་པ་འདི་ཡི་བརྒྱུད་རིམ་དུ་གསལ་བ་ལྟར། གཞུང་འདི་ཡི་གཏེར་སྟོན་གྱི་མཚན་དང་། བརྒྱུད་ཚུལ་གཏེར་གནས་བཅས་ལ་བརྟགས་ན་སྨན་གྱི་འབུམ་བཞི་དང་ཨ་མ་ར་ཡ་གཉིས། གཏེར་སྟོན་གཏེར་གནས་སོགས་གཅིག་ཏུ་འདུག་མིན་དཔྱད་གཞི་གལ་ཆེན་ཞིག་ཏུ་མཐོང་ནས་གཞུང་ཚིག་དང་བརྒྱུད་རིམ་རྣམས་དཔེ་བཤུས་ཏེ་བཀོད་པ་ཡིན། ཨ་མ་ར་ཡའི་གཞུང་ལས། དེ་ནས་སྲིད་པའི་བོན་པོ་སྟག་ཝེར་ལིག་ཝེར་གཉིས་ཀྱིས། རྟ་སྒོ་ཤེལ་གྱི་གསང་ཕུག་ཏུ། གཡུང་དྲུང་མི་འགྱུར་རྟགས་ཀྱིས་བསྒྲུབས་པའོ།། དེ་ནས་ཞང་ཞུང་མཁས་པ་ཉི་ཤུ་རྩ་གསུམ་གྱིས། བྱེ་མ་མི་འགྱུར་གཡུང་དྲུང་ཚལ་དུ་བསྒྲུབས་པའོ།། དེ་ནས་གསང་བ་རབ་འབྱམས་དང་། མན་ངག་ཀུན་འདུས་ཀྱི་རྒྱལ་པོ་མཁས་པ་ཐེག་ཆེན་དང་། ཀུན་རིག་གི་རྒྱལ་པོ་བཞིས་བྲག་རྩེ་མཐོང་གི་ངོས་ལ་བསྒྲུབས་པའོ།། དེ་ནས་ཞང་ཞུང་ཀུན་རིག་གི་རྒྱལ་པོ་དང་གཡུང་དྲུང་སྙིང་པོ་གཉིས་ཀྱིས། སྤང་རི་ཕལ་པོ་རྩེ་ཡི་མགུལ་དུ་བསྒྲུབས་སོ།། དེ་ནས་ཁུ་མོང་ཆོས་རྗེ་ལྷ་ལོད་མར་བཞེད་ཟླ་བརྩན་དང་། མང་སྒྲ་ལེགས་མོ་དང་། ཤུ་གེ་དཔལ་གྱི་གཡུང་དྲུང་དང་བཞིས། སྲམ་གྱི་བྱེའུ་གླིང་དང་། ཤེལ་མུར་བྲག་མཁན་ཁའི་བྲག་ཟང་ཟང་མོ་ལ་བསྒྲུབས་སོ།། དེ་ནས་མཁུན་བཙུན་སྲིད་པའི་རྒྱལ་པོ་ལ་དངོས་གྲུབ་ཏུ་བབ་ཏེ། གཡུང་དྲུང་ཡང་རྩེའི་བྲག་ལ་བསྒྲུབས་སོ།། ཞེས་དང་། ཨ་མ་ར་ཡའི་གཞུང་གི་མཐར། བདུད་རྩི་གསང་བའི་སྒྲུབ་པ་འདི་ནི། དང་པོ་ཡུམ་སྲས་་གཤེན་གསུམ་ལ་རིམ་པར་བརྒྱུད་ནས། དར་ནུབ་ཀྱི་ཆོ་འཕྲུལ་ལས། སྣ་རུ་བྲག་གནམ་སྐས་ཅན་དུ་གཏེར་དུ་སྦས་པ། ཕྱིས་སུ་ཁུ་འཛུ་སྲིད་པའི་རྒྱལ་པོ་དེ་ཉིད་ཀྱིས་གཏེར་ཞལ་ཕྱེས་ནས། ཤཀྱ་དཔལ་གྱི་དངོས་གྲུབ་ཏུ་ཐོབ་པ་དེ། གཤེན་དམ་པ་རྒྱལ་ཚབ་(1050-1138) ཆེན་པོས་མངའ་བསྙེམས་པའོ།། དེས་རིམ་པར་བརྒྱུད་དོ།། ཞེས་གསལ།
བདུད་རྩི་ཕུམ་བུམ་དགུ་པའི་བརྒྱུད་རིམ་ནི། བོན་སྐུ་ཀུན་ཏུ་བཟང་པོ། དེས་ཡབ་འཕྲུལ་གཤེན་སྣང་ལྡན། ཡུམ་བཟང་ཟ་རིང་བཙུན། འཆི་མེད་གཙུག་ཕུད། གསང་བ་འདུས་པ། རྨ་ལོ་དར་དཔྱང་། ལྷ་གཤེན་ཡོངས་སུ་དག་པ། རྒྱལ་གཤེན་མི་ལུས་བསམ་ལེགས། ཀླུ་གྲུབ་ཡེ་ཤེས་སྙིང་པོ། སྣང་བ་མདོག་ཅན། བོན་མོ་སྟག་ཟ་ལི་ཝེར། ཞང་ཞུང་ཨ་ནུ་འཕྲག་ཐག། ཞང་ཞུང་སད་ནེ་གའུ། ཞང་ཞུང་ཁྱུང་ལྷ་དགྲ་འདུལ། ཞང་ཞུང་ཨུ་གུ་དགྲ་འདུལ། ཞང་ཞུང་ལྷ་རི་དཀར་པོ། ཞང་ཞུང་ལ་དཀར་ཆེན་མོ། ཞང་ཞུང་ལི་མུར་ཁོད་ཏང་། ཞང་ཞུང་ཚ་ལ་རྒྱུང་ནེ། ཞང་ཞུང་ར་རིང་། ཞང་ཞུང་ཁྱུང་དཀར། ཞང་ཞུང་དམུ་ཚ། ཞང་ཞུང་སྟོང་རྒྱུང་མཐུ་ཆེན། ཞང་ཞུང་ཨ་པོ་ཆབ་དཀར། ཞང་ཞུང་གཡུང་དྲུང་རྒྱལ་པོ། ཞང་ཞུང་ཚེ་ཡི་རྒྱལ་པོ། ཞང་ཞུང་ཚེ་མི་ཀུན་སྣང་། ཞང་ཞུང་དོན་རྟོགས་རྒྱལ་པོ། ཞང་ཞུང་ཨ་ས་གཙུག་ཕུད། ཞང་ཞུང་ཨ་མདན་ཅིང་། ཞང་ཞུང་དར་མ་ཧཱ་ཏི། ཞང་ཞུང་ཏ་བ་ཧ་ཏི། ཞང་ཞུང་མུ་ལ་མ་ནོས། ཞང་ཞུང་དང་ར་ལ་ཧ་ཏི། རིག་འཛིན་གསང་བ་རབ་འབྱམས། ཀུན་འདུལ་རྒྱལ་པོ། ཐེག་ཆེན་ཀུན་འདུས། ཀུན་རིག་རྒྱལ་པོ། གཡུང་དྲུང་སྙིང་པོ། ཁུ་བོན་མང་པོ་རྗེ་ལོང་། མང་རྗེ་ཟླ་མཚན། ཁུ་གཤེན་ཁུ་མང་དགྲ་ལྷ། གུ་བསྐྱེད་དཔལ་གྱི་གཡུང་དྲུང་གིས་གཏེར་བདག་ཡེ་ཤེས་དབལ་མོ་ལ་གཉེར་བཅོལ་ནས་གཏེར་དུ་སྦས་སོ།། ཕྱིས་དུས་སུ་ཁུ་མཛུ་སྲིད་པའི་རྒྱལ་པོས། སྣ་རུ་བྲག་གནམ་སྐས་ཅན་ནས་སྤྱན་དྲངས་ཏེ། ཤཱཀྱ་དཔལ་ལ་བརྒྱུད་ནས་གཏེར་གྱི་བདག་པོར་སྤྲོད་གསུངས་ནས། གཤེན་དམ་པ་རྒྱལ་ཚབ་(1050-1138)རིན་པོ་ཆེར་གཤང་ཁྲི་ཆུང་བཅས་ཚང་མ་ཕུལ་ལོ།། གཤེན་ཆེན་དེས་གཤེན་ལྷ་རྗེ་ཇོ་བཀྲ་ལ(1069-1149)། དེས་གཤེན་སྟོན་ནམ་མཁའ་རྒྱལ་མཚན(1087-1162)། དེས་གཤེན་ཡེ་ཤེས་རྒྱལ་མཚན(1120-1176)། དེས་གཤེན་སྟོན་བློ་གྲོས་སེང་གེ(1154-?)། དེས་གཤེན་དཔོན་གསས་ཤེས་རབ་རྒྱལ་མཚན(1151-?)། དེས་གཤེན་འགྲོ་བའི་མགོན་པོ། དེས་གཤེན་ཀུན་མཁྱེན་ཆེན་པོ་ཡེ་ཤེས་བློ་གྲོས། དེས་གཤེན་ཆེན་པོ་བསོད་རྒྱལ་དཔལ། དེས་གཤེན་ཆེན་པོ་ཀུན་དགའ་དཔལ་ལྡན། དེས་གཤེན་ཆེན་པོ་རྣམ་དག་དྲི་མེད། དེས་གཤེན་ཆེན་པོ་དབང་གྲུབ་རྒྱལ་མཚན། དེས་གཤེན་ཆེན་པོ་ཕྱོགས་ལེགས་རྒྱལ་མཚན། དེས་དམུ་གཤེན་མཆོག་སྤྲུལ་ཉི་མ་རྒྱལ་མཚན། དེས་གཤེན་ཆེན་ནམ་མཁའ་རྒྱལ་མཚན། དེ་གཤེན་གཡུང་དྲུང་ཉི་མའི་རྒྱལ་པོ། དེས་གཤེན་རྒྱལ་བ་ལྷུན་གྲུབ་དཔལ་བཟང་པོ། དེས་མཚུངས་མེད་བསྟན་པ་འོད་ཟེར་ལ། དེས་གཤེན་གཙུག་ཕུད་འོད་ཟེར། དེས་མཁན་པོ་རྣམ་དག་འོད་ཟེར་ལ། དེས་མཁས་གྲུབ་ཚེ་དབང་འོད་ཟེར་ལའོ།། ཞེས་པའི་བར་གྱི་བརྒྱུད་རིམ་འདུག་པ་ལ་དཔྱད་ནས་འབུམ་བཞིའི་བརྒྱུད་རིམ་དང་ལོ་རྒྱུས་སོགས་ལ་ཞིབ་ཏུ་དཔྱད་པ་བྱེད་པའི་གཞིར་མཐོང་ངོ་།།ཞེས་གསུངས་སོ།།
དཔྱད་གཞིའི་ལུང་ཁུངས་ཀྱི་ཡིག་ཆ།
(1) གསུང་རབ་སྒོ་མཛོད་རིན་པོ་ཆེའི་གླེགས་བམ། དེབ་ཨང་122ཤོག་ངོས་9 ཀན་སུའུ་མི་རིགས་དཔེ་སྐྲུན་ཁང་། བོན་གྱི་བཀའ་ཡི་སྐོར།
(2) གསུང་རབ་སྒོ་མཛོད་རིན་པོ་ཆེའི་གླེགས་བམ། དེབ་ཨང་026ཤོག་ངོས་389 ཀན་སུའུ་མི་རིགས་དཔེ་སྐྲུན་ཁང་། བོན་གྱི་བཀའ་ཡི་སྐོར།
(3) གསུང་རབ་སྒོ་མཛོད་རིན་པོ་ཆེའི་གླེགས་བམ། དེབ་ཨང་026ཤོག་ངོས་166-167 ཀན་སུའུ་མི་རིགས་དཔེ་སྐྲུན་ཁང་། བོན་གྱི་བཀའ་ཡི་སྐོར།
(4) གསུང་རབ་སྒོ་མཛོད་རིན་པོ་ཆེའི་གླེགས་བམ། དེབ་ཨང་051ཤོག་ངོས་150-151 ཀན་སུའུ་མི་རིགས་དཔེ་སྐྲུན་ཁང་། བོན་གྱི་བཀའ་ཡི་སྐོར།
(5) བོད་ཀྱི་གསོ་བ་རིག་པའི་གནའ་དཔེ་ཕྱོགས་བསྒྲིགས་ཀྱི་དཔེ་ཚོགས། དེབ་ཨང་020 གྲྭ་ཐང་རྒྱུད་བཞི་ཤོག་ངོས་696 མི་རིགས་དཔེ་སྐྲུན་ཁང་།
(6) བོད་ཀྱི་གསོ་བ་རིག་པའི་གནའ་དཔེ་ཕྱོགས་བསྒྲིགས་ཀྱི་དཔེ་ཚོགས། དེབ་ཨང་020 གྲྭ་ཐང་རྒྱུད་བཞི་ཤོག་ངོས་592 མི་རིགས་དཔེ་སྐྲུན་ཁང་།
(7) བོད་ཀྱི་གསོ་བ་རིག་པའི་གནའ་དཔེ་ཕྱོགས་བསྒྲིགས་ཀྱི་དཔེ་ཚོགས། དེབ་ཨང་020 གྲྭ་ཐང་རྒྱུད་བཞི་ཤོག་ངོས 592 མི་རིགས་དཔེ་སྐྲུན་ཁང་།
(8) གཡུང་དྲུང་བོན་གྱི་བཀའ་བརྟེན་དཔེ་རྙིང་ཕྱོགས་བསྒྲིགས། པོད་གྲངས་ 072 མདོས་ཀྱི་ལས་བྱང་བསམ་འཕེལ་ནོར་བུ། ཀན་སུའུ་མི་རིགས་དཔེ་སྐྲུན་ཁང་།
(9) གསུང་རབ་སྒོ་མཛོད་རིན་པོ་ཆེའི་གླེགས་བམ། དེབ་ཨང་014ཤོག་ངོས་345 ཀན་སུའུ་མི་རིགས་དཔེ་སྐྲུན་ཁང་། བོན་གྱི་བཀའ་ཡི་སྐོར།
(10) སྨན་རིའི་ཡོངས་འཛིན་སློབ་དཔོན་བསྟན་འཛིན་རྣམ་དག་རིན་པོ་ཆེའི་གསུང་འབུམ་པོད་བཞི་པ། ཤོག་ངོས་ 72 ཁྲི་བརྟན་ནོར་བུའི་རྩེ་དཔེ་མཛོད་ཁང་།
ལྷ་ལྡན་སྨན་རྩིས་ཁང་དབུ་བརྙེས་ནས་ལོ་བརྒྱ་འཁོར་བའི་རིག་གཞུང་གྲོས་ཚོགས་དང་། འཛམ་གླིང་ཀྲུང་གསོ་མཐུན་ཚོགས་བོད་ཀྱི་ཆེད་ལས་ལྷན་ཚོགས་ཀྱི་སྐབས་གཉིས་པའི་ལོ་ཚོགས་ཀྱི་དཔྱད་རྩོམ་བདམས་བསྒྲིགས་ལས་ཟུར་འདོན་བྱས།


c: text/html

text:
Monday, May 28, 2012
གཟའ་ཟླ་བའི་བདེ་ཆེན་ཞིང་སྒྲུབས་དང་སྐྱབས་སྡོམ་གནང་བའི་ཉིན་མོ།
ཉིན་མོ་འདི་ནི་འཆར་ཅན་ལྟར་དུ་ཡོད་པའི་གཟའ་ཟླ་བའི་བདེ་ཆེན་ཞིང་སྒྲུབས་དང་། ཟླ་བ་རེའི་ནང་མི་རྣམས་ཐོ་འགོད་བྱེད་ནས་མི་ལྔ་རེའི་གྲངས་ཚད་ལོང་ན་སྐྱབས་སྡོམ་རེ་གནང་གི་ཡོད་པས་དེ་ཡིན། ཉིན་གུང་དད་ལྡན་མ་སུ་སིན་མ་བུ་གཉིས་དང་ལྷན་དུ་ཝེར་ནམ་ཟ་ཁང་ཞིག་ནང་དུ་གྲོ་ཟས་མཉམ་དུ་ཟོས། ཆུ་ཚོད་བཞི་པའི་སྐབས་སུ་ཆོས་ཚོགས་ཀྱི་འཚོགས་འདུ་ཡོད་པས་དེར་སོང་ནས་ངོས་རྒྱ་གར་ལ་འགྲོ་ཆེས་གྲ་སྒྲིགས་དང་འོད་ཆོག་ཁ་འདོན་དེབ་ལྔ་བརྒྱ་མ་ལེ་ཤ་ནས་པར་ལ་རྒྱག་རྒྱུ་དེའི་སྐོར་བགྲོ་གླེང་ལྷུག་པོ་བྱུང་སོང། དགོང་མོ་ཆུ་ཚོད་དྲུག་པའི་སྐབས་སུ་འཆར་ཅན་ལྟར་ཡོད་པའི་གཟའ་ཟླ་བའི་བདེ་ཆེན་ཞིང་སྒྲུབས་ལ་སོང་བས་དེ་རིང་ནི་ང་རྒྱ་གར་ལ་མ་སོང་བའི་གོང་ཉིན་ཐ་མའི་བདེ་ཆེན་ཞིང་སྒྲུབས་ཡིན་པས་མི་མང་པོ་འཛོམས་འདུག འདོན་པའི་གོང་ནས་ཀུན་སློང་བཅོས་སྟངས་སྐོར་འགྲེལ་བཤད་ཐུང་ཙམ་བྱས་ནས་དེ་རིང་འོད་དཔག་ཆོ་ག་བསྡུས་པ་ཞིག་བཏོན་ནས་བསྙེན་པའི་སྐབས་སུ་དངོས་བཞིའི་ཆོས་བཤད་རུ་ཡི་དམ་ཞེས་པ་གང་ཞིག་ལ་ངོས་འཛིན་བྱེད་དགོས་མིན་དང་། མཚོན་བྱ་དཔེའི་ཡི་དམ་དང་། མཚོན་བྱེད་དོན་གྱི་ཡི་དམ་སོགས་འགྲེལ་བཤད་གང་དྲག་བྱས། དེ་རིང་སྔ་ནས་མིང་ཐོ་བཀོད་པའི་སྐྱབས་འགྲོའི་སྡོམ་པ་ཞུ་མཁན་མི་གྲངས་བརྒྱད་ཙམ་ལ་སྐྱབས་སྡོམ་དང་ཆོས་མིང་སོགས་སྤྲད་ནས་སྐྱབས་འགྲོའི་སྐོར་འགྲེལ་བཤད་སོགས་བྱས། མང་ཚོགས་ལ་མཉམ་དུ་སེམས་བསྐྱེད་ཀྱི་སྡོམ་པ་ཞིག་ཀྱང་བཏོན་ནས་སེམས་བསྐྱེད་ཀྱི་ཕན་ཡོན་བསླབ་བྱ་སོགས་འགྲེལ་བཤད་བྱས་པས་མི་རྣམས་ཧ་ཅང་དགའ་བོ་བྱུང་སོང་། ངོས་བླ་མ་བཟང་ངན་ཧ་མི་གོ་སྟེ་དེ་ནི་ངོས་ཀྱི་སྐད་བསྒྱུར་དེ་ཡག་ཆེས་ནས་ཡིན་རྒྱུ་རེད་བསམ་པའི་ངོས་ལ་ཡིད་ཆེས་ཡོད། དེ་ནས་ཟུར་འཕྲད་པ་རྣམས་ལ་སོ་སོའི་འདོད་བློ་དང་མཐུན་པར་ཁ་བརྡ་དང་། ཕྲེང་བ་བྱིན་རླབས་སོགས་གང་དགོས་རྣམས་བྱས་ནས་མཐར་གྱེས་བྲལ་གྱི་ལག་གཡུགས་དང་། ཕྱག་རྒྱ་སོགས་ཅི་རིགས་ཀྱིས་ཕེབས་རྫོངས་ཡོངས་སུ་གྲུབ་པར་བྱས་ནས་ནང་དུ་འབྱོར་ཞིང་འཛམ་གླིང་གི་སྒེའུ་ཁུང་ནས་རྒྱངས་ལྟ་ཞིག་བྱས་པས་ཁ་སང་ལྷ་ས་ནས་བོད་རིགས་གཞོན་སྐྱེས་གཉིས་ནས་གཙུག་ལག་ཁང་མདུན་དུ་བོད་བསྟན་སྲིད་ཀྱི་ཆེད་དུ་གཟུགས་པོ་མེ་ལ་ཕུལ་ཡོད་པའི་གནས་ཚུལ་ཐབས་སྡུག་དེ་རེད་འདུག ད་ཡིན་ན་བོད་རིགས་ན་གཞོན་སུམ་ཅུ་སོ་བདུན་ཏག་ཏག་ནས་བོད་བསྟན་སྲིད་ཀྱི་ཆེད་དུ་སྐུ་ལུས་མེ་ལ་ཕུལ་ཚར་བའི་གནས་སྟངས་དེ་ལ་བསམ་གཞིག་བྱེད་བཞིན་ཉལ་སར་སོང་ནས་གཉིད་དུ་ཡུར།
Subscribe to: Post Comments (Atom)

robotstxt: allowed

filter: keep


text:
སོ་སྲིན་གྱི་གནོད་པ་ལ་སྔོན་འགོ་བྱ་ཐབས།
སོ་སྲིན་ནི་སོ་ལ་འབུ་ཕྲ་གཙོ་བོ་ཡིན་པའི་རྒྱུ་རྐྱེན་སྣ་མང་གི་ཤུགས་རྐྱེན་ཐེབས་ནས་དལ་གྱིས་གནོད་པ་བྱུང་བའི་ནད་རིགས་ཤིག་ཡིན། སོ་སྲིན་ནི་མིའི་རིགས་ཀྱི་རྒྱུན་མཐོང་གི་ནད་རིགས་ཤིག་ཡིན་པས། འཛམ་གླིང་གི་འཕྲོད་བསྟེན་རྩ་འཛུགས་ཀྱིས་མིའི་རིགས་ཀྱི་བདེ་ཐང་ལ་ཤུགས་རྐྱེན་གཏོང་བའི་ནད་རིགས་ཨང་གསུམ་པར་བཀོད། དེ་ཡང་སྐྲན་ནག་དང་སྙིང་གི་ཁྲག་རྩའི་ནད་ཀྱི་འཕྲོ་ཡིན།
གཅིག ཅི་ཞིག་ལ་སོ་སྲིན་ཟེར།
སོ་སྲིན་ནི་སོ་ལ་འབུ་ཕྲ་གཙོ་བོ་ཡིན་པའི་རྒྱུ་རྐྱེན་སྣ་མང་གི་ཤུགས་རྐྱེན་ཐེབས་ནས་དལ་གྱིས་གནོད་པ་བྱུང་བའི་ནད་རིགས་ཤིག་ཡིན། སོ་སྲིན་ ནི་མིའི་རིགས་ཀྱི་རྒྱུན་མཐོང་གི་ནད་རིགས་ཤིག་ཡིན་པས། འཛམ་གླིང་གི་འཕྲོད་བསྟེན་རྩ་འཛུགས་ཀྱིས་མིའི་རིགས་ཀྱི་བདེ་ཐང་ལ་ཤུགས་རྐྱེན་གཏོང་བའི་ནད་རིགས་ཨང་གསུམ་པར་བཀོད། དེ་ཡང་སྐྲན་ནག་དང་སྙིང་གི་ཁྲག་རྩའི་ནད་ཀྱི་འཕྲོ་ཡིན། སྤྱིར་བཏང་གི་གནས་ཚུལ་འོག་མིའི་ཚེ་སྲོག་ལ་ཉེན་ཁ་མེད་པས།མི་རྣམས་ཀྱིས་མཐོང་ཆེན་མི་བྱེད་པ་རེད།།
གཉིས། སོ་སྲིན་བྱུང་བའི་རྒྱུ་རྐྱེན་གང་དག་ཡོད།
1.འབུ་ཕྲའི་རྒྱུ་རྐྱེན་ནི་སོ་ནད་བྱུང་བའི་ཆ་རྐྱེན་ཞིག་རེད།འབུ་ཕྲ་ནི་གཙོ་བོ་སོ་དྲི་ལ་བརྟེན་ནས་སོ་ཐོག་ཏུ་འབྱར་ཡོད། ཟས་ཐེངས་རེ་ཟོས་རྗེས།སོ་ཐོག་གི་འབུ་ཕྲ་དེ་དག་ཟས་ནང་གི་མངར་ཆའམ་ཡང་ན་བྱིང་ཕྱེ་དང་རྫས་འགྱུར་གྱི་བྱེད་ནུས་བྱུང་སྟེ་སོ་རུལ་བྱེད་ཀྱི་སྐྱུར་གཤིས་དངོས་རྫས་ཆགས། ཡུན་རིང་པོ་སོང་ན་སོའི་ཕུང་གྲུབ་ལ་གཏོར་བརླག་བྱས་ནས་སོ་ལ་བུ་ག་བྱུང༌།
2.རྟེན་གཞིའི་རྒྱུ་རྐྱེན་ལ་སོའི་ཕུང་གྲུབ་ཆགས་ཚུལ་མི་ལེགས་པ་དང༌།ཁ་ནང་གི་ཁོར་ཡུག་ལ་སྐྱོན་ཡོད་པ།མཆིལ་མ་ཉུང་བ་བཅས་འདུས།
3.བཟའ་བཏུང་གི་རྒྱུ་རྐྱེན་ནི་བཟའ་བཏུང་ནང་གི་མངར་ཆའམ་ཐཱན་ཆུ་འདྲེས་འགྱུར་རྫས་འཐུང་བ་མང་བ་ལ་ཟེར། མངར་ཆ་དེ་འབུ་ཕྲར་ཞུགས་རྗེས།འབུ་ཕྲའི་ནང་གི་སོ་རུལ་བྱེད་འབུ་ཕྲས་མངར་ཆ་དེ་སྐྱུར་རུ་བཅུག་ནས་སྐྱུར་གཤིས་དངོས་རྫས་བྱུང༌། སྐྱུར་གཤིས་དངོས་རྫས་དེ་དག་སོ་ཐོག་ཏུ་འབྱར་ནས་སོའི་ཕུང་གྲུབ་ལ་གནོད་པ་བཟོས་ཏེ་རུལ་ནད་བྱུང༌། སོ་སྐྱེས་པའི་སྐབས་སུ།དྲོས་ཇ་དང་དགུང་ཇའི་བར་དང༌།ཉལ་ཁར་ཀ་ར་ཟོས་ན་གནོད་པ་ཤིན་ཏུ་ཆེ།
4. དུས་ཚོད་ཀྱི་རྒྱུ་རྐྱེན།རུལ་ནད་བྱུང་བ་དང་དེ་ཇེ་སྡུག་ཏུ་འགྲོ་བ་ནི་ཡུན་རིང་གི་གོ་རིམ་ཞིག་རེད། ཐོག་མའི་རུལ་ནད་དང་རུལ་བུག་འབྱུང་བར་ལོ1.5-2དགོས་པས། རུལ་བཟོ་འབུ་ཕྲ་དང༌། སྐབས་འཕྲོད་ཀྱི་ཁོར་ཡུག ཤེས་སླའི་རྟེན་གཞི་བཅས་དུས་མཉམ་དུ་གནས་ཀྱང༌། རུལ་ནད་འཕྲལ་དུ་འབྱུང་མི་སྲིད། རྒྱུ་རྐྱེན་འདི་གསུམ་དུས་ཡུན་རིང་པོར་གནས་ན་ད་བཟོད་རུལ་ནད་འབྱུང༌།
གསུམ། སོ་སྲིན་གྱིས་གནོད་པ་ཅི་ཞིག་བཟོ་ཐུབ།
ནད་བྱུང་བའི་དང་ཐོག་སོ་རུལ་སའི་ཁ་དོག་དང་དྭངས་ཚད་ལ་འགྱུར་ལྡོག་བྱུང་ནས། མདོག་དཀར་པོ་དང༌།ཁམ་མདོག ཁམ་ནག་ཏུ་གྱུར།སྐབས་དེར་ནད་རྟགས་ཅི་ཡང་མེད།
ཁག་འབྱེད་གཏོར་བརླག་མུ་མཐུད་དུ་བྱས་པ་དང་བསྟུན་ནས། སྲ་འཐས་ཀྱི་སོའི་ཕུང་གྲུབ་མཉེན་མོར་གྱུར།མཐར་གཏིང་ཚད་མི་འདྲ་བའི་བུ་ག་བྱུང༌། སྐབས་དེར་ཟས་རིགས་སྐྱུར་མངར་འཁྱག་རིགས་ཅན་ཟོས་ན་སོ་ན་བ་རེད།
ནད་འགྱུར་དེས་མུ་མཐུད་དུ་གཏིང་ཟབ་སའི་སོའི་རྐང་མར་རུལ་ནས། སོའི་རྐང་མར་ལ་མྱུར་དུ་གཉན་ཚད་འབྱུང་དུ་བཅུག་ན། རང་བྱུང་ཅན་དང་དུས་སྐབས་ཅན་གྱི་སོ་ན་བ་བྱུང་བ་རེད། སྐབས་དེར་ཟས་རིགས་འཁྱག་པ་དང་ཚ་བ་ཟོས་པ་དང༌། ཡང་ན་དགུང་མོར་ན་བ་དེ་ཇེ་དྲག་ཏུ་འགྱུར་ངེས་ཡིན།
གཉན་ཚད་དེས་གོམ་གང་མདུན་སྤོས་ཀྱིས་སོ་རྩའི་འཁོར་ཡུག་རུལ་པར་བྱས་ན། སོ་རྙིལ་དང་ངོ་གདོང་ལ་སྐྲངས་པ་དང་ན་བ་འབྱུང་དུ་འཇུག་སྲིད། ཚབས་ཆེན་ཡིན་ན་མ་མགལ་རུས་པའི་གཉན་ཚད་འབྱུང་བ་དང༌། ཐ་ན་ལུས་ཧྲིལ་བོར་ཤུགས་རྐྱེན་ཐེབས་ངེས་ཡིན།
སོ་སྲིན་བུ་ག་ཇེ་ཆེར་གྱུར་བ་དང་བསྟུན་ནས། མཇུག་མཐར་སོ་མི་འབལ་ཀ་མེད་བྱུང༌། དེ་ནས་འཆའ་བའི་དབང་པོའི་ཆ་ཚང་ལ་གཏོར་བརླག་བཏང་བ་དང༌། འཇུ་ནུས་ཇེ་ཉམས་སུ་གྱུར་ནས། ལུས་པོའི་བདེ་ཐང་ལ་ཤུགས་རྐྱེན་ཐེབས་ངེས་ཡིན།
བཞི། སོ་སྲིན་བྱུང་ན་ཐབས་ཅི་ཞིག་བཀོལ།
སོ་སྲིནཀྱི་སྔ་དུས་ནད་རྟགས་མངོན་གསལ་མེད་ལ། བུ་ག་ལ་ཟས་རིགས་འཁྱག་པ་དང་ཚ་བ། སྐྱུར་བ། མངར་བ་བཅས་ཟོས་དུས། སོ་ལ་སྐྱུར་ན་བའི་ཚོར་བ་འབྱུང་བ་རེད། གོང་གི་ནད་རྟགས་བྱུང་དུས། སྨན་ཁང་དུ་སྨན་པ་ལ་བསྟེན་དགོས།
ནད་པ་ཁ་ཤས་ཀྱིས་ནོར་འཕྲུལ་གྱིས་སོ་ན་བ་ཆེ་དྲགས་ན། སོ་ཚབ་འཛུགས་མི་རུང་པར་བསམས་ནས། རྟག་པར་དལ་འགོར་བྱས་ཏེ། སྨན་བཅོས་ཀྱི་གོ་སྐབས་ལེགས་པོ་ཤོར། སོ་ན་བ་ཇེ་སྡུག་ཏུ་སོང་ན་དུས་ཐོག་ཏུ་སྨན་པ་ལ་བསྟེན་པ་དང༌། སོ་ན་བའི་རིགས་གང་ཡིན་རུང་དུས་སྔ་མོར་སྨན་བཅོས་བྱེད་དགོས་པ་རེད།
སོ་ཚབ་འཛུགས་པ་དེ་ནི་སོ་སྲིན་སྨན་བཅོས་བྱེད་པའི་ཐབས་གཙོ་བོ་ཡིན། ནད་པ་མང་པོ་སོར་བུ་ག་བརྟོལ་པར་སྐྲག་པས། སྨན་བཅོས་བྱེད་པའི་དུས་་ཚོད་དལ་འགོར་བྱས། སྨན་བཅོས་ལས་དོན་གོང་འཕེལ་དུ་སོང་བ་དང་བསྟུན་ནས། མིག་སྔར་སྨན་ཁང་མང་ཆེ་བས་སྔོན་ཐོན་ཅན་གྱི་མྱུར་མགྱོགས་སྒྲོ་གཤོག་འཕྲུལ་འཁོར་བཀོལ་བར་མ་ཟད། ད་དུང་སོར་བུ་ག་འབིག་དུས་སྨན་ཆུ་གཏོར་ཆས་བཀོལ་བས། ན་བའི་ཚོར་བ་ཕལ་ཆེར་མེད། སྨན་པས་ཚོར་བ་རྣོ་བའི་ནད་པར་སྦྲིད་སྨན་བབརྒྱབ་ནས་སྨན་བཅོས་བྱེད་པ་རེད། སོ་ཚབ་བཙུགས་རྗེས་དུས་ཚོད2འགོར་རྗེས་ད་གཟོད་ཟས་རིགས་ཟ་ཆོག སོ་ཚབ་བཙུགས་རྗེས་ན་བ་བྱུང་བའམ་ཡང་ན་མི་བདེ་ན། ཕྱི་ཉིན་ཡང་སྨན་ཁང་དུ་སོང་ནས་སྨན་པ་ལ་བསྟེན་དགོས།
སོ་སྲིན་ལ་ཅི་ལྟར་སྔོན་འགོག་བྱེད་དགོས།
1. སོ་སྲིན་ལ་ཅི་ལྟར་སྔོན་འགོག་བྱེད་དགོས་ཞེ་ན། ཁའི་འཕྲོད་བསྟེན་གོམས་གཤིས་བཟང་པོ་ཞིག་ཆགས་དགོས།
ནངས་དགོང་སོ་བཀྲུ་བ་དང་ཟས་ཟོས་རྗེས་ཆུས་ཁ་བཤལ་་ནས།སོ་སྲུབས་ལ་ཤ་དང་ཚལ་སོགས་མི་འཛུལ་པ་དང་སོ་ལ་སོ་དྲི་མི་ཆགས་པར་བྱེད་དགོས། ལྷག་པར་མ་ཉལ་གོང་དུ་སོ་འཁྲུད་པ་དེ་ཧ་ཅང་གལ་ཆེའོ།ཨ་མས་ཕྲུ་གུ་དམར་འབྱར་ལ་ཟས་བྱིན་རྗེས། མཛུབ་མོར་སེང་རས་གཙང་མ་དཀྲིས་ནས་ཆུ་དྲོད་དུ་བསྒྲེས་རྗེས་ཕྲུ་གུའི་སོ་བཀྲུས་ན། ཕྲུ་གུའི་ནུ་སོ་ལ་སྲུང་སྐྱོང་བྱེད་ཐུབ། བྱིས་པས་སོ་འཁྲུད་དུས་ཐོག་མར་ཁྱིམ་བདག་གིས་རོགས་རམ་བྱེདདགོས་ལ། དེའི་རྗེས་སུ་རིམ་བཞིན་དུ་ཡང་དག་པའི་སོ་འཁྲུད་སྟངས་ཤེས་དགོས།
2. སོ་སྲིནཅི་ལྟར་སྔོན་འགོག་བྱེད་དགོས་ཞེ་ན། བཟའ་ཆས་གྲུབ་ཚུལ་ལེགས་སྒྲིག་བྱེད་པར་དོ་སྣང་བྱེད་དགོས།
ཀ་ར་ནི་སོ་སྲིན་འབྱུང་བའི"གནོད་རྐྱེན"ཡིན་པ་ཚང་མས་ཤེས། སོ་སྲིན་འབྱུང་བ་སྔོན་འགོག་བྱེད་དགོས་ན་ངེས་པར་དུ་ཀ་ར་ཟ་ཚད་ལ་ཚོད་འཛིན་བྱེད་དགོས། ཟས་རིགས་རྩུབ་ཞིབ་སྙོམས་པོར་བསྲེ་དགོས་པ་དང༌། ཚི་སྣ་འདུས་པའི་ཚོད་མ་དང་སིལ་ཏོག་སོགས་འོས་འཚམ་ཞིག་ཟ་དགོས། བྱིས་པ་ལ་མཚོན་ན། ཟས་བཅུད་འོས་འཚམ་ཞིག་ཡིན་པར་མཉམ་འཇོག་དགོས། ལྷག་པར་ལིན་དང་ཀའེ། འཚོ་བཅུད་སོགས་འདུས་པའི་ཟས་རིགས་མང་པོ་ཟ་འོས་པ་རེད། དཔེར་ན་སྲན་སེར་དང་སྲན་རིགས་བཟོས་ཆསདང༌། རུས་པའི་ཤ་ཁུ། ཧའེ་ཏའེ། འོ་མ། ཚོད་མ་དང་སིལ་ཏོག་གསར་བ་ལ་སོགས་པའོ།། ཟས་རིགས་དེ་དག་ནི་སོ་སྐྱེ་འཕེལ་དང༌། ཀའེ་འགྱུར་བཅས་ལ་ཕན་པ་ཧ་ཅང་ཆེ། བྱིས་པས་ཟས་ཐུན་གཉིས་བར་མངར་ཟས་ཟ་དགའ་བའི་གོམས་གཤིས་དང༌། ལྷག་པར་མ་ཉལ་གོང་དུ་ཀ་ར་ཟ་དགའ་བའི་གོམས་གཤིས(སོ་ལ་གནོད་པ་ཆེས་ཆེ་བ)མེད་པར་བཟོ་དགོས་པར་མ་ཟད། ད་དུང་ཕྲུ་གུས་ནུ་འགོ་འཇིབ་པ་དང་ཡང་ན་ཁའི་ནང་ཀ་ར་བཟུང་ནས་ཉལ་དུ་འཇུག་མི་རུང༌། འབྱར་གཤིས་ཅན་གྱི་མངར་ཟས་དཔེར་ན་འོ་མའི་ཀ་ར་དང་སྒོ་ངའི་བག་ལེབ་སོགས་ཉུང་དུ་ཟ་དགོས།
3. སོ་སྲིན་ཅི་ལྟར་སྔོན་འགོག་བྱེད་དགོས་ཞེ་ན། དུས་གཏན་དུ་ཁ་ལ་ཞིབ་བཤེར་བྱེད་དགོས།
དུས་རྒྱུན་དུ་རང་གིས་ཁ་ལ་ཞིབ་བཤེར་བྱེད་དགོས། ལོ་ཕྱེད་ཀ་ནས་ལོ་གཅིག་གི་ནང་སྨན་པ་ལ་ཞིབ་བཤེར་ཐེངས་ཤིག་བྱེད་དུ་འཇུག་དགོས། དུས་སྔ་མོར་སོ་སྲིན་ཡོད་པ་ཤེས་ན་དུས་ཐོག་ཏུ་སྨན་བཅོས་བྱས་ན་ལེགས། སོ་སྲིན་བྱུང་བའི་དུས་འགོར། ནད་པ་ལ་མི་བདེ་རྒྱུ་མངོན་གསལ་མེད། སོ་ན་བའི་སྐབས་ནི། སོ་སྲིན་ཇེ་ལྗིད་དུགྱུར་བའི་སྐབས་ཡིན། དེར་བརྟེན། དུས་གཏན་དུ་ཞིབ་བཤེར་བྱས་ནས། སྔར་མོ་ནས་སོ་སྲིན་ཤེས་པ་དང༌། སྔར་མོ་ནས་སྨན་བཅོས་བྱས་ན། སོ་མི་རུལ་པར་བྱེད་ཐུབ། སོ་ཆ་ཚང་བར་སྲུང་སྐྱོང་བྱེད་པ་ནི་ཧ་ཆང་གལ་ཆེ། ལོ་ཕྱེད་ཀ་ཙམ་ཡང་ན་ལོ་གཅིག་ཏུ་ཁ་ལ་ཞིབ་བཤེར་བྱེད་པ་དར་སྤེལ་བྱེད་དགོས།
བྱིས་པའི་ནུ་སོ་ལ་སོ་སྲིན་འབྱུང་སླ། ཁྱིམ་བདག་གིས་རྒྱུན་པར་བྱིས་པའི་སོ་ལ་ཞིབ་བཤེར་བྱེད་པ་དང༌། སོ་སྲིན་ཡོད་པ་ཤེས་ན་དུས་ཐོག་ཏུ་སྨན་བཅོས་བྱེད་དགོས།
4. སོ་སྲིན་ཅི་ལྟར་སྔོན་འགོག་བྱེད་དགོས་ཞེ་ན། ཧྥོ་འདུས་པའི་སོ་སྨན་བཀོལ་དགོས།
ཧྥོ་ཡིས་སོ་སྲིན་སྔོན་འགོག་བྱེད་ཐུབ། ཚན་རིག་ཞིབ་འཇུག་གིས་ཡོངས་ཁྱབ་ཏུ་ཧྥོ་འདུས་པའི་སོ་སྨན་བཀོལ་ན་སོ་སྲིན་ནད་འབྱུང་ཚད་ཇེ་ཉུང་དུ་གཏོང་བའི་རྒྱུ་མཚན་གཙོ་བོ་ཞིག་ཡིན་པ་ར་སྤྲོད་བྱས་པས། ཧྥོ་འདུས་པའི་སོ་སྨན་བཀོལ་ནས་སོ་འཁྲུད་པའི་གྲོས་གཞི་བཏོན། སྤྱིར་བཏང་དུ་མི་དར་མས་སོ་འཁྲུད་ཐེངས་རེར་སོ་སྨན1g(10mm)ཡས་མས་བཀོལ་ཆོག་པ་སྟེ། ཧྥོ1mgའདུས་ཡོད། སློབ་ན་མ་སོན་པའི་བྱིས་པའི་མིད་ནུས་སྐྱེ་འཕེལ་དེ་འདྲ་མི་ལེགས་པ་དང༌། ལོ6མ་ལོན་པའི་བྱིས་པའི་གཏན་ སོའི་སོ་རྙིལ་ནི་གཏེར་འགྱུར་དུས་རིམ་ཡིན་པས། ཧྥོ་བཀོལ་བ་མང་དྲགས་ན་ཧྥོ་སོ་ནད་འབྱུང་སྲིད། དེར་བརྟེན། སློབ་ན་མ་སོན་པའི་བྱིས་པས་ཧྥོ་འདུས་པའི་སོ་སྨན་བཀོལ་དུས་ཁྱིམ་བདག་གམ་ཡང་ན་ལྟ་སྐུལ་པས་རོགས་རམ་དང་ལྟ་སྐུལ་བྱེད་དགོས། ཧྥོ་འདུས་པའི་སོ་སྨན་བཀོལ་ན་ཉིན་རེར་ཐེངས3དང༌། ཐེངས་རེར0.5gའམ5mm(མང་ཉུང་སྲན་མ་གཅིག་དང་འདྲ)ལས་མང་མི་ཉན། སོ་འཁྲུད་དུས་མིད་མི་ཉན། སོ་འཁྲུད་ཚར་རྗེས་ཆུ་གཙང་མས་ཁ་བཤལ་དགོས།
5. སོ་སྲིན་ཅི་ལྟར་སྔོན་འགོག་བྱེད་དགོས་ཞེ་ན། བུ་ག་སྦྱར་བ།
བུ་ག་སྦྱར་བ་ནི་མི་ལུས་ལ་གནོད་པ་མེད་པའི་ནུས་ལྡན་ཧྥུན་ཙི་མཐོན་པོ་འདུས་པའི་ཤིང་ཚིལ་བཀོལ་ནས། སོ་འདེབས་པའི་རྒྱ་གྲམ་དབྱིབས་ཀྱི་བུ་གའི་ནང་དུ་སྦྱར་བ་དང༌། ཤིང་ཚིལ་གྱི་གཤེར་ཁུ་སོའི་ངོས་སུ་ཡོད་པའི་བུ་གའི་སྲུབས་ཀར་སིམ་ནས་འོད་འཕྲོགས་པ་དང་སྲ་བརྟན་དུ་གྱུར་བ་དེ་ཡིན། དེ་ནི་སོ་ལ་སྲུང་སྐྱོང་གོན་ཆས་ཤིག་བསྐོན་པ་དང་འདྲ་བས། སོ་ལ་ཟས་རིགས་ཀྱིས་གནོད་པ་བྱེད་མི་ཐུབ་ལ། སོས་སོ་སྲིན་འགོག་པའི་ནུས་པ་ཇེ་ཆེར་བཏང་ནས། སོ་སྲིན་འབྱུང་བར་སྔོན་འགོག་བྱེད་ཐུབ་པའི་ནུས་ལྡན་ཐབས་ལེགས་པོ་ཞིག་ཡིནནོ།།
བུ་ག་སྦྱར་བར་འཚམ་པའི་ལོ་ཚོད་ནི། ནུ་སོ་འཆའ་བའི་ལོ3-4དང༌། གཏན་སོ་འཆའ་བ་དང་པོ་ལོ6-7 གཏན་སོ་འཆའ་བ་གཉིས་པ་ལོ6-7 སོ་རྩེ་ཆ་ལོ9-13ཡིན། ཁའི་འཕྲོད་བསྟེན་མི་ལེགས་པའི་དབང་པོ་སྐྱོན་ཅན་བྱིས་པ་ལ་མཚོན་ན། ལོ་ཅུང་ཙམ་ཆེ་ཞིང་སོ་སྐྱེས་པའི་དུས་ཚོད་འགོར་བས། བུ་ག་སྦྱར་པའི་ལོ་ཚོད་ཅུང་ཙམ་ཆེར་བཏང་ཆོག


text:
2018ལོའི་ཟླ་5ཚེས་13ཉིན“བོད་ཀྱི་བག་ཆགས”ཞེས་པའི་ཡིད་དབང་འཕྲོག་པའི་བོད་ཀྱི་རིག་གནས་མྱོང་རོལ་བྱེད་སྒོ་ཅང་སུའུ་ཞིང་ཆེན་ནན་ཐུང་གྲོང་ཁྱེར་ཞི་བདེ་ཟམ་པ་ཁྲོམ་གཞུང་གི་པེ་ཧའོ་ཏུང་གྲོང་ཚོའི་སྡེ་ཁུལ་དུ་སྤེལ་བ་རེད། ནན་ཐུང་སློབ་འབྲིང་གི་བོད་ལྗོངས་འཛིན་གྲྭའི་བོད་རིགས་སློབ་མ་རྣམས་ཀྱིས་བོད་ཟས་ཀྱི་བྲོ་བ་མྱོང་ས་དང་། བོད་ཡིག་ཡིག་གཟུགས་ཀྱི་མིང་འགོད་ས། བོད་ཆས་གྱོན་ས། བོད་ཀྱི་མཛེས་སྤྲས་བྱེད་ས། བོད་བཟོའི་ཅ་ལག་འགྲེམས་ས་སོགས་སོ་སོའི་ཁྱད་ཆོས་ལྡན་པའི་རིག་གནས་འགྲེམས་ཁུལ་བཀོད་སྒྲིག་བྱས་པར་སྡེ་ཁུལ་གྱི་ཡུལ་མི་མང་པོའི་ཡིད་དབང་འཕྲོགས་ནས་དེ་གར་བཟའ་བཏུང་དང་། རྒྱན་གོས། མི་རིགས་ཀྱི་ཅ་ལག ཡིག་གཟུགས་ཀྱི་མཛེས་ཉམས། ཞབས་བྲོ་རོལ་དབྱངས་སོགས་བོད་ཀྱི་ཁྱད་ཆོས་ཟབ་མོ་ཉམས་སུ་མྱངས་པ་རེད།
འདི་ནི་ཉིན་དེར་ནན་ཐུང་སློབ་འབྲིང་གི་བོད་ལྗོངས་འཛིན་གྲྭའི་སློབ་གྲོགས་རྣམས་ཀྱིས་བོད་རིགས་ཀྱི་གླུ་གར་འཁྲབ་སྟོན་བྱེད་བཞིན་པ།


text:
ཀླུ་སྨྱོན་ཧེ་རུ་ཀ
དེ་རིང་ནི་རྗེ་ས་སྐྱ་པ་ཆེན་པོ་བདག་ཆེན་འཇིིགས་བྲལ་རྡོ་རྗེ་འཆང་མཆོག་འོད་གསལ་ཆོས་སྐུའི་དབྱིངས་སུ་ཞི་བར་གཟིམས་ནས་ལོ་གཉིས་ཏག་ཏག་འཁོར་བའི་ཉིན་མོ་རེད།
དཔལ་ས་སྐྱ་པ་ཆེན་པོ་བདག་ཆེན་རིན་པོ་ཆེ་འཇིགས་བྲལ་ངག་དབང་ཀུན་དགའ་བསོད་ནམས་ནི་གུས་པའི་རྩ་བའི་བླ་མ་རྣམ་པའི་གྲས་ནས་ཆོས་དང་ཟང་ཟིང་གཉིས་ཐད་ནས་བཀའ་དྲིན་བསམ་ཡུལ་ལས་འདས་པ་ཞིག་ལགས། གུས་པ་ཨ་རིར་མ་བསླེབས་སྔོན་ཁྲ་རིག་དགོན་པའི་འདུ་ཁང་གི་ཡང་ཐོག་ཏུ་ལན་གཅིག་ཕྱག་དབང་ཞུས་པ་མ་གཏོགས་དེ་སྔོན་མཇལ་མ་མྱོང་། བོད་དུ་ཡོད་དུས་ཨ་ལགས་དུང་དཀར་བློ་བཟང་འཕྲིན་ལས་ཀྱིས་མཛད་པའི་དེབ་དམར་མཆན་འགྲེལ་ལས་ས་སྐྱའི་བདག་ཆེན་ངག་དབང་ཀུན་དགའ་བསོད་ནམས་ཨ་རིར་བཞུགས་པ་ཞེས་པ་ཙམ་ཞིག་མཇལ་བ་མ་གཏོགས། ས་སྐྱའི་གོང་མ་རྣམ་ལྔ་ཡོངས་གྲགས་ཡིན་པ་ལས་གཞན་བདག་ཆེན་ཨ་མེས་མཛད་པའི་ས་སྐྱའི་གདུང་རབས་རིན་ཆེན་བང་མཛོད་ལོ་མང་སྔོན་མཇལ་བ་དང་། བལ་ཡུལ་དུ་ཡོད་དུས་ས་སྐྱའི་ཆོས་བརྒྱུད་ངོ་སྤྲོད་ཀྱི་དེབ་ཅིག་རྩོམ་སྐབས་བདག་ཆེན་པོ་ཆེ་དང་ཁོང་གི་གདུང་སྲས་རྣམ་པ་ཨ་རིར་བཞུགས་པའི་སྐོར་ཕྲན་བུ་དེབ་དེའི་ནང་འབྲི་རྒྱུ་བྱུང་། ཡིན་ན་ཡང་སྐབས་དེར་ཨ་རིར་བདག་ཆེན་རིན་པོ་ཆེར་མཇལ་བའི་སྐལ་བ་ལྡན་པ་ཞིག་རྨི་ལམ་དུ་ཡང་འཁོར་མ་མྱོང་།
ཡིན་ན་ཡང་། གུས་པ་ས་སྐྱའི་ཐར་ལམ་དགོན་པར་སྡོད་སྐབས་དགོན་པ་དེའི་བསྟན་བདག་ས་སྐྱའི་མཁས་པ་ཆེན་པོ་སྡེ་གཞུང་རིན་པོ་ཆེ་མཆོག་གི་ཕུན་ཚོགས་ཕོ་བྲང་གི་བདག་མོ་སྐུ་ཞབས་འཇམ་དབྱངས་དཔལ་མོའི་སྐུ་ཞང་ཡིན་པ་དང་། དེར་མ་ཟད་ཐར་ལམ་དགོན་དུ་སྡོད་སྐབས་ཀྱི་ངའི་སློབ་མའི་ཁྲོད་ཀྱི་གྲྭ་པ་ཞིག་བདག་མོ་ལགས་ཀྱི་སྐུ་ཉེ་ཞིག་ཡིན་ལུགས་གོ་ཐོས་བྱུང་། རྗེས་སུ་ཁོ་བོ་ཨ་རིར་བསླེབས་དུས་གྲྭ་པ་དེས་གུས་པ་བདག་མོ་སྐུ་ཞབས་མཆོག་ལ་ངོ་སྤྲོད་བྱས་པ་བརྒྱུད། ས་སྐྱ་ཕུན་ཚོགས་ཕོ་བྲང་གི་ཆོས་ཚོགས་བརྩེ་ཆེན་ཀུན་ཁྱབ་གླིང་དུ་བསླེབས། འདི་ཡོང་དོན་གཙོ་བོ་ནི་བདག་ཆེན་རིན་པོ་ཆེའི་རྣམ་ཐར་ཞིག་འབྲི་རྒྱུ་དེ་ཡིན་པ་དང་། སྔོན་ཆད་བལ་ཡུལ་ནས་ས་སྐྱའི་ཆོས་འབྱུང་རྩོམ་དུས་བདག་ཆེན་རིན་པོ་ཆེའི་མཛད་རྣམ་བསྡུས་པ་ཞིག་མཇལ་བའི་རྐྱེན་གྱིས་ཁོང་ལ་དད་པ་ཆེན་པོ་ཞིག་ཀྱང་ཡོད་པ་སོགས་རྐྱེན་དུ་མས་བསྐུལ་ཏེ་ཨ་རིའི་ནུབ་བྱང་གི་རྒྱུད་དུ་ཡོད་པའི་བདག་ཆེན་རིན་པོ་ཆེའི་ཆོས་ཚོགས་སུ་འབྱོར།
གུས་པ་འདི་གར་འབྱོར་བའི་ཕྱི་ཉིན་ཞོགས་པར་བདག་ཆེན་པོ་ཆེའི་གཟིམ་ཤག་ཏུ་མཇལ་ཁར་བཅར། སྐབས་དེར་ཁོང་གི་སྐུ་པུས་ལ་གཤགས་བཅོས་གནང་སྟེ་སྐུ་ངལ་གསོ་བཞིན་བཞུགས་པ་དང་། གུས་པས་བལ་ཡུལ་ནས་ཉོས་པའི་སྐུ་ཤམ་དང་སྐུ་གཟན་ཞིག་ཡོད་པ་ཁ་བཏགས་ཤིག་གིས་བཏུམས་ནས་ཕུལ། རྗེ་འདི་ཉིད་ཀྱི་མཐོང་ན་མི་མཐུན་པ་མེད་པའི་གསེར་ཞལ་མཇལ། ཁོང་གིས། ཁྱེད་འདི་གར་ཡོང་རྒྱུ་ཡིན་པ་ཤེས་ནས་ཧ་ཅང་དགའ་ཡོད། ལྷག་པར་དུ་ཁ་སང་ཁེ་ཉིན་ཁྱེད་འདི་གར་ཕེབས་ནས་ངའི་རྣམ་ཐར་འབྲི་རྒྱུ་དེའི་ཕྱོགས་སུ་བསམ་བློ་མང་པོ་བཏང་ནས་སྐབས་རེར་གཉིད་ཀྱང་མ་ཡོང་ཞེས་གསུངས་པ་ཐོས་ནས་དགའ་དད་འཇིགས་གསུམ་གྱི་བ་སྤུ་ཡང་གཡོས། ཉི་མ་དེ་རང་ལ་བདག་མོ་སྐུ་ཞབས་ཀྱི་ཨ་མ་ལྟ་བུའི་བྱམས་བརྩེའི་དྲོད་ཁོལ་ཡང་ཚོར།
ཕྱི་ཉིན་ནས་བདག་ཆེན་རིན་པོ་ཆེའི་མཛད་རྣམ་འབྲི་བའི་མགོ་བརྩམས། དེ་ཡང་ཁོང་གི་རྣམ་ཐར་གོང་གསལ་དེ་གཞིར་བཟུང་ཞིང་། རྗེ་ཉིད་ཀྱི་དྲུང་ཡིག་ཡེ་ཤེས་མཁའ་འགྲོ་ལགས་ཀྱིས་ལོ་ཉི་ཤུ་རྩ་ལྔ་ཙམ་རིང་བདག་ཉར་གནང་བའི་ས་སྐྱ་དགོན་པའི་ལོ་ཐོ་ཁག་དཔྱད་གཞིར་བཞག རྗེ་ཉིད་དང་བདག་མོ་སྐུ་ཞབས་ལ་བཅར་འདྲི་རྒྱུན་དུ་ཞུས། ཁོང་གི་སྐུ་འཁོར་ཁག་ཅིག་ལ་ཡང་བཅར་འདྲི་ཞུས་པ་སོགས་ཀྱིས་རྗེ་འདིའི་རྣམ་ཐར་ཞིག་འགྲུབ་པར་བྱས། ལས་ཀ་ལྟེ་བ་དེ་རྣམ་ཐར་འབྲི་རྒྱུ་ཡིན་པ་གང་ཞིག་ལ། ས་སྐྱ་དགོན་པའི་ཆོས་ཚོགས་ཀྱི་ལས་ཀ་ཟླ་བ་རེ་རེར་ཉིན་བཅོ་ལྔ་ཙམ་ལ་གུ་རུ་རིན་པོ་ཆེ་དང་རྡོ་རྗེ་རྣལ་འབྱོར་མ། སྤྱན་རས་གཟིགས་དང་མགོན་པོ་སོགས་ཀྱི་སྒྲུབ་མཆོད། ས་སྐྱའི་བླ་མ་ཁག་ཅིག་གི་དགོངས་རྫོགས་སོགས་ནུབ་ཕྱོགས་ཀྱི་ཆོས་ཚོགས་ཤིག་ལ་སྒྲུབ་མཆོད་མང་ཤོས་ཡོད་པའི་ཆོས་ཚོགས་ཧ་ཅང་ཡག་པོ་ཞིག་ཡོད། རྗེའི་རྣམ་ཐར་བརྩམས་གྲུབ་རྗེས་ཐེ་ཝན་དུ་བཞུགས་པའི་མཁས་གྲུབ་ཀྱི་སྐྱེས་ཆེན་དམ་པ་ཀ་ཐོག་རིག་འཛིན་ཆེན་པོའི་ཆོས་ཚོགས་ཀྱིས་པར་སྐྲུན་སྦྱིན་བདག་གནང་།
གུས་པ་འདིར་འབྱོར་བའི་རིང་གི་ལོ་མང་པོའི་ནང་དུ། རྗེ་ཉིད་ཀྱིས་ཁོང་གི་ཆིབས་འཁོར་སྤུས་ལེགས་མདོག་ནག་པོ་ཅན་དེ་བཏང་སྟེ་གཟིམ་ཤག་ནས་དགོན་པར་ཕེབས་ཡོང་བ་དང་། སྐབས་རེར་བདག་མོ་སྐུ་ཞབས་དང་དྲུང་ཡིག་གིས་ཆིབས་འཁོར་གཏོང་། ཕལ་ཆེར་ལོ་བཅུ་ཙམ་ཞིག་གི་རིང་རྗེ་ཉིད་ཉི་མ་རྟག་པར་ཞོགས་པའི་ཆུ་ཚོད་དགུ་བ་ཙམ་ལ་དགོན་པར་ཕེབས་ཡོང་ལ། དང་པོར་ལས་ཁུངས་སུ་ཕེབས་ཏེ་གུས་པ་སོགས་ཀྱིས་བཏེགས་པའི་གསོལ་བ་བཞེས། དེ་ནས་ལྷ་ཁང་དང་སྤྱི་ཁང་སོགས་སུ་ཕེབས་ནས་གུས་པ་སོགས་ལ་འདི་དང་དེ་བྱོས་སོགས་ལས་ཀ་འདྲ་མིན་ཐད་བཀའ་སློབ་གནང་། དོན་དག་ཆུང་ཆུང་ཞིག་ཡིན་ཡང་ཧ་ལས་པའི་ཐུགས་ཞིབ་ལྡན། དཔེར་ན་མེ་ཏོག་བུམ་པ་གསུམ་ཅོག་ཙེ་ཞིག་གི་སྟེང་དུ་བསྒྲིགས་པ་ཡིན་ཡང་དེ་ཚོའི་བང་རིམ་རྗེ་ཉིད་ཀྱིས་གཟིགས་པ་ལྟ་བུ་ཞིག་ངེད་ཅག་སླ་ཆོས་པ་ཚོས་ནམ་ཡང་མི་ཡོང་། དགོན་པའི་ཅ་ལག་ཆུང་ཙག་རིགས་སྒམ་འདྲ་མིན་ནང་ཡོད་པ་ཚང་མའིི་སྟེང་དུ་ཡི་གེ་ཞིབ་ཕྲ་བྲིས་ཡོད། སྐབས་ཤིག་ཐེ་ཝན་གྱི་ཆོས་ཚོགས་ཤིག་གིས་ས་དགེ་བཀའ་རྙིང་གི་གསུང་རབ་མང་པོ་ཞིག་རིན་མེད་པར་སྐྲུན་བྱེད་པ་དེ་ཚོས་བསྐུར་པའི་ཆོས་དཔེ་ཤོག་སྒམ་མང་པོ་ཞིག་དགོན་པར་འབྱོར། ཁོང་གིས་ངེད་ཅག་ལ་ཤོག་སྒམ་ལྗིད་ཁོག་ཚ་བོ་དེ་དག་ལྷ་ཁང་ཐོག་ཁ་ཞིག་ལ་དབོར་དུ་བཅུག ཟླ་བ་རེ་ཟུང་གི་རྗེས་སུ་ཡང་བཀའ་གནང་ནས་སྟོན་པའི་བཞུགས་ཁྲིའི་ཟུར་ཞིག་ཏུ་དབོར་ཞེས་གསུངས། ཡང་ཟླ་ཤས་རྗེས་ཤོད་ཀྱི་སྤྱི་ཁང་གི་ཟུར་ཞིག་ལ་དབོར་ཞེས་གསུངས། འདི་དག་ཧོབ་སྟེ་བལྟས་ན་མར་པས་མི་ལ་རས་པར་སྒྲིབ་སྦྱོང་གི་ཐབས་ལམ་འཚོལ་བ་འདྲ་བོ་ཞིག་ཡོད། དོན་ལ་ཤོག་སྒམ་ལྗིད་ཁོག་ཚ་བོ་སུམ་ཅུ་བཞི་བཅུ་སྡེབ་གཅིག་ལ་གནས་གཅིག་ཏུ་ཡུན་རིང་བཞག་ན་རྩིགས་གདན་གྱིས་མི་ལྕོགས་པས་ཡིན་པ་རྗེས་སུ་མ་གཏོགས་མ་ཤེས། གང་ལྟར་ཟླ་བ་དེ་ཚོའི་ནང་ངེད་ཅག་གི་སྡིག་སྒྲིབ་མང་པོ་ཞིག་ཡེ་ནས་དག་ཟིན།
ལན་རེར་རྗེ་འདི་གཅིག་བུར་དགོན་པའི་ཐབ་ཚང་གི་ནང་དུ་ཕེབས་ནས་ཕྱག་ལས་གནང་སྲོལ་ཡོད། ཉིན་གཅིག་རྗེ་ཉིད་དགོན་པར་ཕེབས་ནས་ཆུ་ཚོད་གཅིག་གི་རྗེས་སུ་གུས་པ་བཀའ་འདྲི་ཞིག་ཞུ་ཆེད་ཁོང་གི་ལས་ཁུངས་སུ་བཅར་བར་དེ་རུ་བཞུགས་མི་འདུག ལྷ་ཁང་ནང་དུ་བལྟས་པར་དེ་གར་ཡང་བཞུགས་མི་འདུག ཤོད་དུ་སོང་དུས་ཐབ་ཚང་ནང་གྲག་འགུལ་ཞིག་འདུག དེར་སོང་དུས། རྗེ་རང་ཉིད་ཀྱིས་གད་སྙིགས་བླུགས་སྣོད་འགྱིག་ཁུག་ཆེན་པོ་གད་སྙིགས་ཀྱིས་ཁེངས་པ་ཞིག་འགྱིག་སྣོད་ལས་ཕྱིར་དབོར་བཞིན་འདུག ངས་སྐད་ཆེན་པོས། བདག་ཆེན་རིན་པོ་ཆེས་དེ་ལྟར་མ་གནང་། གད་སྙིགས་བཙོག་པ་རེད། ཁྱེད་ཀྱི་སྤྱན་ལ་གནོད་ཀྱི་རེད་ཞུས་ནས་ཁོང་གི་ཕྱག་ནས་གད་སྙིགས་བླུགས་སྣོད་དེ་འཕྲོག་མ་ལེན་གྱིས་ཐབ་ཚང་གི་སྒོ་ཕྱིའི་གད་སྙིགས་བླུགས་སྣོད་ཆེ་བ་དེའི་ནང་དུ་གཡུགས་པ་ཡིན། སྐབས་དེར་རྗེ་ཉིད་ཀྱི་སྤྱན་ལ་སྙུང་གཞི་ཏོག་ཙམ་བཞེས་ཤིང་། སྨན་པས་དངོས་པོ་ཐལ་རྡུལ་ཅན་དང་བཙོག་པའི་རིགས་ལ་ཕྱག་མ་འཆང་ཞེས་ཞུས་འདུག་ལ། བདག་མོ་སྐུ་ཞབས་ཀྱིས་ངེད་ཅག་ལ་ཡང་དེ་ལུགས་ནན་ཏན་དུ་བདམས་ཡོད། ད་དུང་ཁོང་ལ་མངར་མོའི་སྙུང་གཞི་ཡང་ཡོད་པས་ག་དུས་ཟ་ཁང་ཞིག་ལ་ཕེབས་པ་ཡིན་ཡང་བདག་མོ་སྐུ་ཞབས་དང་དྲུང་ཡིག་གཉིས་ཀྱིས་ཁོང་གི་བཞེས་ལག་ལ་དོ་སྣང་ཆེན་པོ་གནང་གི་འདུག ཡིན་ཡང་རྗེ་ཉིད་ཀྱིས་ཉིན་ཞིག་ང་ལ། ཁོང་ཚོས་ངའི་ཟ་མར་དོ་སྣང་ཆེན་པོ་ཞེ་དྲགས་བྱེད་ཀྱི་འདུག་སྟེ། ང་རང་ཉིད་ཀྱི་སྐྱེ་འཆི་ངས་ཤེས་ནི་རེད་ཅེས་གསུངས་མྱོང་།
དེ་ལྟར་རྗེ་འདི་ལོ་མང་རིང་ཉིན་རྟག་པར་དགོན་པར་ཕེབས་ཏེ་ཕྱག་ལས་འདྲ་མིན་ཞིག་གནང་རྒྱུར་མཉེས་ཤིང་། ཐེངས་མ་ཧ་ཅང་མང་པོ་ཞིག་ལ་རྗེ་འདིས་ངེད་ཅག་དགོན་པའི་ཞབས་ཞུ་བ་ཚོ་ཁྲིད་གནང་སྟེ་ཟ་ཁང་འདྲ་མིན་དུ་ཕེབས་ནས་ཉིན་གུང་བཞེས་ལག་མཆོད། ནམ་ཡང་བརྗེད་མི་སྲིད་པ་ཞིག་སྟེ། དབྱར་ཁའི་ཉིན་ཞིག རྗེ་ཉིད་དང་ཁོང་གི་ཞལ་སློབ་སི་ཁ་སྒྲི་ཞེས་པ་ལོ་མང་སྔོན་འདས་པ་ཞིག ཐེ་ཝན་ནས་ཡིན་པའི་རྒྱ་རིགས་ལོ་གཞོན་རིས་ཆར་སྒྲི་བཅས་ངེད་ཅག་གིས་ཉིན་གུང་ལས་ཀ་གྲུབ་མཚམས། ཁོང་གིས་ད་ང་ཚོ་ཟ་ཁང་ལ་ཟ་མ་ཞིག་བཟའ་རུ་འགྲོ་ཞེས་གསུངས། གལ་སྲིད་ངེད་ཅག་ཞབས་ཞུ་བ་ཁྲིད་ནས་ཟ་ཁང་ལ་ཕེབས་ཚེ་དགོན་པའི་རླངས་འཁོར་ཞིག་ཡོད་པ་དེ་ཞབས་ཞུ་བ་ཞིག་ལ་གཏོང་དུ་འཇུག་གནང་གི་རེད། ཉིན་དེར་རྗེ་ཉིད་ཀྱིས་སི་ཁ་སྒྲི་ལ། ཁྱོད་དང་སྤྲུལ་སྐུ་ཡེ་ཤེས་གཉིས་མགོ་སྒམ་ནང་སྡོད། ང་དང་རིས་ཆིར་སྒྲི་གཉིས་གཞུག་སྒང་ནང་འདུག་གསུངས། སྤྱིར་བླ་མ་རླངས་འཁོར་གྱི་རྐུབ་སྟེགས་རྗེས་མར་བཞུགས་སྲོལ་མེད་ལ་ཁྱད་པར་དུ་བླ་མ་གཞུག་སྒམ་ནང་བཞུགས། སློབ་མ་མགོ་སྒམ་ནས་སྡོད་པའི་ལུགས་སྲོལ་ཞིག་ས་སྟེང་འདིར་ཡོད་པ་གོ་ཐོས་རྩ་བ་ནས་མེད་པས། གུས་པས་ངུ་ངག་དང་འདྲེས་པའི་ཞུ་གསོལ་ཇི་འདྲ་ཞིག་ཞུས་ཀྱང་གསན་འཇོག་རྩ་བ་ཉིད་ནས་མི་གནང་བར་རྒྱ་རིགས་རིས་ཆིར་དང་ལྷན་དུ་གཞུག་སྒམ་ནང་བཞུགས་སོང་། སྤྱིར་ན་ས་སྐྱ་དགོན་པ་ནས་ཟ་ཁང་དེ་བར་སྐར་མ་བཅོ་ལྔ་ཙམ་ཡོད་སྲིད་ཀྱང་ཉིན་དེར་འཇིགས་སྐྲག་འཚབ་གསུམ་བསྡོངས་ནས་རྐུབ་སྟེགས་ལ་ཚེར་མའི་འདུ་ཤེས་མ་གཏོགས་མེད་པའི་ངང་ནས་ཟ་ཁང་དེར་བསླེབས་པར་ཧ་ཅང་འགོར་བའི་སྣང་བ་ཞིག་སྐྱེས། དོན་དག་དེ་དྲན་ན་དེང་སང་ཡང་སེམས་པ་འདི་ཚ་སོབ་སོབ་ཅིག་ཡོང་གིན་འདུག
རྗེ་འདིས་ཞབས་པུས་གཤགས་བཅོས་དེའི་རྗེས་ནས་བཟུང་ཡར་མར་ལ་ཕེབས་དུས་རྟག་པར་ཕྱག་མཁར་ཞིག་བསྣམས་ཀྱི་རེད། དེ་རིང་འདི་ནས་ལོ་ཚིགས་གསལ་བོ་ཞིག་མི་དྲན་ཡང་མེ་ནེ་སོ་ཀྲའི་བོད་རིགས་ཚོགས་པ་དང་མཁན་པོ་བཀྲ་རྒྱལ་གྱི་ཆོས་ཚོགས་ཀྱིས་གསོལ་འདེབས་ཞུས་པ་བཞིན་ཕེབས་ཐེངས་དེ་ཡིན་བསམས། གང་ལྟར་དེར་མ་ཕེབས་སྔོན་གྱི་གཟའ་འཁོར་གཉིས་ཀྱི་སྔོན་ཙམ་ལ་ཉིན་ཞིག་རྗེ་འདིས་ཁོང་གི་ཕྱག་མཁར་དེ་ང་ལ་བསྩལ་བྱུང་། ངའི་སེམས་ནང་ང་ནི་རྒན་རྒོན་ཅང་མིན་པས་རྗེ་འདིས་ཁོང་གི་ཕྱག་མཁར་བསྩལ་དོན་ག་རེ་ཡིན་ནམ་བསམས། ཡིན་ཡང་། ཉིན་ཤས་རྗེས་སུ་ངའི་རྐང་པ་གཡོན་པའི་ཚིགས་རྡོག་སྐྲང་སྟེ་གོམ་པ་སྤོ་རྒྱུར་དཀའ་ངལ་ཆེན་པོ་བྱུང་། མེ་ནེ་སོ་ཀྲར་ཕེབས་དུས་རྗེ་འདིས་ཕྱག་མཁར་གསར་བ་ཞིག་བསྣམས་ཤིང་གུས་པས་རྗེ་ཉིད་ཀྱིས་བསྩལ་པའི་ཕྱག་མཁར་བཙུགས་ནས་འགྲོ་དགོས་བྱུང་།
གཞན་རྗེ་འདིར་ཡར་མ་ཞུས་པར་ཁོང་གི་སྐུ་གཟུགས་ལ་བཞེས་བཞིན་པའི་ན་བཟའ་ཐེངས་གཉིས་ལ་བསྩལ། ཐུགས་དགྱེས་པའི་ཕྱག་དབང་ཡང་གྲངས་ལས་འདས་པ་ཞིག་གནང་། གུས་པའི་ངོས་ནས་ཀྱང་རྗེ་འདིའི་ཞབས་ཞུ་ལོ་བཅུ་གསུམ་ལ་ཞུས། རྗེ་ཉིད་བཞུགས་ཁྲིའི་སྟེང་བཞུགས་དུས་ཞབས་ལྷམ་ཚུར་ཞུས་ཡར་ཕུལ་གྲངས་ཀ་མི་ཟིན་པ་ཞིག་དང་། ཆིབས་ཞབས་སུ་ཧོང་ཁོང་དང་ཐེ་ཝན་རྒྱ་གར་བཅས་སུ་ཡང་བཅར། ཨ་རིའི་ས་གནས་མང་པོ་ཞིག་དང་ཁེ་ན་སྒྲར་ཡང་བཅར། རྗེ་ཉིད་ཀྱི་བཀའ་བཞིན་དགོན་པའི་མགོན་པོ་གཉན་ཆ་ཤིན་ཏུ་ཆེ་བ་འདིའི་སྲོག་ཤིང་གི་ཡི་གེ་བ་ཡང་བྱས། རྗེ་ཉིད་ཀྱི་བཞེས་འཕྲོ་བྱིན་རླབས་ཀྱི་ཚན་ཁ་འབར་བ་ཡང་ལན་དུ་མར་གནང་། རང་ཉིད་ལ་སེམས་མི་སྐྱིད་པའི་དོན་དག་གང་ཞིག་བྱུང་ཡང་རྗེའི་ཞལ་རས་མཇལ་བ་ཙམ་གྱིས་རྨང་ནས་ཞི་སྟེ་སེམས་ནང་བརྗོད་ལས་འདས་པའི་དགའ་དད་ཚད་མེད་པ་སྐྱེ་བ་མྱོང་གྲུབ་ལགས།
ཉིན་ཞིག་ལས་ཁུངས་གྲོལ་ནས་རྗེ་ཉིད་དགོན་པའི་ཕྱི་སྒོའི་འགྲམ་གྱི་བཞུགས་སྟེགས་སྟེང་བཞུགས་ཤིང་། གུས་པ་ས་རུ་བསྡད་དེ་དྲུང་ཡིག་ལ་བསྒུགས། གློ་བུར་དུ་བཀའ་འདྲི་ཞིག་ཞུ་རྒྱུ་དྲན། དེ་ནི། ལོ་རབས་ལྔ་བཅུ་བའི་ནང་རྗེ་ཉིད་ཁམས་ཕྱོགས་སུ་བཞུགས་དུས་ཁམས་གྲི་ཞིག་ལ་མདུད་པ་གནང་བའི་སྐོར་ནས་ཡིན། རྗེ་ཉིད་ཀྱིས་རལ་གྲི་དེར་མདུད་པ་གནང་བཞིན་སྐབས་སུ་ཐུགས་ལ་ཇི་དགོངས་ཞུས་པར། རྗེའི་ཞལ་ནས། ནམ་རྒྱུན་ང་ཚོར་གཟུང་འཛིན་ཐ་དད་ཀྱི་སྣང་བ་འདི་ཤུགས་ཆེན་པོ་ཞིག་ཡོད་པ་རེད། ཡིན་ཡང་གཟུང་འཛིན་ཐ་དད་དུ་འཛིན་པའི་སྣང་བ་འདི་ཞིག་པའི་སྐབས་སུ་དངོས་པོ་དེ་ཚོ་གང་བྱས་བྱས་འདྲ་བོ་ཞིག་འདུག་ཅེས་གསུངས། གསུང་དེ་ངས་ནམ་ཡང་བརྗེད་མི་སྲིད་པ་ཞིག་བྱུང་། ཡང་རྗེ་ཉིད་ཀྱི་ཡབ་ཁྲི་ཆེན་ངག་དབང་མཐུ་སྟོབས་དབང་ཕྱུག་གིས་ཆོས་སྐྱོང་གི་བསྐང་གསོ་གསུང་དུས་རྟག་པར་ཕྱག་རྔ་རྡུང་བའི་བར་ནས་མེ་སྟག་འཚུབ་པ་ལན་དུ་མར་མཇལ་བའི་སྐོར་ཡང་ཡང་གསུངས། དེ་བཞིན་རྫོང་གསར་འཇམ་དབྱངས་མཁྱེན་བརྩེ་ཆོས་ཀྱི་བློ་གྲོས་ཞུ་བ་དེ་རྣམ་པ་མི་རུ་བཞུགས་པ་མ་གཏོགས་སངས་རྒྱས་དངོས་ཡིན་གསུངས། དགོན་པ་དང་གཟིམ་ཤག་གང་དུ་ཡང་ཕྱག་ལས་སྣ་ཚོགས་གནང་རྒྱུར་ཐུགས་འཛེམ་ཡེ་ནས་མེད། རྗེ་ཉིད་དང་བདག་མོ་རྣམ་གཉིས་ལ་ཞབས་ཞུ་བ་སུ་ཡང་མེད་པར་གདུང་སྲས་རྣམ་པ་ལྔ་གསོ་སྐྱོང་མཛད། རྗེ་ཉིད་ཀྱིས་བཞེས་ལག་བཟོས་ན་བདག་མོས་སྣོད་སྤྱད་བཀྲུས། བདག་མོས་བཞེས་ལག་བཟོས་ན་རྗེས་སྣོད་སྤྱད་བཀྲུས་པ་ཡིན་གསུངས། རྗེ་ཉིད་ཀྱིས་ཝ་ཤིང་ཁྲོན་མཐོ་སློབ་ནང་བོད་ཀྱི་རིག་གཞུང་ངོ་སྤྲོད་ཆེད་ཞལ་འབག་མང་པོ་ཞིག་བཟོ་སྐབས་འབག་གི་རྒྱུ་ཆ་རྫས་འགྱུར་གྱིས་ཕྱག་མཛུབ་ལ་ཅུང་ཟད་གནོད་དེ། ཟ་ཁང་སོགས་སུ་ཕེབས་དུས་ཕྱག་མཛུབ་ཆུ་གྲང་མོའི་ནང་སྦངས་པ་ཡང་ལན་མང་མཇལ། རྗེ་ཉིད་ཀྱི་ཡབ་དང་ཐུགས་གཤིས་ཧ་ཅང་ཉེ་བ་སྟེ། མི་ཆེན་དཔོན་ཆེན་རྒྱུ་ཆེན་སོགས་ལས་ཉམ་ཐག་གི་རིགས་ལ་ཐུགས་ཧ་ཅང་མཉེས། རྟག་པར་མ་དག་པའི་སྣང་བ་འདི་ཤིན་ཏུ་དབང་བཙན་ཞེས་ཡང་ཡང་གསུངས།
ཅ་ལག་ཆུང་ཆུང་བྱིས་པའི་རྩེད་ཆས་ལྟ་བུའི་རིགས་ལ་ཐུགས་སྣང་ཧ་ཅང་ཆེ། རྩ་ཆེན་མདོག་ཆེན་སོགས་བོར་བརླགས་དང་འབུལ་མཁན་སོགས་ལ་ཐུགས་དབྱིངས་དེ་ཙམ་མི་གནང་། ཉིན་རྟག་པར་ཞོགས་པ་སྔ་བོ་ཆུ་ཚོད་གསུམ་པ་བཞི་པར་བཞེངས་ཏེ་ཐུགས་དམ་གྱི་རིམ་པ་མཛད། ཐུགས་ཧ་ཅང་སྒམ་པས་ཤིན་ཏུ་མཉེས་པ་དང་ཤིན་ཏུ་མི་མཉེས་པ་གང་ཡིན་བློས་མི་དཔོག གསུང་ཆོས་ཀྱི་རིགས་མང་པོ་ཞིག་ཧོབ་སྟེ་ཉན་ན་གྲུབ་ཐོབ་ཀྱི་གསུང་ལྟ་བུ་ཡིན་ཡང་མདོ་སྔགས་གང་ནས་གསུངས་ཀྱང་ཉམས་ལེན་ལ་ཤིན་ཏུ་སྨན་པ་ལགས། ཐེངས་ཤིག་གུས་པ་རིག་བྱེད་མའི་བསྙེན་མཚམས་ཤིག་ལ་བསྡད། དེའི་སྔོན་དུ་རྗེ་འདི་རང་ཉིད་ཀྱི་སྡོད་ཁང་དུ་གདན་འདྲེན་ཞུས་ནས་བྱིན་རླབས་བགེག་སྐྲོད་ཞུས། བསྙེན་མཚམས་དེ་མི་ཚེའི་ནང་ཧ་ཅང་ལེགས་པོ་ཞིག་བྱུང་བ་ཡང་རྗེའི་བཀའ་དྲིན་ཉག་གཅིག་ཡིན། རྗེ་འདིའི་ཞལ་སྔ་ནས་ལམ་འབྲས་ཕུད་གཞན་ས་སྐྱའི་ཡབ་ཆོས་མང་པོ་ཞིག་ཞུ་རྒྱུ་བྱུང་། ཚེ་རབས་ཀུན་ཏུ་རྗེས་སུ་འཛིན་པའི་གསོལ་བ་ཡང་ལན་མང་བཏབ། རྗེ་ཉིད་ཞིང་དུ་མ་གཤེགས་པའི་ཆུ་ཚོད་གཉིས་ཙམ་གྱི་སྔོན་དུ་ཞལ་ཆེམས་ཀྱི་ཡི་གེ་རྗེའི་མཚན་རྟགས་འཁོད་པ་ཞིག་ཀྱང་བདག་མོ་སྐུ་ཞབས་བརྒྱུད་དེ་གནང་། དེའི་ནང་དུ་ནུབ་ཕྱོགས་སུ་སངས་རྒྱས་ཀྱི་བསྟན་པ་སྤེལ་དགོས་པ་དང་། ས་སྐྱ་དགོན་པར་ཡང་ཞབས་ཞུ་བསྒྲུབ་དགོས་ཞེས་གསུངས། ས་སྐྱ་དགོན་པ་འདི་བོད་ཀྱི་ཆོས་དང་རིག་གཞུང་སྤེལ་ཆེད་ཡིན་ཞེས་ལན་མང་གསུངས། རྗེ་ཉིད་ཞིང་དུ་གཤེགས་རྗེས་དགོངས་རྫོགས་དང་སྐུ་གདུང་གི་ཞབས་ཞུ་ཚང་མར་བཅར་རྒྱུའི་སྐལ་བ་ཡང་བྱུང་།
རྗེ་ཉིད་ཀྱི་སྐུ་གདུང་རྒྱ་གར་རྒྱལ་ས་ལྡི་ལིར་ཞུགས་འབུལ་ཞུས་རྗེས་བདག་མོ་སྐུ་ཞབས་ཕྱིར་ཨ་རིར་ཕེབས་པའི་ནངས་མོར་བདག་ལ་རྨི་ལམ་ཧ་ཅང་གསལ་བོ་ཞིག་བཏང་། དེ་ནི་རྗེའི་གདུང་སྲས་འགའ་དང་གུས་པས་ས་སྐྱའི་གཟིམ་ཤག་ནས་སྐུ་གདུང་བཞུགས་སྒྲོམ་ནང་བཞུགས་སུ་གསོལ་ནས་ཕྲག་པར་བཏེགས་ནས་ཡོང་བཞིན་པའི་སྐབས་སུ། གློ་བུར་དུ་ཤར་ཕྱོགས་ནས་ཉི་མ་འོད་ཆེན་པོ་ལྟ་བས་མི་བཟོད་པ་ཞིག་ཤར་བྱུང་ལ། ཉི་མ་དེའི་དཀྱིལ་ནས་རྗེ་ཉིད་སྔགས་འཆང་རིག་པ་འཛིན་པའི་ཆ་ལུགས་ཅན་བཞེངས་སྟབས་སུ་བཞུགས་པ་ཞིག་མཇལ་བས། གདུང་སྲས་རྣམ་པར་གཟིགས་དང་བདག་ཆེན་རིན་པོ་ཆེ་ཉི་མའི་དཀྱིལ་ན་བཞུགས་འདུག་ཅེས་ཞུས། ཉི་མ་དེ་ག་ལེར་ཇེ་ཆུང་དུ་གྱུར་ནས་རིམ་བཞིན་འཇའ་ཚོན་སྒོར་མོ་ཞིག་ཏུ་གྱུར་ཏེ་ལྷོ་ཕྱོགས་ཀྱི་ནམ་མཁར་ཡལ། དངོས་དང་རྨི་ལམ་གཉིས་ཀར་ཉི་མ་དེ་འདྲའི་འོད་ཆེན་པོ་ཤར་བ་ཞིག་ནམ་ཡང་མཐོང་བ་མི་དྲན། རྨི་ལམ་དེ་རི་མོར་ཡང་བྲིས་ནས་དྲ་ལམ་དུ་བཞག་མྱོང་ལ་དེང་སྐབས་ས་སྐྱ་དགོན་པར་ཡོད། རྗེ་འདི་མཇལ་བའི་ལོ་ཟླ་དེ་ཚོའི་ནང་། རྗེ་འདིའི་རྩ་བའི་བླ་མ་ཁྲི་ཆེན་ངག་དབང་མཐུ་སྟོབས་དབང་ཕྱུག་དང་མཁྱེན་བརྩེ་ཆོས་ཀྱི་བློ་གྲོས། དིལ་མགོ་མཁྱེན་བརྩེ་རིན་པོ་ཆེ་རྣམ་པ་གསུམ་ཡང་འཕྲོ་རིམ་འཕྲོས་རྨི་ལམ་ནང་མཇལ། རྗེ་ཉིད་ཀྱིས་བདག་མོ་སྐུ་ཞབས་ལ་སྤྲུལ་སྐུ་ཡེ་ཤེས་འདི་ས་སྐྱའི་བླ་རྒན་ཞིག་གི་རྣམ་ཤེས་ཡིན་ན་ཅི་ཤེས་ཞེས་ཡང་ཡང་གསུངས། རྗེའི་སློབ་ཚོགས་ཁྲོད་ས་སྐྱ་པ་ལས་གཞན་པའི་རྙིང་མའི་བསྟན་འཛིན་གྱི་སྐྱེས་བུ་ཧ་ཅང་མང་ཞིང་། ཁྱད་པར་དུ་དཔལ་མཁན་ཆེན་འཇིགས་མེད་ཕུན་ཚོགས་མཆོག་གིས་དགོངས་པ་མ་རྫོགས་བར་དུ་སྤྱི་བྱེའི་སྐུ་རིམ་ཞུ་ས་ཡང་རྗེ་འདི་ཉིད་ཡིན་པ་དང་། ཁོང་གི་ཤུགས་རྐྱེན་ལས་བླ་རུང་གི་མཁན་སྤྲུལ་མང་པོ་ཞིག་རྗེ་འདི་ཉིད་མཇལ་བའི་ཆེད་དུ་ཡང་ཡང་ཕེབས་པ་མཇལ། རྙིང་མའི་ཕྱོགས་ནས་རྗེ་འདི་ཟབ་ཆོས་མང་ཤོས་ཞུ་མཁན་ནི་ཀ་ཐོག་རིག་འཛིན་ཆེན་པོ་མཆོག་ཡིན།
ལོ་ཤས་སྔོན་གུས་པས་འདི་གར་གུ་རུའི་འབུམ་ཚོགས་ཤིག་འཛུག་ཆེད་བལ་ཡུལ་ནས་གུ་རུ་མཚན་བརྒྱད་ཀྱི་ཐང་ཀ་ཆེན་པོ་ཞིག་བླུས་ཤིང་། ས་སྐྱ་དགོན་པར་གསུང་ཆོས་ཤིག་གི་སྐབས་སུ་རྗེ་འདིར་རབ་གནས་ཤིག་གནང་རོགས་ཞུས་པ་ཞལ་གྱིས་བཞེས། ཐང་ཀ་དེ་རྗེའི་བཞུགས་ཁྲིའི་གཡས་ཕྱོགས་དེར་བཤམས་ནས་ཡུན་རིང་ཙམ་འགོར་ཡང་ཁོང་གིས་གསུང་ཆོས་གསུངས་ནས་རབ་གནས་མཛད་རྒྱུ་མ་བྱུང་། སྐབས་ཤིག་བདག་གིས་ད་རབ་གནས་མ་མཛད་ན་ཚོགས་གྲོལ་རྒྱུའི་དུས་ཚོད་ལ་ཉེ་སྙམ་མ་ཐག་ལམ་སེང་རྗེ་འདིས་གསོལ་ཅོག་སྟེང་ནས་ཕྱག་འབྲུ་བསྣམས་ཏེ་རབ་གནས་གསུང་ཞོར་ཐང་ཀའི་ཕྱོགས་སུ་ཐུགས་དམིགས་དང་བཅས་འབྲས་དཀར་ལན་མང་དུ་འཐོར། འདི་འདྲའི་གཞན་སེམས་མཁྱེན་པའི་རྟགས་ཧ་ཅང་མང་། སྤྱིར་ན་ཐུགས་ཧ་ཅང་སྒམ་པས་སྐུ་མདུན་དུ་ངག་འཁྱལ་བཤད་པ་སོགས་མི་ནུས་པའི་གཟི་བརྗིད་མངའ། རྗེ་འདིར་མཁོན་རིགས་སྤྱི་དང་འདྲ་བར་གུ་རུ་རིན་པོ་ཆེར་ཐུགས་དད་ཧ་ལས་པ་ཞིག་ཡོད། ཚོགས་འཁོར་སོགས་བསྐོར་ན་ཐུགས་ཤིན་ཏུ་དགྱེས་ཤིང་། ཚོགས་འཁོར་ནི་ཚོགས་གསོག་སྒྲིབ་སྦྱོང་གི་ཐབས་ལམ་རྨད་དུ་བྱུང་བ་ཞིག་ཡིན་ཞེས་རྒྱུན་དུ་གསུངས། ས་སྐྱ་དགོན་པའི་ལྷ་ཁང་གི་གཙོ་སྐུ་སྟོན་པའི་སྐུ་བརྙན་གྱི་ཞལ་རས་ལྷ་བཟོ་བས་བཞེངས་པ་ཐུགས་ལ་དེ་ཙམ་མ་བབས་པར། རྗེ་རང་ཉིད་ཀྱིས་ཕྱག་བསྟར་ནས་བཞེངས་པ་བོད་ཕྱི་ནང་གང་དུ་ཡང་མཇལ་དཀོན་པའི་བྱིན་རླབས་ཀྱི་ཚན་ཁ་འབར་བ་ཞིག་བཞུགས། གཟིམ་ཤག་དང་སྤྱིར་ལས་ཁུངས་སུ་ཕེབས་དུས་ན་བཟའ་དཀྱུས་མ་བཞེས་ཤིང་། སྒྲུབ་མཆོད་དང་མཛད་སྒོ་སོགས་སུ་སྔགས་ཆས་བཞེས་དུས་ཕུ་ཐུང་གི་རིགས་རྩ་ནས་བཞེས་རྒྱུར་མི་མཉེས། ཕྱིས་སྐུ་ན་སྨིན་ཅིང་སྐུ་གཟུགས་གྲང་བར་སྙམ་ནས་ཕུལ་ན་ཡང་ཕུ་ཐུང་གི་རིགས་བཞེས་པ་ཧ་ཅང་ཉུང་། སྤྱིར་ཤ་ཟོས་ན་སྡིག་པ་ཡོད་པ་རེད་དེ་དགེ་སྡིག་ཞིབ་ཕྲ་ལ་བསམས་ན་ཤ་དང་སྔོ་ཚོད་ལ་སྡིག་པ་མཉམ་པོར་ཡོད་ཅེས་རྒྱུན་དུ་གསུངས། གུས་རང་ངོས་ནས་མི་ལོ་ཧྲིལ་བོ་བཅུ་གསུམ་ལ་རྗེ་འདིའི་ཞབས་པད་བསྙེན་པའི་རིང་ཉི་མ་གཅིག་ལ་ཡང་གསུང་ཟུར་ཙམ་ཞིག་བཅགས་པ་ཡང་མི་དྲན།
དོ་ནུབ་བདག་ཆེན་རིན་པོ་ཆེའི་དགོངས་རྫོགས་ཉིན་གཉིས་པ་ཡིན་ཞིང་། གུས་པ་ས་སྐྱ་དགོན་པར་བཅར་ཏེ་འཁོན་གདུང་རྣམ་པ་དང་བདག་མོ་སྐུ་ཞབས། མཁན་པོ་བྱམས་པ་དང་བླ་མ་མིག་དམར་དང་བླ་མ་སྐལ་བཟང་། གཞན་གཉུག་མར་གནས་པ་དང་གློ་བུར་ལྷགས་པའི་རྗེའི་ཞལ་སློབ་ཁག་ཅིག་དང་མཉམ་དུ་སྣང་གསལ་མཆོད་མེ་ཐོགས་ཏེ་ལྷ་ཁང་ལ་སྐོར་བ་བྱེད་ཞོར་རྗེའི་གསོལ་འདེབས་ས་སྐྱའི་ཁྲི་ཆེན་རྡོ་རྗེ་འཆང་གིས་མཛད་པ་བྱིན་རླབས་ཀྱི་ཚན་ཁ་འབར་བ་དེ་སྐྱོར། རྗེའི་སྐུ་བརྙན་དེང་རབས་ཀྱི་བཞེངས་ལུགས་སྐུ་གཟུགས་དངོས་དང་ཁྱད་པར་ཆེར་མེད་པ་དེའི་མདུན་དུ་ཕྱག་གསུམ་བཙལ་ཅིང་ཁ་བཏགས་སེར་པོ་སྲིད་ན་རིང་བ་ཞིག་ཕུལ། རྗེའི་ཞལ་རས་ལ་ཡུད་ཙམ་རིང་ཅེར་ནས་ཁོང་གི་སྐུ་གསུང་ཐུགས་ཀྱི་མཛད་སྤྱོད་མཐའ་དག་ཤར་སྒོམ་ཞིག་བྱས། རྗེ་སྐུ་འཚོ་ཞིང་བཞུགས་དུས་ནམ་རྒྱུན་བཞུགས་ཁྲིའི་མདུན་དུ་བསླེབས་ཚེ་ཕྱག་དྲོན་མོ་མགོ་ལ་བཞག་པ་ཤིན་ཏུ་དྲན། སྤྱིར་ང་རང་གིས་ཆོས་བརྒྱུད་རིས་མེད་ཀྱི་བླ་མ་བཞི་བཅུ་ཞེ་དྲུག་ཙམ་བསྟེན་ཀྱང་རྗེ་ཡོངས་འཛིན་རྡོ་རྗེ་འཆང་དང་བདག་ཆེན་རྡོ་རྗེ་འཆང་གཉིས་བསྟེན་ཡུན་རིང་ཤོས་ཀྱི་བླ་མ་གཉིས་ཡིན་ཞིང་། གཉིས་ཀས་ཆོས་དང་ཟང་ཟིང་གིས་བསྐྱངས་པའི་བཀའ་དྲིན་འཁོར་མཐའ་བྲལ། རྗེ་ཡོངས་འཛིན་རིན་པོ་ཆེས་ལོ་ཉི་ཤུ་རྩ་དགུའི་སྔོན་བདག་ལ་གནང་བའི་ཕྱག་བྲིས་ཀྱི་དེབ་གཅིག་དང་། བདག་ཆེན་རིན་པོ་ཆེས་བསྩལ་པའི་ཕྱག་མཁར་དང་ན་བཟའ། ཆེས་མཐའ་མའི་ཕྱག་ཡིག བདག་གི་སློབ་མ་ཚོར་གསོལ་བ་བཏབ་ངོར་བསྩལ་པའི་བདག་གི་ཚེ་རིང་གསོལ་འདེབས། གསོལ་ཕོར་ཞིག་དང་རྗེའི་ཕྱག་ནས་འཐོར་བའི་གུ་རུ་རིན་པོ་ཆེའི་ཐང་ཀ་སོགས་བླ་མ་དྲན་པའི་རྟེན་དུ་བྱིན་རླབས་ཀྱི་གཟི་བྱིན་འབར་བཞིན་བདག་གི་ཆོས་ཚོགས་ཆུང་ངའི་མཆོད་ཤོམ་དུ་བཞུགས།
རྗེ་འདིའི་ཐུགས་རེ་གཙོ་བོ་ནི་སངས་རྒྱས་ཀྱི་བསྟན་པ་རིན་པོ་ཆེ་འདི་ཉིད་འཛམ་གླིང་གི་ས་ཕྱོགས་ཀུན་ཏུ་སྤེལ་རྒྱུ་དེ་ཡིན་པས། ད་ནི་རྗེ་བླ་མ་བདག་ཆེན་རྡོ་རྗེ་འཆང་ཆེན་པོ་མཆོག་སྙིང་གི་ཟེའུ་འབྲུར་སྒོམ་བཞིན། རང་གི་ཉིན་རེའི་སྤྱོད་ལམ་རྣམ་བཞི་ཆོས་དང་མཐུན་པ་རེ་ཨེ་ཡོང་གི་རེ་བ་དང་། ཡང་རང་ཉིད་ལྟ་བུ་དུག་གསུམ་གྱི་རྫོང་མཐུག་པོར་གྱུར་པ་ལྟ་བུར་ཡང་བོང་བ་གསེར་དུ་སྣང་བའི་ཆོས་ཀྱི་འབྲེལ་ཐོགས་པ་ཚོར་བླ་མ་གོང་མ་བཀའ་དྲིན་ཅན་རྣམས་ལས་བརྒྱུད་པའི་མདོ་སྔགས་ཀྱི་ཟབ་ཆོས་འདི་ཚོའི་ཕྲན་བུ་རེ་ལེགས་སྐྱེས་སུ་འབུལ་ཅི་ཐུབ་ལ་བརྩོན་པར་བྱའོ།། །།


text:
ཨ་རི་རྒྱལ་ཁབ་ཀྱིས་ང་ལ་བཞག་པའི་ཐོག་མའི་བག་ཆགས།①
ཨེན་སི་ཐན་གྱིས་བརྩམས། བསམ་གྲུབ་ཀྱིས་བསྒྱུར།
ངས་ངེས་པར་དུ་རང་ཉིད་ཀྱི་ཁ་ཆད་ལག་ཏུ་བསྟར་ནས། རྒྱལ་ཁབ་འདིས་ང་ལ་བཞག་པའི་བག་ཆགས་སྐོར་ནས་ཏོག་ཙམ་གླེང་བར་བྱ་དགོས། འདི་ནི་ང་ལ་ཆ་མཚོན་ནས་བཤད་ན། བྱ་གླག་གིས་ལུ་གུ་འཛིན་པ་བཞིན་ལས་སླ་པོར་འགྲུབ་ཐུབ་པ་ཞིག་རྩ་བ་ནས་མིན་ཏེ། རྒྱུ་མཚན་ནི། མི་ཞིག་ལ་ཁོ་བོར་ཨ་རི་ནས་ཐོབ་པ་བཞིན་གྱི་དེ་འདྲའི་སེམས་རྒྱུད་ཡག་པོ་དང་ཁུར་གྱིས་མི་ཐེག་པའི་སྤྲོ་སེམས་ཆེན་པོའི་སྣེ་ལེན་གཟབ་རྒྱས་ཐོབ་པར་གྱུར་ཚེ། ཉེ་དགའ་ཕྱོགས་ལྷུང་བྲལ་བའི་ལྟ་ཞིབ་པའི་རྣམ་འགྱུར་ཞིག་ནི་ལས་སླ་པོས་བཀོལ་མི་སྲིད་པས་ན། ཐོག་མར་ཁོ་བོས་འདིའི་ཕྱོགས་ཀྱི་གནས་ཚུལ་ཞིག་གླེང་བར་བྱའོ། །
ངས་བལྟས་འོངས་ན། མི་སྒེར་ལ་དད་བཀུར་བྱེད་པ་དེ་ནི་ནམ་ཡང་གནས་ལུགས་མེད་པ་ཞིག་ཏེ། རང་བྱུང་ཁམས་ཆེན་མོས་ནི་འབུལ་རྟེན་དེ་རང་གི་བུ་དང་བུ་མོའི་བར་ཆ་སྙོམས་ཀྱིས་བགོ་མི་སྲིད་པ་དེ་ཡང་བདེན་པ་རང་རེད་འདུག་མོད། འོན་ཀྱང་། དཀོན་མཆོག་ལ་བཀའ་དྲིན་ཞུ་དགོས་ཡོད་དེ། སྐྱེས་ཐོབ་ལེགས་པོ་མངའ་བའི་སྐྱེ་བོ་ནི་ཧ་ཅང་མང་པ་བདེན་དུ་ཆུགས་ཀྱང་། ཁོ་ཚོ་ཕལ་ཆེ་ཤོས་ཀྱིས་རོལ་བཞིན་པ་ནི་ཁེ་གྲགས་སྤངས་ཤིང་ཀུན་གྱིས་ཆེར་ལྟ་འདོད་མེད་པའི་ངན་ངོན་གྱི་འཚོ་བ་དེ་ཡིན་པ་ང་ལ་ཡིད་ཆེས་ཟབ་མོ་ཡོད། གལ་ཏེ། མི་འདི་རྣམས་ཀྱི་ཁྲོད་ལས་ཁ་ཤས་བདམས་ཏེ་ཆེ་བསྟོད་མང་པོ་བརྗོད་ནས་ཁོ་ཚོའི་བསམ་བློ་དང་གཤིས་ཀ་ལ་མི་ཕལ་པ་ལས་ལྷག་པའི་ནུས་པ་ལྡན་པར་འདོད་ཚེ། ངས་འདི་ནི་དྲང་གཞག་མ་ཡིན་ཏེ། ཐ་ན་བལྟ་འདོད་མེད་པ་ཞིག་ཀྱང་ཡིན་སྙམ། འདི་ནི་ང་རང་བརྒྱུད་མྱོང་བའི་ལས་དབང་སྟེ་སྤྱི་དམངས་ཀྱིས་ཁོ་བོའི་ནུས་པ་དང་གྲུབ་འབྲས་ལ་སྔོན་དཔོག་བྱས་པ་དེ་དོན་དངོས་གནས་ཚུལ་དང་ཞིབ་བསྡུར་ཞིག་བྱས་ན། དེ་ནི་དངོས་ནས་ངོ་མཚར་ཞིང་དགོད་བྲོ་བ་ཞིག་རེད། འདི་ལྟ་བུའི་ཁྱད་མཚར་པོ་ནི་རྟོགས་ཚོར་བྱུང་རྗེས་བཟོད་ཐབས་བྲལ་བ་ཞིག་ཡིན་མོད། གནད་གཅིག་གིས་ནི་སྤྲོ་སེམས་རྒྱས་པར་བྱེད་དེ། ཀུན་གྱིས་བརྣབ་སེམས་རིང་ལུགས②ལ་ཁ་རྡུང་གཏོང་བའི་དུས་རབས་འདིར། ད་དུང་ཇི་མི་སྙམ་པར་མི་ཚེ་གཅིག་གི་དམིགས་ཡུལ་ཉིད་རྦད་དེ་ཤེས་ཡོན་དང་ཀུན་སྤྱོད་ཀྱི་ཁྱབ་ཁོངས་སུ་བཞག་པའི་སྐྱེ་བོ་དེ་རྣམས་དཔའ་རྒོད་དུ་བརྩིས་པ་ནི་དགའ་འོས་པའི་རྟགས་མཚན་ཞིག་ཏེ། འདིས་སྐྱེ་བོ་ཕལ་མོ་ཆེ་ཡིས་ཤེས་ཡོན་དང་བདེན་དོན་དེ་རྒྱུ་ནོར་དང་དབང་ཆ་ལས་ཀྱང་གལ་ཆེ་བར་བརྩི་བ་ར་སྤྲོད་བྱས་ཡོད་དོ། །ཁོ་བོའི་ཉམས་མྱོང་ལྟར་ན། འདི་ལྟ་བུའི་ཕུགས་བསམ་རིང་ལུགས③ཀྱི་ལྟ་བ་ནི་ཨ་རིར་ཤིན་ཏུ་དར་ཁྱབ་ཆེ་ཞིང་ཨ་རི་ནི་ཧ་ཅང་ཕུགས་བསམ་རིང་ལུགས་དང་ལྡན་པའི་རྒྱལ་ཁབ་ཅིག་ཏུ་དམའ་འབེབས་བྱས་ཡོད་དོ། །བརྗོད་གཞིའི་མཚམས་ལས་འདས་པའི་སྐད་ཆ་བར་ལ་འཚང་བ་འདི་བཤད་ཚར་རྗེས། ད་ནི་ངས་བརྗོད་བྱའི་དོན་དངོས་དེ་གླེང་དགོས། དེར་མ་ཟད་ཀློག་པ་པོས་ཁོ་བོའི་བབ་ཆགས་པའི་སྨྲ་བརྗོད་ལ་བརྩི་མཐོང་ཐལ་དྲགས་པ་མི་བྱེད་པའི་རེ་བ་ཡང་ཞུའོ། །
འདྲི་གཏུག་གནང་མཁན་ཐོག་མར་ཧ་ལས་དགོས་པ་ཞིག་ནི་རྒྱལ་ཁབ་འདི་ཐོན་སྐྱེད་ལག་རྩལ་དང་སྒྲིག་འཛུགས་ཀྱི་ཐད་ནས་ཀུན་གྱི་རྩེར་སོན་ཡོད་པ་དེ་ཡིན། གླིང་ཆེན་ཡོ་རོབ་དང་བསྡུར་འོང་ན། ཉིན་མཁོའི་དངོས་རྫས་རྒྱུ་སྤུས་ཀྱང་ཅུང་ཟད་ལེགས་ཤིང་ཤག་མིག་དག་ཇུས་འགོད་བྱས་པའང་བཀོལ་མཁན་མང་ལ། དངོས་པོ་ཚང་མ་ཇུས་འགོད་བྱས་པ་ཡང་ཅི་ནུས་ཀྱིས་མི་ཤུགས་གྲོན་ཆུང་བྱེད་པ་ཞིག་རེད། ངལ་རྩོལ་ནུས་ཤུགས་ནི་ཧ་ཅང་རྩ་ཆེ་བ་ཞིག་སྟེ། རྒྱུ་མཚན་ནི། རྒྱལ་ཁབ་འདིའི་མི་གྲངས་ནི་དེའི་རང་བྱུང་ཐོན་ཁུངས་དང་བསྡུར་ན་ད་དུང་ཐར་ཐོར་ལས་མེད་ཅིང་། ངལ་རྩོལ་པའི་གླ་ཆ་མཐོ་བས་ལག་རྩལ་གྱི་སྒྲིག་ཆས་དང་བྱ་བའི་ཐབས་ཤེས་ལ་ཡང་ཤུགས་རྐྱེན་ཐེབས་ནས་འཕེལ་རྒྱས་ཧ་ལས་པ་བྱུང་ཡོད། མི་གྲངས་ཚད་ལས་བརྒལ་བའི་རྒྱ་ནག་དང་ཧིན་རྡུ་ནི་དེ་ལས་ལྡོག་པའི་ཐལ་ཆེ་བ་ཞིག་མངོན་པར་མཚོན་ཡོད་ཅིང་། ཡུལ་དེ་གར་ནི་ངལ་རྩོལ་པའི་གླ་ཆ་དམའ་ཕྱིར་འཕྲུལ་ཆས་ཀྱི་འཕེལ་རྒྱས་ལ་ཡང་འགོག་རྐྱེན་བཟོས་ཡོད་དོ། །ཡོ་རོབ་ལ་ནི་ཐལ་ཆེ་བ་གཉིས་ཀྱི་བར་དུ་ཚུད་ཡོད་དེ། འཕྲུལ་ཆས་རིགས་འཕེལ་རྒྱས་གང་ལེགས་བྱུང་བས། མཐར་དེ་ཉིད་གླ་ཆ་ཆེས་དམའ་བའི་ངལ་རྩོལ་པ་ལས་ཀྱང་དམའ་བར་གྱུར་ཡོད། ཡོ་རོབ་ཀྱི་ཧྥ་ཤི་སིའི་རིང་ལུགས་འཛིན་པ་རྣམས་ཀྱིས་གནད་འདི་ལ་དོ་སྣང་བྱ་འོས་ཏེ། ཁོ་ཚོ་ཆབ་སྲིད་ཀྱི་ཕྱོགས་ཞེན་གུ་དོག་པ་ཞིག་ཏུ་ཚུད་ནས་རྟག་པར་ཁོ་ཚོའི་རྒྱལ་ཁབ་ལ་མི་གྲངས་སྔར་ལས་མང་པར་ངང་ནས་སྒུག་བཞིན་ཡོད། ཡིན་ན་ཡང་ཨ་རིས་ནི་སེམས་ཁྲལ་ཆེན་པོའི་སྒོ་ནས་ཁྲལ་ཚད་མཐོན་པོ་བཀོལ་ཏེ་ཕྱི་རྒྱལ་གྱི་ཚོང་རྫས་ཟུར་དུ་ཕུད་ཡོད་ལ། འདིས་ནི་སྤྱིར་བཏང་གི་སྣང་ཚུལ་ལ་ཞིབ་བསྡུར་མཚར་པོ་ཞིག་ཆགས་ཏུ་བཅུག་ཡོད་པར་ཡང་སྨོས་ཅི་དགོས། འོན་ཀྱང་། ལྷག་བསམ་དང་ལྡན་པའི་འདྲི་གཏུག་མཁན་ཞིག་ཡུལ་གྲུ་མང་པོར་ཕྱིན་ནས་བསམ་བློ་ཤུགས་ཟད་དུ་བཏང་ཡོད་པར་མ་ཟད། གནད་དོན་རེ་རེ་ལའང་ལུགས་དང་མཐུན་པའི་དྲི་ལན་ཞིག་ཡོད་དགོས་པའི་རེ་ལྟོས་འཆའ་མི་རུང་སྟེ། དེ་ནི་གང་ལྟར་རྩ་བ་ནས་གདེང་ཚོད་མངའ་བ་ཞིག་ཀྱང་མ་ཡིན་ནོ། །
འདྲི་གཏུག་མཁན་གྱི་ཡིད་སེམས་འགུལ་བའི་དོན་དག་གཉིས་པ་ནི། སྤྲོ་སྐྱིད་ལྡན་ཞིང་ཧུར་བརྩོན་ཆེ་བའི་འཚོ་བའི་རྣམ་འགྱུར་དེ་རེད། པར་བརྒྱབ་པ་ལས་མངོན་པའི་མི་དམངས་ཀྱི་གདོང་གི་འཛུམ་མདངས་ཀྱིས་ཨ་རི་པའི་རྒྱུ་ནོར་གྱི་ཕྱོགས་ཆེ་ཞིག་མཚོན་གྱི་ཡོད་དེ། ཁོ་ཚོ་ནི་མཛའ་མཐུན་ཟབ་ཅིང་རང་རྟོན་གྱིས་ཁེངས་པ། སྤྲོ་སྐྱིད་དང་ལྡན་པ་ཞིག་སྟེ་ཕྲག་དོག་གི་བསམ་པ་ཡང་མེད། ཡོ་རོབ་པས་ཨ་རི་པ་དང་འབྲེལ་འདྲིས་བྱེད་པ་ནི་བློ་བདེ་བག་ཕེབས་ཤིག་ཏུ་མཐོང་ཡོད།
ཨ་རི་པ་དང་བསྡུར་འོང་ན། ཡོ་རོབ་པ་ནི་གཏམ་གླེང་སྤེལ་རྒྱུར་ཅུང་ཟད་དགའ་ཞིང་འཚེར་སྣང་སྐྱེ་བར་ཅུང་སྐྲག་པ། གཞན་ལ་གདུང་སེམས་དང་རོགས་རམ་བྱེད་པའི་བསམ་པ་དཀོན་ལ། ཅུང་ཟད་ཁེར་རྐྱང་དུ་ཚུད་པ། རོལ་རྩེད་དང་ཀློག་ལྟའི་ཕྱོགས་ནས་ཅུང་སྐྱོན་འཚོལ་རྒྱུར་དགའ་བ་ཞིག་སྟེ། སྤྱིར་བཏང་དུ་བཤད་ན། ཇི་འདྲ་ཡིན་ཡང་རུང་སྟེ་སྐྱོ་སྣང་རིང་ལུགས་ཀྱི་མངོན་ཚུལ་དང་ལྡན་པ་ཞིག་ཏུ་མཐོང་སོང་།
ཨ་རི་པས་དངོས་པོའི་འཚོ་བ་ལོངས་སུ་སྤྱོད་པ་ལ་ཤིན་ཏུ་རྩིས་མཐོང་ཆེན་པོ་བྱེད་པ་ནི་ལྷིང་འཇགས་དང་། བག་ཕེབས། ཉེན་ཁ་དང་བྲལ་བར་ཡོད་ཚད་ལ་ལུས་སྲོག་བློས་བཏང་བ་ལས་བྱུང་བ་ཡིན་ནོ། །ཨ་རི་པ་ནི་ཡོ་རོབ་པ་ལས་ཀྱང་ཁོ་ཚོའི་དམིགས་ཡུལ་དང་འབྱུང་འགྱུར་གྱི་སླད་དུ་འཚོ་བར་དུངས་ཞེན་ཆེ་བ་ཞིག་ཏེ། འཚོ་བ་ནི་ཁོ་ཚོར་མཚོན་ན། ནམ་རྒྱུན་བསྐོར་སྐྱོད་བྱས་ནས་མཚམས་མི་འཇོག་པ་ཞིག་ཡིན་པ་ལས། དུས་ནམ་ཡང་འགྱུར་དུ་མེད་པ་ཞིག་གཏན་ནས་མིན། འདིའི་ཕྱོགས་ནས་བརྗོད་དེ། ཡོ་རོབ་པ་དང་བསྡུར་འོང་ན་ཨུ་རུ་སུ་པ་དང་ཡ་གླིང་པར་བསྡུར་བ་ལ་ཧེ་བག་དེ་བས་ཀྱང་ཆེ་བར་འདུག་གོ །
འོན་ཀྱང་། ཕྱོགས་གཅིག་ནས་ཁོ་ཚོ་ཡོ་རོབ་པ་ལས་ཀྱང་ཡ་གླིང་པ་དང་ཉེ་བར་མཚུངས་ཏེ། ཁོ་ཚོའི་སྒེར་པའི་རིང་ལུགས་ཡོ་རོབ་པ་ལས་ཀྱང་ཉུང་བ་ནི་སེམས་ཁམས་ཀྱི་ལྟ་བའི་ཚད་ནས་བལྟ་བ་ལས་དཔལ་འབྱོར་གྱི་ལྟ་བའི་ཚད་ནས་གཞལ་དགོས་པ་ནི་མ་ཡིན་ནོ། །
ཁོ་ཚོས་ཅུང་ཟད་ནན་གྱིས་བརྗོད་བཞིན་པ་ནི་ང་ཚོ་ལས་ང་མ་ཡིན་ཏེ། དེའི་རང་བྱུང་གི་གྲུབ་འབྲས་ཤིག་ཡིན་པའི་ཆ་ནས་ཡུལ་སྲོལ་གོམས་གཤིས་ཤིན་ཏུ་ནས་སྟོབས་དང་ལྡན་པ་ཞིག་རེད། དེར་བརྟེན། ཨ་རི་པའི་བར་གྱི་མི་ཚེའི་ལྟ་བ་དང་། ཀུན་སྤྱོད་ཀྱི་ལྟ་བ། མཛེས་དཔྱོད་ཀྱི་ལྟ་བ་བཅས་ཀྱང་ཡོ་རོབ་པ་དང་བསྡུར་ན་མཐུན་ས་མང་པོ་ཡོད། འདི་ནི་ཨ་རིའི་དཔལ་འབྱོར་ཡོ་རོབ་ལས་རྣམ་པར་རྒྱལ་བའི་རྒྱུ་རྐྱེན་གཙོ་བོ་སྟེ། བཟོ་གྲྭ་དང་། སློབ་གྲྭ་ཆེན་མོ། ཡང་ན་མི་སྒེར་གྱི་དགེ་ལས་ལས་ཁུངས་ནང་གང་དང་གང་ཡིན་ཡང་རུང་སྟེ་མཉམ་འབྲེལ་དང་ལས་བགོས་བྱས་པ་འཕེལ་རྒྱས་སུ་འགྲོ་བ་ནི་ཡོ་རོབ་ལས་སླ་ཞིང་། ཕན་ཚུན་བར་གྱི་འགལ་བའང་ཅུང་ཟད་ཕྲ་བ་ཡིན་ཏེ། འདི་ལྟ་བུའི་སྤྱི་ཚོགས་ཀྱི་འདུ་ཤེས་ནི་ཁག་ཅིག་ཕལ་ཆེར་དབྱིན་ཇིའི་སྲོལ་རྒྱུན་ལས་ཐོན་པ་ཡིན།
གནད་འདི་དང་མཉམ་དུ་མངོན་གསལ་ཆེ་བའི་འགལ་བ་ནི་ཡོ་རོབ་དང་བསྡུར་འོང་ན། ཨ་རིའི་རྒྱལ་ཁབ་ཀྱི་བྱེད་སྒོ་ལ་ལྟོས་བཅས་ཀྱི་སྒོ་ནས་ཚོད་འཛིན་ཐེབས་ཡོད་དེ། ཡོ་རོབ་པས་གློག་འཕྲིན་དང་། ཁ་པར། ལྕགས་ལམ་དང་སློབ་གྲྭ་ཕལ་ཆེ་ཤོས་ཇི་མི་སྙམ་པར་མི་སྒེར་གྱིས་དབང་འོག་ཏུ་བསྒྱུར་པ་མཐོང་བའི་ཚེ་ན། ཁོ་རང་ཧ་ལས་པར་གྱུར་ཡོད། ཁོ་བོས་སྔོན་དུ་གླེང་བའི་མི་སྒེར་ལ་ཅུང་ཟད་ཤུགས་དྲག་པོའི་སྤྱི་ཚོགས་ཀྱི་རྣམ་འགྱུར་དང་ལྡན་པ་ནི་དོན་དག་འདིས་འདི་གར་ཕལ་ཆེར་དེ་ལྟར་འགྱུར་དུ་འཇུག་སྲིད། འདི་ལྟ་བུའི་རྣམ་འགྱུར་གྱི་མཐའ་འབྲས་ཅིག་ཤོས་ནི་རྒྱུ་ནོར་བགོ་བཤའ་བརྒྱབ་པ་ཆ་མ་སྙོམས་པར་ཐལ་ཆེ་བ་དེས་བཟོད་ཐབས་བྲལ་བའི་སྡུག་བསྔལ་དང་གོད་ཆགས་གཏན་ནས་བསླངས་མེད། ཕྱུག་པོའི་དུས་རིམ་གྱི་སྤྱི་ཚོགས་ཀྱི་འདུ་ཤེས་ནི་ཡོ་རོབ་ཏུ་ལྡན་པ་ལས་ཀྱང་དར་རྒྱས་ཆེ་སྟེ། དངུལ་མང་པའི་མིས་ནི་ཁོའི་རྒྱུ་ནོར་གྱི་ཕལ་ཆེ་ཤོས་དང་། དེར་མ་ཟད་རྒྱུན་པར་ཁོ་རང་ཉིད་ཀྱི་ལུས་སྟོབས་དང་སེམས་ཤུགས་ཀྱི་མང་ཕྱེད་ཀྱང་སྦྲགས་གཅིག་ཏུ་སྤྱི་ཚོགས་ལ་སྤྲད་ནས་བཀོད་སྒྲིག་བྱེད་དུ་འཇུག་པ་དེ་ནི། རང་ཉིད་ཀྱི་འོས་ཤིང་འཚམ་ལ་རང་འགན་གཞན་ལ་དཀྲི་མི་རུང་བའི་འགན་འཁྲི་ཡིན་པར་འདོད་ཅིང་། ཟིལ་ཤུགས་ལ་མཐའ་བྲལ་བའི་སྤྱི་ཚོགས་ཀྱི་གླེང་ཕྱོགས་ཀྱིས་ཀྱང་དགོས་གཏུག་ཆེ་ཕྱིར་ཁོ་ལ་འདི་ལྟར་སྒྲུབ་ཏུ་འཇུག་བཞིན་ཡོད། དེར་བརྟེན། ཆེས་གལ་ཆེ་བའི་རིག་གནས་ཀྱི་འགན་ནུས་ཀྱིས་སྒེར་གཉེར་ཁེ་ལས་ཤུལ་དུ་བསྐྱུར་ཐུབ་ཏེ་སྤྱོད་དུ་བཅུག་པ་ནི་སྲིད་གཞུང་གིས་རྒྱལ་ཁབ་འདིའི་ནང་ནུས་པ་ཐོན་པ་དང་བསྡུར་ན་ཧ་ཅང་ཚད་ཡོད་པ་ཞིག་གོ །
སྲིད་གཞུང་གི་སྙན་གྲགས་དེ >གྱི་རྐྱེན་པས་ཧ་ཅང་དམའ་རུ་ཕྱིན་ཡོད་པར་སྨོས་ཅི་དགོས་ཏེ། དེའི་རྒྱུ་མཚན་ནི། རྒྱལ་ཁབ་ཞིག་གི་སྲིད་གཞུང་དང་ཁྲིམས་ལུགས་ཀྱི་གཟི་རྔམ་ལ་ཐེབས་པའི་གནོད་སྐྱོན་ནི། ལག་ལེན་དུ་འཁྱོལ་ཐབས་མེད་པའི་ཁྲིམས་ལུགས་ཤིག་བརྒྱུད་པ་ལས་ཀྱང་ཚབས་ཆེ་བ་ཞིག་མེད་པའི་ཕྱིར་རོ། །རྒྱལ་ཁབ་འདིར་ནག་ཉེས་ཀྱི་གྱོད་གཞི་ཛ་དྲག་ཆེ་བའི་སྒོ་ནས་འཕར་བཞིན་པ་དེ་གནས་ཚུལ་འདི་དང་འབྲེལ་བ་དམ་པོ་ཡོད་ཅིང་། འདི་ནི་ཁྲོམ་བསྒྲགས་བྱས་ཟིན་པའི་གསང་བ་ཞིག་གོ །
ངས་བལྟས་ན། ཆང་ཁྲིམས་བཀག་སྡོམ་གྱིས་ཕྱོགས་གཞན་ཞིག་ནས་ད་དུང་སྲིད་གཞུང་གི་སྙན་གྲགས་ལ་ཡང་གནོད་སྐྱོན་བཟོས་ཡོད་དེ། མགྲོན་བྲང་ནི་སྔོན་ཆད་མི་དམངས་ཀྱིས་སྤྱི་པའི་ལས་དོན་ལ་ལྟ་ཚུལ་དང་བསམ་འཆར་བརྗེ་རེས་བྱེད་པར་གོ་སྐབས་ལྡན་དུ་འཇུག་པའི་ཡུལ་ཞིག་ཡིན། ངས་མཐོང་བ་ཡིན་ན། རྒྱལ་ཁབ་འདིར་ཏག་ཏག་འདི་ལྟ་བུའི་གོ་སྐབས་དཀོན་པས་ཚགས་པར་གྱིས་སྤྱི་ཚོགས་ཀྱི་གླེང་ཕྱོགས་ལ་ཐལ་ཆེ་བའི་ཤན་ཤུགས་བསྐྱེད་ཅིང་། ཚགས་པར་ཕལ་མོ་ཆེ་ནི་ཐོབ་ཟིན་པའི་ཁེ་ཕན་ཚོགས་པས་ཚོད་འཛིན་བྱས་པ་ཡིན།
རྒྱལ་ཁབ་འདིར་དངུལ་ལ་ཐལ་ཆེ་བའི་རྩིས་མཐོང་བྱེད་པ་ནི་ཡོ་རོབ་ལས་ཀྱང་ཚབས་ཆེ་མོད། ངས་བལྟས་ན། ད་ལྟ་འདི་ཉམས་དམས་སུ་ཕྱིན་ཡོད་དེ། མི་རྣམས་ཀྱིས་མཐར་ནི་སྤྲོ་སྐྱིད་དང་ཡིད་བཞིན་དུ་འགྲུབ་པར་འོང་བའི་འཚོ་བ་ལ་རྒྱུ་ནོར་འབོར་ཆེན་ཞིག་ངེས་པར་དུ་མཁོ་བ་གཏན་ནས་མིན་པ་དེ་མྱོང་ཐུབ་པར་གྱུར་པའི་མགོ་ཚུགས་ཡོད།
སྒྱུ་རྩལ་སྐོར་གྱི་ཕྱོགས་ནས། དེང་རབས་འཛུགས་སྐྲུན་དང་ཉིན་མཁོའི་དངོས་རྫས་ལས་མངོན་པར་མཚོན་པའི་མཛེས་པའི་ཁྱད་ཆོས་ཀྱིས་དངོས་ནས་ཁོ་བོའི་ཡིད་དབང་འཕྲོག་འོང་། ཕྱོགས་གཞན་ཞིག་ནས་ཡོ་རོབ་དང་བསྡུར་ན། སྒྱུ་རྩལ་དང་རོལ་མོ་ལ་གཟིགས་པ་དང་དེ་ལོངས་སུ་སྤྱོད་པའི་རྒྱལ་ཁབ་འདིའི་མི་དམངས་ཀྱི་འཚོ་བའི་ཁྲོད་ཀྱི་གོ་གནས་ནི་དེ་ལས་ལྡོག་སྟེ་ཧ་ཅང་གླེང་རིན་མེད་པ་ཞིག་རེད།
ཁོ་བོ་ནི་ཨ་རིའི་ཚན་རིག་ཞིབ་འཇུག་ལས་ཁུངས་ཀྱི་གྲུབ་འབྲས་ལ་ཤིན་ཏུ་ནས་བརྩི་འཇོག་ཡིད་སྨོན་སྐྱེས་ཡོད། གལ་ཏེ་ང་ཚོས་ཨ་རིའི་ཚན་རིག་ཞིབ་འཇུག་གི་བྱ་བ་ཉིན་རེ་བཞིན་ཡར་རྒྱས་ཡོང་བའི་གནས་བབ་བཟང་པོ་ཉིད་འགྲོ་གྲོན་གྱིས་འདང་བ་ལ་བརྟེན་རྩིས་བྱས་ཚེ། དེ་ནི་དྲང་གཞག་མ་ཡིན་ཏེ། བློ་རྩེ་གཅིག་ཏུ་གཞོལ་བ་དང་སྲ་ཞིང་བརྟན་ལ་བཟོད་བསྲན་ཆེ་བ། གཏན་འདུན་གཅིག་པའི་མཛའ་མཐུན་གྱི་སྙིང་སྟོབས་དང་དེ་མིན་ཐུན་མོང་གིས་མཉམ་ལས་བྱས་པའི་འཇོན་ནུས་ཀྱིས་གང་དེའི་ཚན་རིག་གི་གྲུབ་འབྲས་ཁྲོད་དུ་གལ་ཆེའི་ནུས་པ་ཐོན་ཡོད།
མཇུག་མ་བསྡུས་པའི་སྔོན་ལ། ད་རུང་མཐོང་ཐོས་བསམ་ཚུལ་ཉུང་ཙམ་ཞིག་བརྗོད་རྒྱུ་ཡོད། ཨ་རི་ནི་ཉེ་བའི་ཆར་འཛམ་གླིང་གི་ལག་རྩལ་སྔོན་ཐོན་ཅན་གྱི་རྒྱལ་ཁབ་དག་ལས་ཆེས་སྟོབས་ཤུགས་ལྡན་པའི་རྒྱལ་ཁབ་ཞིག་ལགས་ཏེ། ཨ་རིས་རྒྱལ་སྤྱིའི་འབྲེལ་བ་ཐག་གཅོད་བྱས་པའི་འཕེལ་རྒྱས་ལ་ཤུགས་རྐྱེན་བཞག་པ་ནི་དཔོག་རྩིས་བྱེད་མི་རུང་བར་སྨོས་ཅི་དགོས། ཨ་རི་ནི་རྒྱལ་ཁབ་ཆེན་མོ་ཞིག་རེད། ཡིན་ཡང་ཨ་རིའི་མི་དམངས་ཀྱིས་ད་ལྟའི་བར་དུ་གལ་འགངས་ཆེ་བའི་རྒྱལ་སྤྱིའི་གནད་དོན་ལ་ད་དུང་མོས་པ་ཆེ་ཞིག་མཚོན་མེད་ཅིང་། ལར་དམག་མི་ཉུང་འཕྲི་བྱས་པའི་གནད་དོན་གྱིས་རྒྱལ་སྤྱིའི་གནད་དོན་ཁྲོད་གོ་གནས་ཐོག་མ་བཟུང་ཡོད། གལ་སྲིད་ཨ་རི་རང་ཉིད་ཀྱི་ཁེ་ཕན་ཁོ་ནའི་ཆེད་དུ་བསམ་པ་ཡིན་པའི་དབང་དུ་བཏང་ན་ཡང་། འདི་ལྟ་བུའི་གནས་ཚུལ་ནི་ངེས་པར་དུ་བསྒྱུར་བཅོས་བྱ་དགོས། ཐེངས་སྔོན་མའི་འཛམ་གླིང་འཁྲུག་ཆེན་གྱིས་ཕྱོགས་སོ་སོའི་སྐམ་ས་ཆེན་པོའི་བར་སྒྲིབ་དངོས་གང་དང་གང་ཡང་སླར་མི་གནས་ཤིང་། རྒྱལ་ཁབ་མཐའ་དག་གི་ལས་དབང་ཡོད་ཚད་དམ་དུ་སྦྲེལ་ཡོད་པ་ཡང་ར་སྤྲོད་བྱས་ཟིན་ཡོད། ཨ་རིའི་མི་དམངས་ཀྱིས་ངེས་པར་དུ་ཤེས་དགོས་པ་ཞིག་ལ། ཁོ་ཚོས་རྒྱལ་སྤྱིའི་ཆབ་སྲིད་ཀྱི་ཁྱབ་ཁོངས་ནང་འགན་འཁྲི་ཆེ་ཞིག་འཁུར་ཡོད། དེ་མིན་ལོགས་སུ་བསྡད་ནས་ལྟད་མོར་ལྟ་མཁན་གྱི་འཁྲབ་གཟུགས་དེ་ནི་རྒྱལ་ཁབ་འདི་དང་ཆ་མི་མཚུངས་པར་མ་ཟད། མཐར་ཐུག་ན་འཛམ་གླིང་རང་བཞིན་གྱི་གོད་ཆག་སློང་དགོས་པའང་དགོས་ངེས་ཆེ་བ་ཞིག་གོ །
《ཨེན་སི་ཐན་གྱི་གསུམ་འབུམ་ཕྱོགས་བསྒྲིགས》པོད་གསུམ་པ་ལས་བཤུས་ཏེ་བསྒྱུར།
----------------
མཆན། ① ཨེན་སི་ཐན་གྱིས1921ལོའི་ཟླ3-5པའི་བར་ཨ་རིར་ཆེས་ཐོག་མར་འདྲི་གཏུག་གནང་སྟེ་ཕྱིར་འཇར་མན་དུ་ལོག་རྗེས། ཧོ་ལན་གྱི >(Nieuwe Rotterdamsche Courant)ཡི་གསར་འགོད་པར་ཨ་རིར་འདྲི་གཏུག་གནང་བའི་དགོངས་ཚུལ་བརྗོད་པ་ཡིན་ལ། བཀའ་མོལ་ཟིན་ཐོ་འདིའི་ནང་དོན་ཧྲིལ་པོ་ཐོག་མར1921ལོའི་ཟླ7པའི་ཚེས7ཉིན >(Berliner Tageblatt)སྟེང་བཀོད། 1921ལོའི་ཟླ7པའི་ཚེས31ཉིན >(New york Times)གྱིས་ཁག་ཅིག་བརྒྱུད་འགོད་བྱས་མྱོང་ལ། འདི་ཉིད >P.3-7ལས་བཤུས་ཤིང་བཀའ་མོལ་འདིའི་ཁག་ཅིག་ཡིན། ཁ་བྱང་ཡང >ལས་བཀོལ་བ་ལྟར་ཡིན། སྒྲིག་སྒྱུར་པས།
①འདིའི་སྐབས་ཀྱི“བརྣབས་སེམས་རིང་ལུགས”ནི“དངོས་ཕན་རིང་ལུགས”ཞེས་བསྒྱུར་ཀྱང་ཆོག་ཏེ། འཇར་མན་སྐད་དུMaterialismusཟེར་ཞིང་། ཨིན་ཇིའི་སྐད་དུMaterialismབྱ་སྟེ་མཚན་ཉིད་རིག་པའི་སྟེང་གི“དངོས་གཙོ་སྨྲ་བ”དང་གཅིག་མཚུངས་ཡིན་ནོ། །འདིའི་སྐབས་ཀྱི“ཕུགས་བསམ་རིང་ལུགས”ནི་འཇར་མན་སྐད་དུIdealismusཟེར་ཞིང་། ཨིན་ཇིའི་སྐད་དུidealismབྱ་སྟེ་མཚན་ཉིད་རིག་པའི་སྟེང་གི“སེམས་གཙོ་སྨྲ་བ”དང་གཅིག་མཚུངས་ཡིན་ལ། སྔ་ཕྱི་གཉི་གའི་སྙིང་དོན་ཀྱང་རྩ་བ་ནས་མཚུངས་པ་མིན་ནོ། །སྒྲིག་སྒྱུར་པས།
②ཨ་རིའི་རྒྱལ་ཚོགས་ཀྱིས1919ལོར >(禁酒法)ཐོག་ནས་གཏན་ལ་ཕབ་ཀྱང་ལག་ལེན་དུ་འཁྱོལ་ཐབས་བྲལ་བས། 1933ལོར། སླར་ཁྱབ་བསྒྲགས་བྱས་ནས་མེད་པར་མི་བཟོ་ཀ་མེད་ཐུག་པའོ། །སྒྲིག་སྒྱུར་པས།
ཡོང་ཁུངས། ཀྲུང་གོའི་བོད་ཀྱི་དྲ་བ།
རྩོམ་སྒྲིག་པ། མཁའ་འགྲོ་ཚེ་བརྟན།


text:
སྒྲེན་པོ།
༡ ཁན་ཐི་དང་རྩོམ་རིག
ཁན་ཐི(康德)མཆོག་གི་མཛེས་རྟོག་རིག་པའི་མ་ལག་གི་ལྟེ་ཐག་ནི་བདེན་དགེ་མཛེས་གསུམ་བར་གྱི་འབྲེལ་བ་ཞིབ་བརྗོད་བྱ་རྒྱུ་དེ་ཡིན། ཁོང་གིས་སྒྱུ་རྩལ་རྩོམ་རིག་གི་ངོ་བོ་རྗེན་པ་རང་དབང་རང་མོས་ཀྱི་རོལ་རྩེད་ཅིག་ལ་བལྟས་འདུག་མོད། ལྟ་བ་འདི་ནི་མང་མང་གིས་བསྙད་ཀྱིན་པའི་ནང་དོན་མཚོན་རྒྱུ་དང་ཡིད་ལ་ཅི་ཡང་མི་བྱེད་པ་ལྟ་བུ་ཞིག་ལ་གཏན་ནས་མ་བཞེད་པར། ཕྱི་དོན་གྱི་སྟོབས་ཤུགས་དང་འཕྲལ་རྐྱེན་སོགས་ཀྱིས་མ་བཅིངས་བའི་རང་བྱུང་ལྷུག་བབ་ཀྱི་བདེ་སྣང་ཁྱད་པར་བ་ཞིག་ལ་འདོད་ཀྱིན་ཡོད། དེ་བས་ཁན་ཐི་ལགས་ནས་བཞེད་ཀྱིན་པའི་རོལ་རྩེད་སྨྲ་བ་ནི་དོན་གྱིས་རང་དབང་སྨྲ་བ་དང་འདྲ་བོ་ཡོད།
ཁོང་གིས་བསྟན་དོན། སྙན་ངག་པས་ཀུན་རྟོག་འགྱུ་ཤུགས་དང་བསམ་བློའི་འཕྲུལ་བཀོལ་ནས་མིའི་རིགས་ལ་སྐྱོ་སངས་ཀྱི་བདེ་ཚོར་ཞིག་བསྐྲུན་ཡོད་ནའང་། མིའི་རིགས་ཀྱི་གནས་ལུགས་རྟོགས་འདོད་ཀྱི་བློ་ཧམ་པ་ཚ་བོ་དེས་སྙན་རྩོམ་གྱི་ནང་དུ་སྙན་ངག་པའི་དམིགས་བྱ་ལས་ལོག་པའི་བསྟན་དོན་མང་པོ་ཞིག་གུད་དུ་འཇོག་གིན་ཡོད་ལ། དེ་ལྟར་ཁོ་ཚོའི་སྣང་ངོར་སྙན་ངག་པའི་བགྱི་བ་རྣལ་མ་ནི་ཁོ་ཚོའི་ཤེས་འདོད་ཀྱི་བློ་གསལ་སྟོན་བྱ་རྒྱུར་བལྟས་འདུག འདི་ནི་འཁྲུལ་བ་ཡིན། སྒྱུ་རྩལ་བརྩམས་ཆོས་ཡག་པོ་ཞིག་ཡིན་ན་ཚོར་ཤེས་དང་དཔྱོད་ཤེས་གཉིས་ལས་གཅིག་ཀྱང་ཆད་མི་རུང་བར་མ་ཟད། དེ་གཉིས་ཕན་ཚུན་ཚོད་འཛིན་དང་མཐུན་སྦྱོར་ལས་ང་ཚོ་མིའི་རིགས་ལ་སྣང་ལ་མ་ངེས་ཤིང་སོས་དལ་བག་ཕེབས་ཀྱི་ཁམས་འཛད་མེད་ཅིག་བསྐྲུན་ཡོད། གལ་ཏེ་དེ་གཉིས་མཉམ་འདྲེས་ཀྱི་སྲུབས་ཀ་ནས་ཤེས་པ་འགག་ཅིང་སྣང་བ་འཕྱོ་བར་བྱེད་པའི་རང་བྱུང་ལྷུག་བབ་ཀྱི་ཆ་ཞིག་བྱུང་མི་ངེས་པའི་དབང་དུ་བཏང་བ་ཡིན་ན། མཛེས་རྟོག་གིས་རྣམ་པར་བརྒྱན་པའི་སྒྱུ་རྩལ་བརྩམས་ཆོས་ཞེས་པ་གང་ནས་ཡོང་དགོས། འབྱུང་སའི་ཁུངས་མེད་དོ།
༢ ཀི་ཐི་དང་རྩོམ་རིག
རྩོམ་རིག་སྒྱུ་རྩལ་དང་དངོས་ཡོད་འཚོ་བའི་བར་གྱི་འབྲེལ་བའི་ཐད་ཀི་ཐིས(歌德)འདི་འདྲ་ཞིག་བཞེད་ཡོད་དེ།
སྒྱུ་རྩལ་བ་དང་རང་བྱུང་ཁམས་བར་འབྲེལ་བ་ཉིས་བརྩེགས་གྲུབ་ཡོད། སྒྱུ་རྩལ་བ་ནི་རང་བྱུང་ཁམས་ལ་མངའ་སྒྱུར་མཁན་ཡིན་ལ་དེའི་བྲན་ཁོལ་ཡང་ཡིན། སྒྱུ་རྩལ་བ་རང་བྱུང་ཁམས་ཀྱི་བྲན་ཁོལ་ཡིན་དོན་ནི། ཁོས་དངོས་ཡོད་འཚོ་བའི་སྒང་གི་རྒྱུ་ཆར་བསལ་བསེད་འདོར་ལེན་ཡོད་པའི་སྒོ་ནས་བེད་སྤྱད་དེ་གསར་རྩོམ་བྱེད་ཀྱིན་ཡོད་ཅིང་། ཐབས་དེ་མ་བརྒྱུད་པ་ཡིན་ན་མིའི་རིགས་ཀྱིས་ཁོའི་བརྩམས་ཆོས་ཀྱི་དགོངས་པ་རྟོགས་ཐབས་བྲལ། དེ་ནང་བཞིན་སྒྱུ་རྩལ་བ་རང་བྱུང་ཁམས་ལ་མངའ་སྒྱུར་མཁན་ཡིན་དོན་ནི། ཁོས་དངོས་ཡོད་འཚོ་བའི་སྒང་གི་རྒྱུ་ཆར་རང་གི་ཕུགས་འདུན་དང་འཚམ་པོ་ཡོང་ཆེད་ལས་སྣོན་མང་པོ་བྱེད་ཀྱིན་ཡོད།
དེ་བས། སྒྱུ་རྩལ་རྩོམ་རིག་ཚང་མས་དངོས་ཡོད་ཀྱི་དོན་བྱ་བྱེ་བྲག་པ་ནས་རྐང་བཙུགས་ཏེ། གཅིག་ནས་རང་བྱུང་ཁམས་ཀྱི་ཆོས་ཉིད་ལ་རུང་བསྟུན་བྱ་དགོས་པ་དང་། ཡང་ཕྱོགས་གཅིག་ཏུ་ན་རང་བྱུང་ཁམས་ཀྱི་མ་བཅོས་པའི་དངོས་པོའི་གནས་ཚོད་དང་གཤིས་ལུགས་ལས་རིང་དུ་འཕགས་ནས། རང་བྱུང་ཁམས་གཉིས་པ་ཞིག་བཞེངས་སྐྲུན་བྱེད་ཀྱིན་ཡོད། ཀི་ཐི་མཆོག་གིས་མི་རིགས་བླ་སྲོག་གི་བྱེད་པོ་ལྟ་བུའི་རྩོམ་པ་པོ་འཁྲུངས་བར་ཆ་རྐྱེན་གང་དག་ཚང་དགོས་ཞེ་ན། མི་རིགས་ལོ་རྒྱུས་ཁྲོད་བྱུང་བའི་རླབས་ཆེན་གྱི་སྲིད་འགྱུར་དང་དོན་རྐྱེན་ཅི་རིགས་རྩོམ་པོའི་ལུས་སེམས་གཉིས་ཀྱིས་དངོས་སུ་མྱངས་ཏེ། ཁོས་རང་གི་རིགས་མཐུན་སྤུན་ཟླའི་བསམ་སྦྱོར་ཁྲོད་གཞན་དང་མི་འདྲ་བའི་ཆ་དེ་གནད་དུ་བཟུང་ཐོག ཁོ་ཚོའི་འདུ་ཤེས་དང་བླ་སྲོག་གི་གཏིང་ཟབ་སར་ལག་སྙོབ་བྱས་ནས། རང་རྟོགས་སྒོས་འདས་སོང་དང་ད་ལྟའི་གནས་སྟངས་ཀྱི་ཆ་གང་ལའང་གདུང་སེམས་མཉམ་སྐྱེད་དང་མཐུན་སྒྲིལ་རྡོག་རྩ་ཆིག་སྒྲིལ་གྱི་གོང་བུའི་འདུ་ཤེས་ཤིག་སྤྱི་ཚོགས་ལོ་རྒྱུས་འཕེལ་རིམ་ཁྲོད་ཡོད་ངེས་པར་འཚོལ་དཔྱོད་དང་ཡིད་ཆེས་ཡོད་དགོས་པར་མ་ཟད། ཁོས་ད་དུང་སྔོན་རབས་པས་བསྒྲུབས་ཟིན་པ་དང་བསྒྲུབ་འཕྲོར་ལུས་པའི་དོན་བྱ་ཇི་སྙེད་ཅིག་གི་རྒྱུ་ཆ་མང་པོ་བསྡུ་སྒྲིག་བྱས་ཏེ། རིག་གནས་དང་སྤྱི་ཚོགས་མདུན་སྐྱོད་ཀྱི་མཐོ་ས་ནས་འགྲེང་ཞིང་། རང་ཉིད་མི་རིགས་དེའི་ཤ་རུས་བྲལ་དུ་མེད་པའི་ཆར་གཏོགས་པའི་གདོས་བཅས་ཀྱི་ཕུང་བོ་ཞིག་ཡིན་པར་ཡིད་ཆེས་ཡོད་དགོས་པ་ལས་གཞན། མི་རིགས་དེའི་ཁོངས་མི་སོ་སོའི་བསམ་པའི་འཁྱེར་སོ་དང་རིན་ཐང་ལྟ་ཚུལ། དགེ་སྡིག་བཟང་ངན། ཡག་བཙོག་སོགས་རང་ཉིད་དང་ཀུན་ནས་ཆ་མཚུངས་བར་བལྟས་ནས། བརྩམས་ཆོས་ཁྲོད་བསྟན་བྱ་དེ་དག་ལྷག་ལུས་མེད་པར་རྩལ་དུ་འདོན་ཐུབ་ན། གཞི་ནས་མི་རིགས་ཀྱི་རླབས་ཆེན་རྩོམ་པ་པོ་ཞིག་འབྱུང་ངེས་སོ།
ཀི་ཐི་མཆོག་གི་བཞེད་དགོངས་འདི་ཀོ་འགྲིག་མིན་ཅི་ཡིན་རུང་། འདིས་ང་ཚོར་བརྡ་རྟགས་གལ་ཆེན་གཉིས་འདོན་སྤྲོད་བྱས་འདུག་པ་ནི། གཅིག རྩོམ་པ་པོ་གང་མི་རིགས་དེའི་ལོ་རྒྱུས་དང་རིག་གནས། སྲིད་འགྱུར་གལ་ཆེན་བཅས་ལ་ཆ་རྒྱུས་ཐོགས་རྡུག་མེད་པ་ཡོད་རྒྱུ། གཉིས། རིག་གནས་དང་འཚོ་གནས་སྐྱེལ་སྟངས། འཚོ་སྡོད་ཀྱི་ཁོར་ཡུག་བཅས་ཀྱིས་བསྐྲུན་པའི་ཁོངས་མིར་རང་བློ་རང་ལ་ལྐོག་ཏུ་མ་གྱུར་བ་ལྟ་བུའི་ཆ་རྒྱུས་ཟབ་གསལ་ཡོད་རྒྱུ་དེ་གཉིས་སོ།
འོ་ན་གོང་གི་བརྡ་རྟགས་སྣ་གཉིས་པོ་འདི་ཁ་ཕྱིར་འཁོར་ནས་རང་ཅག་རྩོམ་པ་པོ་དག་ལ་སྦྱར་ན། ཚད་གཞིར་ལོན་མཁན་ཅི་ཙམ་ཡོད། བོད་རང་གི་ས་སྐྱེས་རྡོ་སྐྱེས་ཀྱི་རིག་གནས་དང་སྲིད་འགྱུར། ལོ་རྒྱུས་ཀྱི་དོན་རྐྱེན། ཁྱད་དོན་བོད་མིའི་བཟང་ཆ་དང་སྐྱོན་ཆ། བོད་མིའི་བསམ་བློའི་འཁྱེར་སྟངས། བོད་མིའི་རིན་ཐང་གཅོད་ཕྱོགས་སོགས་ལ་རང་བློ་ནང་བཞིན་ངོས་ཟིན་ཡང་དག་འདྲོངས་ནུས་པའི་རྩོམ་པ་པོ་དུ་ཡོད་དམ།
༣ ཞི་ལེ་དང་རྩོམ་རིག
ཞི་ལེ(希勒)མཆོག་གིས་སྙན་ངག་ལ་ཆེ་ཕྱོགས་ནས་རིགས་གཉིས་སུ་ཕྱེས་ཡོད་དེ། བབ་ཆགས་པའི་སྙན་ངག་དང་སྐྱོ་ཤས་ཆེ་བའི་སྙན་ངག་གཉིས་རེད། དེ་གཉིས་ཀྱི་སྐོར་ལ་ཁོང་གིས་བཞེད་དོན། བབ་ཆགས་སྙན་ངག་ནི་དོན་གྱིས་རང་བྱུང་ཁམས་ལ་ལད་ཟློས་བྱས་པ་ལས་བྱུང་བ་ཡིན། བབ་ཆགས་སྙན་ངག་འབྲི་དུས་ཀྱི་སྙན་ངག་པ་ནི་རང་བྱུང་ཁམས་དང་མ་བཅོས་གདོད་མའམ་ཡང་ན་འཆམ་མཐུན་བབ་ཆགས་ཀྱི་འབྲེལ་བ་གྲུབ་ཡོད། སྐྱོ་སྣང་སྙན་ངག་ནི་ཕུགས་བསམ་མངོན་མཚོན་བྱེད་འདོད་ཀྱི་བློས་གྲུབ་པ་ཡིན། སྙན་ངག་འདིའི་རིགས་འབྲི་སྐབས་ཀྱི་སྙན་ངག་པ་ལ་རང་བྱུང་ཁམས་ཆེན་མོ་རྨང་ནས་ཤོར་ཚར་ཡོད་ཅིང་། དེ་ནི་མྱི་དར་མ་ཞིག་གིས་རང་གི་བྱིས་བློ་གཙང་མ་ཤོར་ཚར་བར་ཞེ་འགྱོད་དང་དེར་ཞེ་འཁྲེང་ནས་སྐྱོ་དུབ་ཀྱིས་མནར་སྟངས་དང་འདྲ།
ཁོས་བཞེད་དོན། སྙན་ངག་པ་ནི་རང་བྱུང་ཁམས་ལ་སྙེག་མཁན་དང་ཡང་ན་རང་བྱུང་གི་ངོ་བོར་དུས་དང་རྣམ་པ་ཀུན་ཏུ་དབྱེར་མེད་སིམ་ནས་ཡོད་མཁན་ཞིག་ཡིན་དགོས་ཟེར། རང་བྱུང་གི་ངོར་གནས་མཁན་གྱིས་བབ་ཆགས་སྙན་ངག་འབྲི་ངེས་ཤིང་། རང་བྱུང་ཁམས་ལ་སྙེག་མཁན་གྱིས་སྐྱོ་སྣང་སྙན་ངག་འབྲི་ངེས།
མྱི་དང་རང་བྱུང་ཁམས་བར་གྱི་འབྲེལ་བ་ནི་མི་གཤིས་དང་འབྲེལ་བ་དམ་ཟབ་ཡོད། ནང་སེམས་ཀྱི་ཆགས་སྡང་དང་དཔྱོད་ཤེས་གཉིས་འཆམ་གནས་མཐུན་སྦྱོར་ཡག་པོ་ཡོང་སྐབས་ཀྱི་མྱི་ནི་མ་གཞི་ནས་སྙན་ངག་པའི་རྟུལ་ཞུགས་ལྷུར་ལེན་མཁན་ཡིན་པ་མ་ཟད། ཁོ་ནི་རང་བྱུང་མའི་ལྷུམས་ན་ཅི་འདོད་རྩེན་པའི་བྱིས་པ་སྣབས་ལུག་དེའོ།
སྙན་ངག་གིས་མཚོན་བྱའི་ཡུལ་ལ་གནས་པའི་དུས་སྟོང་གི་ཆ་ཀུན་གཏོར་ནས་བྱ་དངོས་རང་མཚན་པ་ཞིག་བློ་བཟོ་བྱས་ཆོག་པ་ལས་གཞན། ད་དུང་མཚོན་ཐབས་ཀྱི་ངོས་ནས་མཚོན་བྱའི་བྱ་དངོས་ཀྱི་རྣམ་པ་དང་ངོ་བོ་ཚད་མེད་དུ་བསྲིངས་ཆོག
བབ་ཆགས་སྙན་ངག་ནི་ཕྱི་རོལ་དངོས་ཁམས་དང་འབྲེལ་ཆེ་ཁར། དེ་ནི་སྣང་བརྙན་ཕལ་བ་ཞིག་གི་མངོན་སྟངས་ཙམ་ཡིན་པས། དེས་རྙོག་ཟིང་དང་འཆོལ་བའི་སེམས་རྣམ་མི་བསྐྲུན་པར། སྤྲོ་དགའ་དང་དྭངས་གཙང་། ཞི་བདེ་བཅས་ལ་གཞོལ་བའི་འཇགས་རྣམ་གྱི་སེམས་ཁམས་བསྐྲུན། དེ་འདྲ་བསྐྲུན་དོན་ཡང་སྙན་ངག་པ་དང་རང་བྱུང་ཁམས་བར་ཐད་སོར་འཆམ་མཐུན་མཉམ་གནས་ཀྱི་འབྲེལ་བ་གྲུབ་དོན་ལ་ཐུག་ཡོད། འོན་ཀྱང་སྐྱོ་སྣང་སྙན་ངག་ནི་ཡིད་ཅན་པ་རང་གི་ནང་སེམས་ཀྱི་ཞེ་བློ་མངོན་འདོད་དང་འབྲེལ་ཆེ་ཁར། འབྲི་དུས་ཀུན་རྟོག་འགྱུ་ཤུགས་ལ་དཔྱོད་ཤེས་ཀྱིས་རམ་བསྐྱོར་དང་། བསམ་བློའི་མངོན་སྟངས་ལ་དགའ་སྐྱོ་དང་ཆགས་སྡང་གིས་ཉིང་མཚམས་སྦྱར་ཡོད་ཅིང་། དེས་གཟབ་ནན་དང་བྲེལ་ཟིང་། ཉེན་ཚབས་བཅས་བསྣོལ་མར་བསྡེབས་པ་ལས་གྲུབ་པའི་སེམས་ཁམས་ཀྱི་འགུལ་རྣམ་ཞིག་བསྐྲུན་ཡོད། བསྐྲུན་དོན་ཡང་སྙན་ངག་པ་དང་རང་བྱུང་ཁམས་བར་ཁ་གཏད་གཞལ་རེས་ཀྱི་འབྲེལ་བ་གྲུབ་པ་ལ་རག་ལས་ཡོད།
ཞི་ལེ་མཆོག་གིས་བབ་ཆགས་སྙན་ངག་དང་སྐྱོ་སྣང་སྙན་ངག་གཉིས་རྩོམ་པ་པོ་གཅིག་གི་མི་གཞིའི་སྟེང་ནས་མཐུན་འཇུག་ལེགས་པོ་ཡོང་བ་བྱ་རྒྱུ་ནི་མི་གཤིས་འཕེལ་ཕྱོགས་ལྡོག་མེད་དུ་བསྙད།
སྙན་ངག་འབྲི་སྟངས་མི་འདྲ་བ་འདི་གཉིས་ནི་མི་གཤིས་མི་འདྲ་བ་གཉིས་ཀྱིས་བསྐྲུན་ལ། དེས་སྒྱུ་རྩལ་རྩོམ་རིག་གི་སྡེར་རྩོམ་རིག་གི་གྲུབ་མཐའ་ཡན་གར་བ་གཉིས་ཁ་གཏད་དུ་ལངས་བར་བྱས་ཡོད། སྔ་མས་རོལ་རྩེད་སྨྲ་བའི་ལུགས་བསྐྲུན་ལ། ཕྱི་མས་བླ་མེད་སྨྲ་བ་བསྐྲུན། སྔ་མས་སྙན་ངག་ནི་སྐྱོ་དུབ་སེལ་སྤྱད་ཀྱི་རོལ་རྩེད་ཅིག་ལ་བལྟ་བ་དང་། ཕྱི་མས་སྙན་ངག་ནི་མི་ཆོས་ཀུན་སྤྱོད་མཐོ་རུ་འདེགས་བྱེད་ཀྱི་ལག་ཆ་ཞིག་ལ་བཞེད།
ཞི་ལེ་མཆོག་གིས་རང་གཤིས་སྣ་མི་འདྲ་བ་གཉིས་ལས་བསྐྲུན་པའི་སྙན་ངག་རིགས་འདི་གཉིས་བསྐྲུན་མཁན་སྙན་ངག་པའི་གཤིས་ཀ་ནི་མིའི་རང་གཤིས་འཕེལ་ཕྱོགས་དང་ལྡོག་ཟླར་ལངས་ཡོད་པ་མ་ཟད། དེས་མི་གཤིས་ཐོར་གྱར་ཡ་བྲལ་དང་གས་ཁ་ཅན་གྱི་མི་གཞི་བསྐྲུན་པས་ན། མི་གཤིས་རིགས་འདི་གཉིས་ཀ་མཐུན་འཇུག་ལེགས་པོ་ཡོང་བར་འབད་དེ། མི་གཤིས་བཅིངས་བ་ལས་གྲོལ་བར་བྱ་རྒྱུ་ནི་སྙན་ངག་པའི་གཟུར་མེད་ཀྱི་འགན་འཁྲི་ཡིན་པར་སེམས།
༤ ཧྭ་ཙི་ཧྭ་སི་དང་རྩོམ་རིག
ཡ་ལི་ཧྲི་ཏུའོ་ཏི(亚里士多德)ཡི་རྗེས་ནས་བཟུང་ནུབ་གླིང་གི་རྩོམ་རིག་གཞུང་ལུགས་སྨྲ་བ་ཚོས་སྒྱུ་རྩལ་རྩོམ་རིག་གི་ངོ་བོ་རྗེན་པ་ལད་ཟློས་ཁོ་ནར་བཞེད་མོད། འོན་ཀྱང་འཆར་ཡན་རིང་ལུགས་ཀྱི་སྙན་ངག་སྨྲ་བའི་ཅོད་པན་ཧྭ་ཙི་ཧྭ་སི(华兹华斯)ཡིས་རང་གི་གསར་རྩོམ་གྱི་མྱོང་སྣང་རྣལ་མར་གཞི་བཅོལ་ནས་ལད་ཟློས་སྨྲ་བའི་སྒྲོམ་གཞི་གཏོར་ཏེ། སྙན་ངག་གི་ངོ་བོ་ནི་རང་བྱུང་ཁམས་ལ་ལད་ཟློས་བྱེད་པ་ནས་ཆགས་སྡང་རུས་སུ་ཐོན་པའི་ཚོར་སྣང་ལ་བསྒྱུར་བ་རེད། སྙན་ངག་ནི་དོན་དམ་ཅི་ཞིག་ཡིན་པའི་ཐད་ཁོང་གིས་བཞེད་དོན། སྙན་ངག་ནི་ཚོར་གདུང་ཤུགས་དྲག་ལས་བསྐྱེད་པའི་རང་བྱུང་གི་སེམས་རྣམ་ཞིག་ཡིན་ལ། ཤེས་བྱ་ཀུན་གྱི་སྐྱེད་ཡུམ་འཁྲུལ་མེད་ཀྱང་ཡིན་པས། དེ་ནི་མིའི་རིགས་ཀྱི་སེམས་ཁམས་ནང་བཞིན་གཏན་ནས་འཇིག་མི་སྲིད་པ་ཞིག་ཡིན། ངས་བསམ་བློ་ཅི་ཙམ་བཏང་རུང་ཡ་ལི་ཧྲི་ཏུའོ་ཏི་ཡིས་སྙན་ངག་ལ་བཀོད་པའི་སྡོམ་ཚིག་དེ་ནི་རྨ་མེད་ཅིག་ཏུ་འདོད་དེ། ཁོང་གིས་སྒྱུ་རྩལ་བརྩམས་ཆོས་ཡོད་དོ་ཅོག་གི་ཁྲོད་མཚན་ཉིད་རིག་པས་ཀུན་ནས་བཅིངས་བ་ནི་སྙན་ངག་གོ་ཞེས་བཤད་མྱོང་ཡོད། སྙན་ངག་འབྲི་བའི་དམིགས་ཡུལ་ནི་བདེན་པ་འཚོལ་རྒྱུ་དེ་ཡིན་ལ། སྙན་ངག་གིས་འཚོལ་གྱིན་པའི་བདེན་པ་ནི་བྱ་དངོས་བྱེ་བྲག་པ་ཞིག་དང་དོན་བྱ་ཕྱོགས་རེ་བའི་བདེན་པ་ལྟ་བུ་མ་ཡིན་པར། བྱ་དངོས་ཧྲིལ་བོ་དང་ཡུལ་དུས་ངེས་མེད་ལ་ཁྱབ་པའི་ཡོངས་ཁྱབ་ཀྱི་བདེན་པ་དེ་ཡིན། སྙན་ངག་གི་བླར་གྱུར་བའི་བདེན་པ་ནི་ཕྱི་རོལ་གྱི་བདེན་པའི་དཔང་བོ་དཔུང་བསྒྲིགས་ནས་འགྲུབ་རྒྱུ་ཞིག་གཞར་ནས་མ་ཡིན་པར། མ་བཅོས་པའི་ཚོར་གདུང་མི་སེམས་ཀྱི་གཤིན་ཐང་དུ་སིམ་ནས་རང་དགར་གྲུབ་པས། དེ་ལྟ་བུའི་བདེན་པ་ནི་སྙན་ངག་རང་སྟེང་གི་རྒྱབ་དཔུང་བསྙོན་མེད་དེ་ཡིན།
སྙན་ངག་པའི་སྐྱེས་ཐོབ་ཀྱི་ཤེས་པའི་སྐོར་ལ་ཁོང་གིས་བཞེད་དོན། སྙན་ངག་པ་མི་གཤིས་ཀྱི་ཆ་ལ་ངེས་པར་ངོས་ཟིན་ཟབ་མོ་ཡོད་དགོས་པ་ལས་གཞན། རང་གི་དཀྱེལ་ཆེ་བའི་སེམས་རྒྱ་དང་གཞོམ་གཞིག་བྲལ་བའི་ནང་སེམས་ཀྱི་གསོན་སྟོབས་ལ་བརྟེན་ནས། མིའི་རིགས་ཀྱི་བསམ་བློ་དང་ཆགས་སྡང་ལ་ངར་བླུད་དེ། མི་སེམས་ཀྱི་སྣང་བ་ཏུར་ཏུར་བོ་སྤྲིན་བཞིན་འཕྱོ་རུ་འཇུག་དགོས་པ་མ་ཟད། ཀུན་རྟོག་གི་ཀློང་ན་རྒྱུ་བའི་འཆར་ཡན་གྱི་ཚོར་འདུ་སྐྱེན་པོ་ཞིག་དང་། སྤྲོ་བས་ཀུན་ནས་དྲངས་བའི་གསར་རྩོམ་ལ་མི་ཕྱེད་པའི་དད་པ་བརྟན་པོ་ཞིག་མཁོ་ངེས་ཡིན་ཟེར།
སྙན་ངག་པའི་འགན་འཁྲི་ནི་བཤད་ཟིན་པའི་དོན་བྱ་གང་རུང་བསྐྱར་བཤད་རྗེས་ཟློས་བྱ་རྒྱུ་ལྟ་བུ་མ་ཡིན་པར། འབྱུང་ངེས་པ་དང་མ་འོངས་མངོན་གྲུབ་ཀྱི་དོན་བྱ་ཇི་སྙེད་རྟོག་སྣང་གིས་བཞེངས་རྒྱུ་དེ་ཡིན། ལོ་རྒྱུས་སྨྲ་བ་དང་སྙན་ངག་པ་གཉིས་ཀྱི་རྩ་བའི་མི་འདྲ་ས་ནི། སྔ་མས་བྱུང་ཟིན་པའི་དོན་བྱ་གང་རུང་ཞིག་ཞིབ་བརྗོད་བྱེད་ཀྱིན་ཡོད་ལ། ཕྱི་མས་འབྱུང་ངེས་པའི་དོན་བྱ་ཅི་རིགས་ཚོར་བའི་གདང་ལ་བརྒྱུ་ངེས་ཡིན། དེ་བས། སྙན་ངག་གསར་རྩོམ་ནི་ལོ་རྒྱུས་རིག་པ་ལས་ཀྱང་མཚན་ཉིད་རིག་པས་བར་མེད་དུ་བརྒྱན་ཡོད་པས། སྙན་ངག་པས་སྙན་ངག་གསར་རྩོམ་ལ་ཅིས་ཀྱང་གཟབ་ནན་དང་བབ་བརླིང་གི་འདུ་ཤེས་འཛིན་དགོས། རྒྱུ་མཚན། སྙན་ངག་གི་བརྗོད་བྱར་གྱུར་བའི་དོན་བྱར་ཡོངས་ཁྱབ་ཀྱི་རང་བཞིན་ལྡན་པ་དང་། ལོ་རྒྱུས་ཀྱིས་དོན་བྱ་དམིགས་བསལ་བ་དང་བྱེ་བྲག་པ་ཞིག་ཆེད་དམིགས་སྒོས་ཞིབ་འབྲི་བྱེད་ཀྱིན་ཡོད་པས་སོ་ཟེར།
རླབས་ཆེན་གྱི་སྙན་ངག་པས་སྙན་ངག་གི་ངོ་བོ་དང་དམིགས་ཡུལ་ལ་གཞིག་ནས། རང་ཉིད་ཀྱི་ཁོང་ནས་བརྡོལ་བའི་ཆགས་སྡང་གི་སེམས་རིས་ཇི་བཞིན་མཚོན་ཐུབ་པའི་བརྗོད་བྱ་ཞིག་འཚོལ་ངེས་པ་ལྟར། སྙན་ངག་པ་ཧྭ་ཙི་ཧྭ་སི་ཡིས་ནར་མའི་འཚོ་བ་དང་ཞིང་གྲོང་གི་འཚོ་བ་ཁོའི་སྙན་ངག་གི་མཚོན་ཡུལ་དུ་བདམས། བསམ་སྦྱོར་འདི་ཀོ་དུས་རབས་བཅུ་དགུ་བའི་རྩོམ་འབྱུང་ལོ་རྒྱུས་དང་ནུབ་གླིུང་སྤྱི་ཚོགས་དང་སྦྱར་ན། དེ་ནི་ཐོད་བརྒལ་ཆེན་པོ་ཞིག་ག་ནས་མིན། སྙན་ངག་པས་གནའ་གཞུང་རིང་ལུགས་ཀྱི་གཏན་སྲོལ་མང་པོ་གཏོར་ནས། སྙན་ངག་གི་ཁ་གཏོད་ཡུལ་སྐུ་དྲག་གིས་མཚོན་པའི་ཕོ་བྲང་ནས་དམངས་དཀྱུས་མས་མཚོན་པའི་དམངས་ཁྲོད་དུ་བསྒྱུར་བ་མ་ཟད། སྙན་ངག་གི་ཁ་གཏོད་ཡུལ་རང་བྱུང་ཁམས་ནས་ཕྱིར་མིའི་དཀྱུས་མའི་འཚོ་སྟངས་ཀྱི་ཆར་འཕོས་སུ་བཅུག་པ་རེད།
ནར་མའི་འཚོ་བ་སྙན་ངག་གི་བརྗོད་བྱར་བཟུང་བ་ཡིན་ན། སྙན་ངག་གི་བརྗོད་བྱ་དེ་ཇི་བཞིན་མཚོན་ཐུབ་པའི་སྙན་ངག་གི་སྐད་ཆའི་སྒྲིག་གཞི་གསར་བ་ཞིག་ངེས་པར་མཁོ་ཆེ་བས། སྙན་ངག་པས་སྙན་ངག་གི་སྐད་ཆ་གསར་སྒྱུར་ཐད་བཞེད་དོན། དཀྱུས་མའི་འཚོ་བ་མཚོན་པ་ལ་དམངས་བྱིངས་ཀྱིས་དངོས་སུ་འཚོ་བའི་ཁྲོད་བཀོལ་སྤྱོད་བྱེད་ཀྱིན་པའི་སྐད་ཆ་སྤྱོད་དགོས་ཟེར། བསམ་ཕྱོགས་འདིས་ཀྱང་སྐབས་དེའི་སྐུ་དྲག་རིག་གནས་ལྟེ་བ་ཡིན་པའི་བསྟན་བཅོས་ཀྱི་བརྡ་སྐད་ལ་རྒོལ་བ་བྱས་ཏེ། སྙན་ངག་གི་བབ་ཆགས་རང་བྱུང་སྐད་ཆ་བྱུང་བར་ཕན་རླབས་རྒྱ་ཆེན་བཏོན་ཡོད།
ཁོང་གིས་བཞེད་དོན། མི་རིགས་སོ་སོའི་ཆེས་ཐོག་མའི་སྙན་ངག་པས་གསར་རྩོམ་སྐབས་བཀོལ་གྱིན་པ་ནི་ཉིན་རྒྱུན་འཚོ་བའི་ཁྲོད་ཀྱི་ནར་མའི་སྐད་ཆ་ཡིན་ལ། ཁོའི་སྐད་ཆར་བབ་བརླིང་དཔེ་འཇོག་གི་ཆ་ངེས་ཅན་ལྡན། དུས་སྐབས་དེར་སྤྱོད་ཀྱིན་པའི་སྐད་ཆ་ནི་ཉིན་རྒྱུན་འཚོ་བའི་སྐད་ཆ་དང་མཚུངས་རྟགས་གྲུབ་ཡོད་པ་མ་ཟད། སྐད་ཆ་རང་ཡན་པ་དུ་མ་ངེས་མེད་དུ་ཐོན་བྱུང་བ་ནི་སྙན་ངག་པས་སྐབས་འཕྲལ་གྱི་དངོས་དོན་ཞིབ་འབྲི་བྱེད་སྐབས་ཡིད་རབ་ཏུ་གཡོས་པ་ལས་བསྐྱེད། འོན་ཀྱང་དུས་ཕྱིས་སྙན་ངག་པ་དང་ནམ་རྒྱུན་འཚོ་བའི་སྐད་ཆ་གཉིས་སོ་སོར་གྱེས་པ་རེད། གྱེས་དོན་ཡང་སྙན་ངག་རིག་པ་དར་ནས་སྡེབ་སྦྱོར་རིག་པ་གྲུབ་པ་དང་ཐད་ཀར་འབྲེལ་ཡོད། སྡེབ་སྦྱོར་རིག་པས་སྙན་ངག་འཚོ་བའི་ཁྲོད་རྒྱ་ཁྱབ་ཀྱིས་དར་བར་བཀག་འགོག་བྱས་ཡོད་པ་མ་ཟད། སྙན་ངག་པར་རང་གི་སེམས་དོན་ཇི་བཞིན་མཚོན་ཐུབ་པའི་ཐ་སྙད་ཀྱིས་ཕོངས་སུ་བཅུག་ནས། སྨྲ་བསམ་བརྗོད་འདས་ཟེར་བའི་རང་གི་མཐོང་ལམ་རང་གིས་ཆ་ཚང་སྒྲིབ་བྱེད་ཀྱི་སེང་རས་ཤིག་ཀྱང་དུས་གཏན་དུ་གཡོགས་ཡོད་ཟེར།
(རྩོམ་ཡིག་འདི་ངེད་དྲ་བར་དབང་བས་གཞུང་སྒེར་གྱི་དྲ་ཚིགས་དང་འཕྲིན་སྟེགས་གཉེར་མཁན་ཚོས་གང་འདོད་དུ་འཁྱེར་མི་ཆོག)


text:
༄༅། །ཕྱི་ལོ་ ༢༠༡༦ ཟླ་ ༡༡ ཚེས་ ༧ ཉིན་གྱི་སྔ་དྲོ་ཆུ་ཚོད་ ༧ ཙམ་ལ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་རྡ་རམ་ས་ལའི་བཞུགས་སྒར་ཕོ་བྲང་ནས་ཉི་ཧོང་དུ་མང་ཚོགས་ལ་བཀའ་སློབ་དང་ཆོས་འབྲེལ་སོགས་ཀྱི་མཛད་འཕྲིན་ཆེད་ཆིབས་སྒྱུར་བསྐྱངས་ཡོད་པ་དང་། ཚེས་ ༨ ཉིན་ཉི་ཧོང་གྱི་རྒྱལ་ས་ཊོག་ཡོའི་ན་རི་ཏ་གནམ་ཐང་དུ་༸ཞབས་སོར་བདེ་བར་འཁོད་ཡོད་པ་རེད།
དེ་ཡང་གནམ་ཐང་དུ་རྒྱ་གར་གཞུང་ཚབ་ཁང་གི་སྐུ་ཚབ་དང་ཉི་ཧོང་སྐུ་ཚབ་དོན་གཅོད་ལུང་རྟོགས་ལགས།དེ་བཞིན་སེ་ཕུ་སློབ་གྲྭ་ཆེ་བའི་ (Seifu High School) སློབ་སྤྱི་སྐུ་ཞབས་ཧི་རའོ་ཀ་ཀོའི་ཅི་ (Mr Hiraoka Kouichi) མཆོག་དང་། གདན་ཞུ་གོ་སྒྲིག་ཚོགས་ཆུང་གི་ཚོགས་མི་བཅས་ཀྱིས་ཕེབས་བསུའི་སྣེ་ལེན་གཟབ་རྒྱས་ཞུས་པ་དང་། ཁུལ་དེར་ཡོད་པའི་རང་རིགས་མི་གྲངས་བརྒྱ་ཕྲག་བརྒལ་བས་གནམ་ཐང་གི་སྐུ་ངལ་གསོ་སའི་མགྲོན་ཁང་དུ་དཀར་གཙང་མཇལ་དར་ཐོགས་ནས་དགའ་དད་སྤྲོ་གསུམ་གྱི་སྒོ་ནས་ཕེབས་བསུ་ཞུས་པ་དང་། དེ་རྗེས་གསར་འགོད་པ་ཁག་གཅིག་གིས་བཀའ་འདྲི་ཞུས་ངོར།ངོས་རང་གཞོན་སྐྱེས་ཚོ་དང་ཐུག་ནས་སྐད་ཆ་བཤད་རྒྱུར་དགའ་པོ་ཡོད།གང་ཡིན་བརྗོད་ན་ཁོང་ཚོར་དུས་རབས་ ༢༡ འདི་ཞི་བདེ་བརྟན་ལྷིང་ལྡན་པའི་དུས་རབས་ཤིག་བཟོ་རྒྱུའི་འགན་དབང་ཡོད། ཅེས་བཀའ་ལན་སྩལ་བ་མ་ཟད། དོན་དམ་གྱི་བདེ་སྐྱིད་དེ་སེམས་ནང་ཞི་བདེ་བསྐྲུན་ནས་ཡོང་དགོས་པ་ལས་ཕྱི་དངོས་པོའི་མཐུན་རྐྱེན་རྐྱང་པས་བདེ་སྐྱིད་ངོ་མ་སྐྲུན་ཐབས་མེད། དེར་བརྟེན་ནང་གཤིས་རྒྱུད་དང་འབྲེལ་བའི་བྱམས་པ་དང་བརྩེ་བ་སོགས་བཟང་པོའི་རིན་ཐང་དེ་དག་གོང་མཐོར་གཏོང་རྒྱུ་ཧ་ཅང་དགོས་གལ་ཆེན་པོ་ཆགས་ཡོད་ཞེས་སོགས་བཀའ་ལན་སྩལ།
ཚེས་ ༩ ཉིན་ཉི་ཧོང་གི་གྲོང་ཁྱེར་ཀྱོ་ཏོའི་ (Kyoto) ནང་གི་ཧོན་གན་ཇི་དགོན་པར་ (Honganji Temple) ༸ཞབས་སོར་འཁོད་ཡོད་པ་དང་། སྐབས་དེར་དགོན་པའི་དབུ་བླ་སྐུ་ཞབས་ཨོ་ཏཱ་ནི་ཅུ་ཇུ་ཡོན་ (Venerable Otani Choujyun) མཆོག་གིས་གཙོས་དད་ལྡན་རྣམས་ཀྱིས་ཕེབས་བསུའི་སྣེ་ལེན་གཟབ་རྒྱས་ཞུས། དེ་རྗེས་སློབ་ཕྲུག་ཁག་གཅིག་གིས་༸གོང་ས་མཆོག་ལ་ (Arigatou no hana) ཞེས་པའི་འཚམས་འདྲིའི་གླུ་དེ་དབྱངས་སུ་གྱེར་བ་དང་༸གོང་ས་མཆོག་གིས་ན་གཞོན་སློབ་མ་ཚོར་ཐུགས་བརྩེ་ཆེན་པོས་འཚམས་འདྲི་མཛད་རྗེས། དགོན་པའི་དབུ་བླ་མཆོག་སྐུའི་ཉེ་འཁྲིས་སུ་འབོད་གནང་མཛད་ནས་ནང་ཆོས་ཀྱི་སྙིང་པོ་ཞེས་པའི་བརྗོད་གཞིའི་ཐོག་སྔ་དྲོ་ཆུ་ཚོད་ ༡༡ སྟེང་དད་ལྡན་ཚོགས་བཅར་བ་མི་གྲངས་ ༦༠༠ བརྒལ་བར་བཀའ་སློབ་སྩལ་དོན།
ཉི་ཧོང་སྤྱི་ཡོངས་ནས་བཤད་པ་ཡིན་ན་ནང་པའི་རིག་གཞུང་དང་ཆོས་ཡོད་པ་ཞིག་ཆགས་ཡོད། ངོས་ཀྱིས་དུས་རྒྱུན་འདི་ལྟར་བརྗོད་བཞིན་ཡོད། ནང་ཆོས་བྱེད་མཁན་ཚོས་དུས་རབས་ ༢༡ ནང་པ་ཞིག་བྱེད་དགོས། དུས་རབས་ ༢༡ ནང་པ་ཞེས་པ་འདི་གང་ཡིན་བརྗོད་ན། དེང་སྐབས་སྤྱིར་ཤེས་ཡོན་དང་ཚན་རིག་ཧ་ཅང་ཡར་རྒྱས་འགྲོ་བཞིན་པའི་སྐབས་འདིར། ནང་ཆོས་ཀྱི་ལྟ་གྲུབ་དེ་དད་པ་གཅིག་པུ་མིན། བརྟག་དཔྱད་བྱས་ནས་རྒྱུ་མཚན་མང་པོར་བསམ་བློ་བཏང་ནས་འགྲོ་རྒྱུ་ཞིག་ཡོད། ཚན་རིག་པས་གནད་དོན་གང་དང་གང་ཡིན་ནའང་དེར་བརྟག་དཔྱད་བྱས། ཚོད་ལྟ་བྱས་ནས་བདེན་དོན་འཚོལ་བཞིན་ཡོད། དངོས་ཡོད་གནས་ཚུལ་གང་ཡིན་ཐམས་ཅད་དེའི་ཐོག་ནས་ཐག་གཅོད་བྱེད་བཞིན་ཡོད། སངས་རྒྱས་པའི་ཆོས་སྤྱི་དང་ལྷག་པར་དཔལ་ནཱ་ལེནྡྲའི་ཆོས་བརྒྱུད་ལ་མཚོན་ནའང་དེ་མཚུངས་ཆགས་ཡོད། སྟོན་པ་བཅོམ་ལྡན་འདས་ཀྱི་བཀའ་ཡིན་ནའང་རིག་པ་དང་འགལ་བ་ཞིག་འདུག་ན་དེར་མི་བརྩི། དེ་ཡང་སྟོན་པ་བཅོམ་ལྡན་འདས་རང་ཉིད་ཀྱིས་ཞལ་ནས།
དགེ་སློང་དག་གམ་མཁས་རྣམས་ཀྱིས།། བསྲེགས་བཅད་བརྡར་བའི་གསེར་བཞིན་དུ།། ལེགས་པར་བརྟག་ལ་ང་ཡི་བཀའ།། བླངས་བར་བྱ་ཡི་གུས་ཕྱིར་མིན།། ཞེས་གསུངས།
དེར་བརྟེན་ནཱ་ལེནྡྲའི་ཆོས་བརྒྱུད་ཀྱི་འགྲོ་སྟངས་འདི་གང་ལ་ཡིན་ནའང་བརྟག་དཔྱད་བྱས་ནས་འགྲོ་རྒྱུ་མ་གཏོགས་ལམ་སང་སྐྱབས་སུ་མཆི།ཞེས་པ་དེར་ཇབ་དེ་ཙམ་མེད། འགྲོ་སྟངས་འདི་ཚན་རིག་པའི་འགྲོ་སྟངས་དང་ཧ་ཅང་མཐུན་པོ་འདུག ངོས་ཀྱིས་འཛམ་གླིང་འདིའི་སྟེང་གྱི་ཆོས་ལུགས་ཚང་མས་ཆོས་ཕྱོགས་ཀྱི་ཐོག་ནས་བྱམས་བརྩེའི་བསླབ་བྱ་རྒྱག་བཞིན་ཡོད། དེར་བརྟེན་ཆོས་ལུགས་ཚང་མ་ང་ཚོར་ཕན་ཐོགས་ཡོད་སྟབས།ཆོས་ལུགས་ཚང་མར་མཐུན་པོ་དང་གུས་ཞབས་བྱེད་དགོས་པ་ཧ་ཅང་གལ་ཆེན་པོ་རེད། འོན་ཀྱང་ལྟ་གྲུབ་ཤོད་སྐབས་མི་འདྲ་བ་རེད། སངས་རྒྱས་པའི་ཆོས་ཀྱི་ལྟ་གྲུབ་འགྲོ་སྟངས་འདི་རྦད་དེ་མི་འདྲ་བ་རེད།
ཉི་ཧོང་ཆོས་གྲོགས་མང་པོ་ཞིག་གིས་ང་ཚོ་བོད་ཀྱི་དགོན་སྡེ་རིགས་མང་པོ་ཞིག་གིས་ཆོ་ག་བཏོན་ནས་འགྲོ་བཞིན་ཡོད་པ་ལྟར་བྱེད་བཞིན་ཡོད་བཟོ་འདུགཆོ་ག་འདོན་ནས་འགྲོ་རྒྱུའི་ལམ་སྲོལ་དེ་སྔ་མོའི་ལམ་སྲོལ་ཞིག་ཆགས་ཡོད། ད་ཆ་ང་ཚོས་དུས་རབས་༢༡ནང་པ་བྱེད་དགོས་པ་བརྗོད་སྐབས། སངས་རྒྱས་པའི་ཆོས་པ་རེད། ཅེས་བརྗོད་སྐབས་སངས་རྒྱས་དཀོན་མཆོག ཆོས་དཀོན་མཆོག དགེ་འདུན་དཀོན་མཆོགབཅས་ངོ་ཤེས་པ་བྱེད་དགོས། དཀོན་མཆོག་གསུམ་ངོ་ཤེས་པར་ཆོས་དཀོན་མཆོག་ངོ་ཤེས་དགོས། ཆོས་དཀོན་མཆོག་ངོ་ཤེས་པར་འགོག་བདེན་དང་ལམ་བདེན་གྱི་རྣམ་གཞག་ཤེས་དགོས་པ་རེད།
དེར་བརྟེན་སློབ་སྦྱོང་ཕྲན་བུ་མ་བྱས་ན། འགོག་བདེན་ལམ་བདེན། ཞེས་ཚིག་ཙམ་བརྗོད་ན་ཕན་རྒྱུ་མེད། དེ་ཚོ་ཤེས་པ་དགོས། ངོ་ཤེས་དགོས།ང་ཚོ་ཚང་མས་ཤེས་རབ་སྙིང་པོ་འདོན་བཞིན་ཡོད། ཤེས་རབ་སྙིང་པོའི་སྟོང་ཉིད་སྒོམ་སྟངས་གསུང་མེད། གཙོ་བོ་ཤེས་རབ་གོང་འཕེལ་གཏོང་དགོས་སྐོར་གསུངས་ཡོད། དད་པ་བྱོས་ཞེས་གསུང་མེད། ཟབ་མོ་སྣང་བ་ཞེས་བྱ་བའི་ཏིང་ངེ་འཛིན་ལ་མཉམ་པར་ཞུགས་ནས་འཕགས་པ་སྤྱན་རས་གཟིགས་དབང་ཕྱུག་ཕུང་པོ་ལྔ་པོ་དེ་དག་ལའང་རང་བཞིན་གྱི་སྟོང་པ་གཟིགས་ནས་དེའི་ཐོག་ལ་དགོངས་པ་བཞེས།
དེའི་ཐོག་ནས་ཤ་རིའི་བུ་དང་དྲི་བ་དྲིས་ལན་གནང་སྐབས། ཕུང་པོ་ལྔ་པོ་དེ་དག་ཀྱང་རང་བཞིན་གྱིས་སྟོང་པ་རྣམ་པར་རྗེས་སུ་ལྟའོ། གཟུགས་སྟོང་པའོ།སྟོང་པ་ཉིད་གཟུགས་སོ། གཟུགས་ལས་སྟོང་པ་ཉིད་གཞན་མ་ཡིན། སྟོང་པ་ཉིད་ལས་ཀྱང་གཟུགས་གཞན་མ་ཡིན་ནོ།འདི་འདྲ་བྱས་ནས་འགོ་འཛུགས་གནང་ཡོད།ཤེས་རབ་སྙིང་པོའི་བརྗོད་བྱ་གཙོ་བོ་འདི། སྟོང་ཉིད་ཀྱི་ལྟ་བ་འཆད་བཞིན་ཡོད། སྟོང་ཉིད་ཀྱི་ལྟ་བ་འདི་བསྒོམས་ནས་དམིགས་ཡུལ་གང་ཡིན། ཞེས་པའི་དྲི་བ་དེའི་ལན་དུ།
ཏདྱ་ཐཱ།ག་ཏེ་ག་ཏེ།པཱ་ར་ག་ཏེ། པཱ་ར་སཾ་ག་ཏེ་།བོ་དྷི་སྭཱ་ཧཱ། ཞེས་པ་དེས་བློ་རིམ་གྱིས་སྦྱང་ནས་ཚོགས་ལམ། སྦྱོར་ལམ། མཐོང་ལམ། སྒོམ་ལམ། མི་སློབ་ལམ། ཞེས་པ་འདི་ཡོང་བཞིན་ཡོད། དེར་བརྟེན་ཤེས་རབ་སྙིང་པོ་འདི་ཤེར་ཕྱིན་གྱི་གཞུང་བསྡུས་པ་ཞིག་ཆགས་ཡོད། ཤེར་ཕྱིན་གྱི་གཞུང་མང་པོ་ཡོད། ཤེར་ཕྱིན་གྱི་བརྗོད་བྱ་གཙོ་བོ་འདི། དངོས་བསྟན་སྟོང་ཉིད་དང་སྦས་དོན་མངོན་རྟོགས་བཅས་གཉིས་ཡིན། དངོས་བསྟན་སྟོང་ཉིད་ཀྱི་རིམ་པ་འདི་དཔལ་མགོན་འཕགས་པ་ཀླུ་སྒྲུབ་ཀྱིས་མཛད་པའི་རིག་ཚོགས་དྲུག ལྷག་པར་དུ་དབུ་མ་རྩ་བ་ཤེས་རབ་ནང་དུ་ཧ་ཅང་གསལ་པོ་ཡོད། སྦས་དོན་མངོན་རྟོགས་ཀྱི་རིམ་པ་དེ་དག་བྱམས་པ་མགོན་པོའི་མངོན་རྟོགས་རྒྱན་ནང་གཙོ་བོ་བྱམས་ཆོས་སྡེ་ལྔ། དེའི་ནང་ནས་མངོན་རྟོགས་རྒྱན་ཧ་ཅང་གལ་ཆེན་པོ་ཆགས་ཡོད།
ང་ཚོ་བོད་ལ་དཔེ་ཆ་དེ་དག་ལོ་༢༠།༣༠རིང་ལྟ་བཞིན་ཡོད། སངས་རྒྱས་ཀྱི་བསྟན་པ་ལ་སློབ་དཔོན་དབྱིག་གཉེན་གྱིས་གསུང་པ་ལྟར་ལུང་གི་བསྟན་པ་དང་རྟོགས་པའི་བསྟན་པ་གཉིས་ལས། ལུང་གི་བསྟན་པ་དེ་བཀའ་སྡེ་སྣོད་གསུམ།དེར་སློབ་སྦྱོང་བྱོས། འཆད་ཉན་གྱི་ཐོག་ནས་བསྟན་པ་འཛིན་སྐྱོང་སྤེལ་གསུམ་བྱེད་དགོས། རྟོགས་པའི་བསྟན་པ་དེ་བསླབ་པ་གསུམ། དེ་སྒོམ་སྒྲུབ་ཉམས་ལེན་བྱས་ནས་བསྟན་པ་འཛིན་སྐྱོང་སྤེལ་གསུམ་བྱེད་དགོས། ཞེས་བཀའ་སློབ་སྩལ་རྗེས་དྲི་བ་ཁག་གཅིག་ལ་བཀའ་ལན་སྩལ།དེ་ཡང་དྲི་བ་མ་ཞུས་པའི་གོང་བཀའ་སློབ་སྩལ་དོན།ཁྱེད་རང་ཚོས་དྲི་བ་ཇི་ཙམ་དཀའ་ལས་ཁག་པོ་བཏང་བ་དེ་ཚོད་ཀྱི་བགྲོ་གླེང་ལྷུག་པོ་ཡོང་རྒྱུ་རེད། ཉི་ཧོང་པ་ཁྱེད་རང་ཚོའི་སྲོལ་རྒྱུན་ནང་ཧ་ཅང་གུས་ཞབས་ཆེ་དྲགས་པའི་ལམ་སྲོལ་དེར་ངོས་རང་ཏོག་ཙམ་སྟབས་མི་བདེ་བ་འདུགངོས་རང་སྤྱིར་སྟངས་འདྲ་ཆག་པོ་བྱ་རྒྱུར་དགའ་པོ་མེད། ཅེས་ཞལ་ཤོབ་དང་སྦྲགས་བཀའ་སློབ་སྩལ་རྗེས་དྲི་བ་རྣམས་ལ་བཀའ་ལན་སྩལ།
ལས་རིམ་གྲུབ་མཚམས་དགོན་པའི་དབུ་བླ་མཆོག་གིས་༸གོང་ས་མཆོག་དགོན་པ་དེར་ཆིབས་སྒྱུར་བཀའ་དྲིན་བསྐྱང་གནང་མཛད་པར་སྙིང་ཁུང་རུས་པའི་གཏིང་ནས་བཀའ་དྲིན་ཆེ་ཞུས་པ་མ་ཟད། མགོོོན་པོ་གང་ཉིད་མཆོག་གི་ལམ་སྟོན་ལྟར་སེམས་ཇེ་བཟང་དུ་བཏང་བ་བརྒྱུད་ཞི་བདེའི་བསླབ་བྱ་དེ་འཛམ་གླིང་ཡོངས་ལ་ལག་བསྟར་དོན་འཁྱོལ་ཡོང་བ་ཞིག་ཞུ་ཐབས་བྱ་རྒྱུ་ཡིན་སྐོར་སྙན་སེང་ཞུས་པ་མ་ཟད། བསྒྲགས་གཏམ་ཐོག་དབུ་བླ་མཆོག་དང་༸གོང་ས་མཆོག་གིས་མཚན་རྟགས་ཡང་འགོད་གནང་མཛད་ཡོད་པ་བཅས།


text:
ཉེ་ཆར་ཏང་ཀྲུང་དབྱང་དང་རྒྱལ་སྲིད་སྤྱི་ཁྱབ་ཁང་གིས་ནག་གཤེད་སྟོབས་ཤུགས་(黑恶势力)གཙང་སེལ་གྱི་ཁྱབ་བསྒྲགས་ཞིག་སྤེལ་བའི་རྗེས་སུ། བོད་ལྗོངས་སྤྱི་བདེ་ལས་ཁུངས་ཀྱིས་ཁྲིམས་ལུགས་ཀྱི་རྒྱབ་རྩ་ཡོད་མེད་ལ་མ་ལྟོས་པར་དེ་འབྲེལ་གྱི་བརྡ་ཁྱབ་ཅིག་འཕྲལ་དུ་སྤེལ་ནས་བོད་ཀྱི་ཁོར་ཡུག་དང་སྐད་ཡིག་སྲུང་སྐྱོབ་སོགས་ཀྱི་དམངས་ཁྲོད་ལས་འགུལ་བ་དང་ཚོགས་པ་སོགས་ལའང་ནག་གཤེད་ལོག་སྤྱོད་ཀྱི་ཕྱོགས་སུ་བཞག་སྟེ་དེ་དག་ཐེར་འདོན་བྱེད་དགོས་ཞེས་འབོད་སྐུལ་བྱས། ཏང་ཀྲུང་དབྱང་དང་རྒྱལ་སྲིད་སྤྱི་ཁྱབ་ཁང་གི་ནག་གཤེད་འབྲེལ་ཐོགས་་ཡིག་ཆ་ལྟར་ན། ནག་གཤེད་སྟོབས་ཤུགས་དེ་དམངས་ཁྲོད་དཀྱུས་མ་ན་མེད་པ་མ་ཟད། དེ་སྦས་ཡུལ་སྤྱི་བདེ་ལས་ཁུངས་དང་ཁྲིམས་འཛིན་ལས་ཁུངས་སོགས་ན་ཡོད་ཅེས་གཏན་འཁེལ་གསལ་བོ་བྱས་ཡོད་པ་ཤེས་ཐུབ། གང་ཟག་དང་ཚོགས་པ་སྐྱིད་སྡུག་དཀྱུས་མ་ཞིག་གིས་ནག་ཉེས་དང་ཁྲིམས་འགལ་གྱི་བྱ་བ་ལས་ན་དེ་
ལ་ཉེས་ཁྲིམས་དང་སྲིད་འཛིན་ཁྲིམས་ལུགས་བཅས་ཀྱིས་འཕྲལ་དུ་ཆད་པ་གཅོད་ཐུབ་པས་ཀྲུང་དབྱང་གིས་ཆེད་དུ་ཉེས་བྱས་འདི་རིགས་ལ་ཆད་པ་གཅོད་པའི་སྲིད་ཇུས་ཤིག་བསྐྱར་དུ་ལོགས་སུ་འཛུགས་དགོས་དོན་མེད། ས་གནས་སྲིད་གཞུང་དང་ཁྲིམས་འཛིན་ལས་ཁུངས་ཀྱིས་འགེབས་སྲུང་བྱས་པའི་ནག་གཤེད་ཉེས་ཚོགས་ཀྱི་ཉེས་བྱས་དང་་སྤྱོད་ངན་ལ་ཉེས་ཁྲིམས་དང་དམངས་ཁྲིམས་སོགས་ཀྱིས་རྒྱུན་ལྡན་གྱི་བརྒྱུད་རིམ་ལ་བརྟེན་ནས་སུན་འབྱིན་པར་གླགས་མ་འཁེལ་ཞིང་། དེས་རྒྱལ་ཁབ་ཀྱི་ཆེ་མཐོང་དང་མི་དམངས་ཀྱི་ཁེ་ཕན་ལ་གནོད་པ་ཚད་ལས་འདས་པ་བཟོས་དང་བཟོ་བཞིན་པའི་རྒྱུ་མཚན་གྱིས་ཀྲུང་དབྱང་གིས་ད་གཟོད་ནག་གཤེད་གཙང་སེལ་གྱི་ལས་འགུལ་འདི་འདྲ་ཞིག་མི་སྤེལ་ཐབས་མེད་བྱུང་བ་རེད། ཐ་སྙད་གཙང་སེལ་ཞེས་པ་དེ་ལ་སྲིད་གཞུང་དང་ནག་ཚོགས་ངན་འབྲེལ་གྱི་གནས་སྟངས་དེ་གཙང་སེལ་བྱེད་དགོས་པའི་བསྟན་དོན་མཆིས།
ཡོངས་ཀྱི་ཤེས་གསལ་ལྟར་རྒྱལ་ཡོངས་ཀྱི་ནག་གཤེད་སྟོབས་ཤུགས་ཀྱི་གཏེ་བོ་ཆེ་ཤོས་ནི་ཁྲིམས་འཛིན་རྗེ་བོར་(政法王)ཁས་འཆའ་བའི་བློ་མཐུན་ཀྲུག་ཡོང་ཁང་(周永康)དང་དེའི་གཙོ་འཁོར་ཡིན་པས། ཁོང་ཅག་ནི་སྲིད་དབང་འཛིན་པའི་དཔོན་འཁོར་དང་སྤྱི་ཚོགས་ཀྱི་ནག་གཤེད་ཚོགས་པ་མཉམ་དུ་སྦྲེལ་ནས་རྒྱལ་ཁབ་ཀྱི་སྲིད་དབང་ལ་གླགས་བལྟས་པའི་གཤེད་ཚོགས་ངོ་མ་ཡིན། ཁོང་ཅག་གཙང་སེལ་མ་བྱས་ཚེ་ད་གཟོད་རྒྱལ་ཁབ་ཀྱི་མགོ་ལྟིང་བསློག་པའི་མཇུག་འབྲས་འབྱུང་བར་གདོན་མི་ཟ་བས་ཀྲུང་དབྱང་གིས་ཁོང་ཚོ་་གཙང་སེལ་བྱས། ཀྲུག་ཡུང་ཁང་ནི་སྐབས་དེར་རྒྱལ་ཡོངས་ཀྱི་སྤྱི་བདེ་ལས་ཁུངས་དང་ཁྲིམས་འཛིན་ལས་ཁུངས་ཡོངས་ཀྱི་བླ་ན་མེད་པ་གོང་ན་མེད་པའི་མགོ་ཁྲིད་རེད། དེ་དང་ནང་བཞིན་བོད་རང་སྐྱོང་ལྗོངས་ཀྱི་རྒྱལ་ཁབ་བདེ་འཇགས་ལས་ཁུངས་ཀྱི་བླ་མེད་པ་གོང་ན་མེད་པའི་མགོ་ཁྲིད་ལུག་ཏ་ཁུས་(乐大可)ཞེས་བྱ་བ་དེས་ཀྱང་ནག་གཤེད་ཀྱི་སྟོབས་ཤུགས་ལ་བརྟེན་ནས་རྒྱ་སྒོར་བྱེ་བ་གཉིས་ལྷག་ལྐོག་ཟ་བྱས། སྒོམ་ཆེན་ཕྱག་རྒྱ་ཤིག་གིས་བཤིག རྒྱལ་ཁབ་ཁྲིམས་ལུགས་དབང་གིས་བཤིག་པའི་གཏེ་བོ་འདི་དག་ནི་རྒྱལ་ཁབ་ཀྱི་སྲིད་ཁྲིམས་ལས་ཁུངས་ནས་མི་ཚེ་སྐྱ་མོར་ཞབས་ཞུ་བསྒྲུབས་ཞོར་ནག་གཤེད་སྟོབས་ཤུགས་ཀྱི་སྐྱབས་མགོན་བྱས་ཏེ་ཏང་དང་རྒྱལ་ཁབ་དང་མི་དམངས་ལ་བརྗོད་ལས་འདས་པའི་གོད་ཆག་དང་གྱོང་གུན་བཟོས་པ་མ་གཏོགས། རྩ་ཁྲིམས་ཀྱི་ཐོབ་ཐང་མངོན་གྱུར་དང་སྣོད་བཅུད་ཀྱི་ལྡུམ་ར་སྲུང་སྐྱོབ་བྱེད་ཆེད་གང་ཟག་དཀྱུས་མ་འགའ་ཞིག་གིས་ཕ་ས་ཕ་སྐད་སྲུང་སྐྱོབ་ཀྱི་ལས་འགུལ་སྤེལ་བ་ཙམ་གྱིས་རྒྱལ་ཁབ་ཀྱི་གཏེ་བོ་འདི་དག་དང་བསྡུར་ཐབས་ག་ལ་ཡོད། དེའི་ཕྱིར་བོད་ལྗོངས་སྤྱི་བདེ་ལས་ཁུངས་ཀྱིས་རང་གི་ལས་ཁུངས་དང་མངའ་འོག་གི་འབྲེལ་ཐོགས་ལས་ཁུངས་ལ་ནག་ཚོགས་གཤེད་ཚོགས་ཀྱི་དྲི་མ་ཡོད་མེད་བརྟག་དཔྱད་བྱས་ཏེ། ངན་པ་ལིག་ཏ་ཁུག་གི་རྗེས་འབྲངས་པ་དང་དྲི་ངན་གཙང་སེལ་བྱས་ཏེ་བོད་ལྗོངས་སྤྱི་ཚོགས་ཀྱི་གཏེ་བོ་ནག་ཆེན་ཁྲིམས་སྦྱོར་བྱེད་པ་ལས། གྲོང་གསེབ་ན་བསམ་པ་ཀུན་སློང་ལ་སྐྱོན་མེད་པར་སྐད་ཡིག་དང་རིག་གནས་དང་སྣོད་བཅུད་སྲུང་སྐྱོབ་བྱེད་པར་འབད་པ་ལྷུར་ལེན་བྱེད་པའི་བོད་རིགས་དཀྱུས་མ་རྣམས་ལ་བསུན་བཙིར་དང་བསྙད་བརྐོ་བའི་ལས་ཀའི་མགོ་མ་བརྩམ་ན་ལེགས། བོད་ལྗོངས་མི་དམངས་སྲིད་གཞུང་དང་ཁྲིམས་འཛིན་ལས་ཁུངས་ཀྱིས་ཏང་དང་རྒྱལ་ཁབ་ཀྱིས་ནག་སེལ་སྲིད་ཇུས་མ་ནོར་ཞིང་ཚུལ་འཆོས་མེད་པའི་སྒོ་ནས་ལག་བསྟར་བྱས་ན་ད་གཟོད་བོད་ལྗོངས་མི་དམངས་དང་ཏང་དང་རྒྱལ་ཁབ་བར་གྱི་འབྲེལ་ལམ་ཇེ་ཡག་ཇེ་བཟང་དུ་འགྱུར་བ་མ་གཏོགས། ཏང་དང་རྒྱལ་ཁབ་ཀྱི་སྲིད་ཇུས་ལོག་འབྲེལ་ལོག་སྤྱོད་བྱས་ཏེ་ནག་གཤེད་ཀྱི་རྒྱབ་རྩ་ནས་ལངས་ཏེ་རྒྱལ་ཁབ་དང་བོད་ལྗོངས་མི་དམངས་བར་ནས་ཕུང་དཀྲུགས་དབྱེན་གསུམ་གྱི་སྦྱོར་བ་དག་དག་ལས་ནས་བསྡད་ན་དེས་བོད་ལྗོངས་མི་དམངས་ལ་གནོད་པ་མ་ཟད་ཏང་དང་རྒྱལ་ཁབ་ལ་ལྷག་ཏུ་གནོད། ང་ཚོས་ཀྲུང་དབྱང་གིས་སྤྱི་ཚོགས་སྟེང་གི་ནག་གཤེད་ཚོགས་པ་དང་དེ་དག་གི་་སྲིད་ཁྲིམས་ཀྱི་སྲུང་མ་ཡོད་དོ་ཅོག་རྩད་ནས་དྲུང་འབྱིན་འབུར་འཇོམས་བྱེད་པའི་སྲིད་ཇུས་ལ་མོས་མཐུན་དང་རྒྱབ་སྐྱོར་ཡོད། ཡིན་ནའང་ང་ཚོས་བོད་ལྗོངས་སྤྱི་བདེ་ལས་ཁུངས་ཀྱིས་ཀྲུང་དབྱང་གི་སྲིད་ཇུས་ལོག་འགྲེལ་ལོག་སྤྱོད་བྱས་ཏེ་ཁྲིམས་ལུགས་ཀྱི་གཞི་རྩ་མེད་པར་ཁོར་ཡུག་དང་ཕ་སྐད་སྲུང་སྐྱོབ་བྱེད་མཁན་ལ་མ་ཉེས་ཁག་གཡོགས་བྱེད་པའི་བྱབས་ཆུང་གི་ལས་ཚུལ་ལ་མོས་མཐུན་བྱེད་གིན་མིན།